Vaahaka: #Minnuge dairy\n(3 ސެޕްޓެމްބަރ 2017 އާ ގުޅޭ)\nއާދައިގެ މޭކަޕެއްކުރުމަށް ލޯބިކުރާ ޔާނާ އަވަސްއަވަހަށް އެނދުގައި އޮތް ހެދުން ލުމަށްފަހު ތުންފަތުގައި ފަނޑުފަނޑު ކުލައެއްޖައްސާލިއެވެ. އަދި ލޮލުގެ އެސްފިޔަތަކާއި ލޮލުގެ ކައިރި ކަޅުކުލައިން ފަވާލިއެވެ. ހެދުމުގެ ދަފަރާތުގައި ހިފާ ދަމާލަމުން އަނެއްކާވެސް ގަޔަށް ހެޔޮވަރުކޮއްލިއެވެ.\nބޮޑުކޮޓަރިއަށް ވެރިވެފައި އޮތީ ހުޅުވާފައި ހުރި ޓީވީގެ އަޑެވެ. އޭރު ދިވެހިބަހުން ރޭގަނޑުގެ ޚަބަރު ކިޔަމުންދިޔައެވެ. ޝަމްލާއާއި އަޒާން ތިބީ ބޮޑުކޮޓަރީގެ ސޯފާއެއްގައި ޓީވީ ބަލާށެވެ. އެހެންތިއްބާ އެމީހުންގެ ލޮލުގައި އަޅައިގަތީ އެވަގުތު އެތަނަށް ނުކުތް ޔާނާއެވެ. އަޒާންގެ މޫނުމައްޗަށް ހިނިތުންވުމެއް ވެރިވިއެވެ. ނަމަވެސް ޝަމްލާ ބަލާލީ ސުވާލުގެ ނަޒަރަކުންނެވެ.\n"މިދަނީ ރައްޓެހި ކުއްޖަކާއެކު ބޭރަށް... ވަރަށް އަވަހަށް އަންނާނަން މަންމާ..." ޔާނާއަށް ޝަމްލާ ކުރާން ބޭނުންވާނެ ސުވާލުތައް މާކުރިން ވެސް އެނގޭ ކަހަލައެވެ. އެހެންވެ ޝަމްލާ ސުވާލެއް ކުރުމުގެ ކުރީން އަވަހަށް ބުނެލީއެވެ.\n"މިރޭ ހާދަ ރީތިވެގެންނޭ ތިދަނީ... ޕާޓީއަކަށްތަ؟" ޔާނާ ފެންނަލެއް ތަފާތުކަން ޝަމްލާއަށް ނަގައިގަނެވުނެވެ.\n"އޯ ނޯ!... ވަރަށް ބޮޑަށްތަ މޭކަޕްކުރެވިފަ ހުރީ" ކުއްލިއަކަށް ޔާނާ ހާސްވާންފެށިއެވެ. ދަބަހުގައި އޮތް ލޯގަނޑުކޮޅު ނަގާ މޫނު ބަލާން ފެށިއެވެ.\n"ނޯ މައި ޗައިލްޑް... ޔޫ ލުކް ބިއުޓިފުލް" އަޒާން ހިނިތުންވެލާފައި ދަރިފުޅުގެ ހިތްހަމަޖައްސާލަ ދިނެވެ.\n"ކޮންބަޔަކާއެކު ދަނީ؟" ޝަމްލާ އަނެއްކާ ވެސް ސުވާލެއްކޮށްލިއެވެ.\n"ޝަމް، ޔާނާ މިހާރު އެހެރީ ބޮޑުވެފައޭ. ރައްޓެހި ކުދީންނާއެކު ތަންތަނަށް ދާނެއެއްނު. ދެން އެހެންނޫނަސް އޭނާ ބުނެފިއެއްނު އަވަހަށް އަންނާނަމޭ" ޝަމްލާ ސުވާލު ގިނަ ކުރާތީ އަޒާން ބުނެލިއެވެ.\n"މި އަޒާން އަދި ހުންނާނީ ޔާނާއާ އެއްކޮޅަށް. މަށަށް ވެސް އެނގެއޭ އޭނާ އެހެރީ ބޮޑުވެފައިކަން. ގޯސްމަގަކުން ނުދާނެކަން އަހަރުމެންގެ ޔާނާއެއް، އެކަމަކުވެސް ދެން ހަމައަހާލެވި ދާނެއެއްނު. ދޯ ދަރިފުޅާ..." ޝަމްލާ ބުނެލިއެވެ. ޔާނާގެ ޖަވާބަކަށްވީ އަވަސް ހިނިތުންވުމެކެވެ.\nމަންމައާއި ބައްޕަގެ ވާހަކަތަކުން ރެކެމުން ކަހަލަ ގޮތަކަށް ޔާނާ ބޮޑުކޮޓަރިން ބޭރަށް ނުކުމެ އޭނާގެ ފައިވާނަށް އަރާލިއެވެ. އަދި އަވަސް ފިޔަވަޅުގައި އައިސް ދޮރޯށި ހުޅުވާލާ މަގުމައްޗަށް ނުކުތެވެ. ހަމައެވަގުތު ޔާނާގެ ލޮލުގައި މަގުގެ އަނެއްފަރާތުގައި ފޯނަށް ބަލަހައްޓައިގެން ހުރި ޒޭން އަޅައިގަތެވެ. ޒޭން ވެސް އިސްއުފުލާލުމާއެކު އެ ދެމީހުންނަށް އެކަކު އަނެކަކު ފެނި ހިނިތުންވެލިއެވެ.\n"ކޮންތާކަށް ދާނީ......." ޒޭންގެ ގާތުގައި ޔާނާ އައިސް ހުއްޓިލުމާއެކު އަހާލިއެވެ.\n"ޒޭން ކޮންތާކައްތަ ދާން ބޭނުންވަނީ؟ ބުނީމެއްނު މާލޭގެ އެއްވެސް ތަނެއް ނޭގެއޭ" ޔާނާ ވެސް ކުރީ ސުވާލެކެވެ.\n"މީ ކޮންހިސާބެއްތަ؟ ހިނގާ އެދިމާލަށް ދަމާ" ޒޭން އިޝާރާތް ކޮއްލިއެވެ.\n"މިގެ މިހުރީ ގަލޮޅުގައި. އެކޮޅަށް ދިޔައީމަ ދެވޭނީ ހެންވޭރާ ދިމާއަށް" ޔާނާ ބުނެދިނެވެ. ޒޭން މައްސަލައެއްނެތޭ ބުނެ ހިނގައިގަތެވެ.\nއެކިމަގުތަކުން ހިނގަމުން ދިޔަ ޒޭންއަށް މިދެވެނީ ކިހިނެއް ކޮންތަނަކަށްކަމެއް ނޭގެއެވެ. ނަމަވެސް މަގުތަކުގައި ހުރި ފިހާރަތަކަށް ބަލަމުން ޔާނާއާ އެކިއެކި ވާހަކަ ދައްކަމުން ކުރިއަށް ދެމީހުން ދިޔައެވެ. ޒޭންއަށް އެކިއެކި ތަންތަން ދައްކާ އެއީ ކޮންތަނެއްކަން ޔާނާ ބުނެދެއެވެ. ދޭތެރެއަކުން ޒޭނަށް ޔާނާގެ އަތުގައި ހިފާލެވެއެވެ. މަގުމަތިގެ ކާރޫބާރޫ ބޮޑުކަމުންނެވެ. ހީވަނީ ހިނިހޮރަކުން ހިނިތަކެއް ނުކުމެގެން އުޅޭ ހެންނެވެ. މި ކުޑަކުޑަ މާލޭގައި އެހާމެ ދުއްވާއެއްޗެހި ގިނައެވެ. މަގުތަށް އެހާ ހަންޏެވެ. މީހުން އެހާ ގިނައެވެ. ޔާނާއާއި ޒޭން މަޖީދިއްޔާ ސްކޫލު ކުރިމަތިން ސޯސަން މަގަށްނުކުތެވެ. އެ މަގު ހުރިގޮތަށް ދެމީހުން ކުރިއަށްދިޔައެވެ. ޔާނާ ދައްކަމުން ދިޔަ ވާހަކަތަށް ވަރަށް ޝައުގުވެރިކަމާއެކު ޒޭން އަޑުއަހަމުން ދިޔައެވެ. ސޯސަންމަގަށް ނުކުމެވެން ހުރި ހިމަ ގޯޅިގަނޑެއްގެ ތެރޭގައި ކަންމައްޗަށްކަށް ވާގޮތަށް ހުރި މާވިއްކާ ފިހާރަ ފެނުމުން އެ ފިހާރަށް ވަންނާން ޒޭން ބޭނުންވިއެވެ. ހައިރާންވެފައި ހުރެ ވެސް ޒޭން އެދުނީތީ އޭނާއާއެކު ޔާނާ ވަނެވެ. އެ ފިހާރަ ތެރޭ ހުރި އެކިއެކި މާތަކުގައި ޒޭން އަތްލަމުން ދިޔައެވެ. އެތަނުން ޒޭންގެ ލޮލުގައި އަޅައިގަތީ އެހެން މާތަކަށްވުރެ ތާޒާކޮށް ބޮޑުކޮށް އިން ރަތް ފިނިފެންމަލެކެވެ. ވަގުތުން އެ މާނަގާ ކައުންޓަރުގައި އިން އަންހެން ކުއްޖާ ގާތު އަގު އެހިއެވެ. ޒޭންގެ އެ ހަރަކާތްތައް ދެނެގަންނާން ނޭނގިފައި ޔާނާ ހުއްޓެވެ. އަދި އެހާ ވަރަކުން މަލެއް ގަތީ ކީއްކުރަންތޯ ޒޭނާ ސުވާލު ކުރިއެވެ. ނަމަވެސް ޒޭން ޔާނާގެ އެސުވާލަކަށް ޖަވާބެއް ނުދެއެވެ. މަލުގެ ފައިސާ އަދާ ކުރުމަށްފަހު އެ ފިހާރައިން ޒޭން ނުކުތެވެ. އޭނާގެ ފަސްފަހަތުން ޔާނާ ވެސް ނުކުތީއެވެ.\n"ކޮފީ އެއްޗެހި ބޯލާނެ ތަނެއް މިތާ ކައިރިއަކު ނުހުންނާނެތަ؟" ޒޭން ޔާނާގެ ގާތުގައި އަހާލިއެވެ.\n"ހިނގާ ބީޗަށް ދާން" ޔާނާ ބުނެލިއެވެ. އޭރު ޔާނާ ހިނގާވަރަކަށް ޒޭން ވެސް އޭނައާއެކު އޭނާ ދާ ދިމާއަކަށް ހިނގަމުންދިޔައެވެ.\n"ބީޗުކޮބާ؟ ބީޗުގަ ކޮފީ ލިބެން ހުރޭތަ؟" ޒޭން ވަރަށް ހައިރާން ކަމާއެކު އަހާލިއެވެ.\n"ހެހެހެހެ.... ޒޭން ތި ހީކުރާ ކަހަލަ ބީޗެއްނޫނޭ، މިދަނީ އާޓިފިޝަލް ބީޗަށް" ޔާނާ ހެމުން ހެމުން ބުނެލިއެވެ. ޔާނާގެ އެ ހީނލުމުގައިވާ ގާތްކަން ތަފާތު އިޙުސާސެއް ޒޭނަށް ކުރުވިއެވެ. ބައިބޯވެ އަޑުފަށްގަނޑު ގަދަ މާޙައުލެއްގައި ވެސް ޔާނާގެ ހަރަކާތްތަކާއި އެ މޫނުން ފެންނަ ހިނިތުންވުން ޒޭނަށް ފާހަގަ ކުރެވި ޚާއްޞަވިއެވެ. ހަޔާތުގައި ދިމާވެފައިވާ އެހެން އަންހެން ކުދީންނާ ޔާނާ ތަފާތުކަން ދެނެގަންނާކަށް މާގިނަ ކަންކަމެއް ޒޭނަށް ބޭނުމެއްނުވެއެވެ. ދޭތެރެއަކުން ނިއުޅާލާފައި އޮތް އިސްތަށިގަނޑު ރީތިކޮށްލުމަށް ޔާނާ ހަރަކާތެއްކޮށްލައެވެ. އެފަދަ ކުދިކުދި ކަންކަން ވެސް ޒޭންގެ ލޮލުގައި އަޅައިގަންނަމުންދިޔައެވެ. އިސްޖަހާލުމާއެކު ޒޭން ފުންނޭވާއެއް ލިއެވެ. އަދި ކުރެވެމުންދިޔަ ޚިޔާލުތަކުން ސިކުނޑި މިނިވަންކޮށްލުމަށް އޭނާ ދެއަތުން ބޮލުގައި އަތްފުނާ އަޅާލިއެވެ.\n"ކިހިނެއްވީ؟" ޔާނާ ކުއްލިއަކަށް އަހާލިއެވެ.\n"ނަތިންގ" ޒޭން ބުނެލިއެވެ. ނަމަވެސް އޭނާގެ ނިތްކުރިން ހިލިފައިވާ ދާތިކިތަކާއި ކަންހުޅީން ފައިބާ ދާތިކިތައް އަތުގެ ބޮޑުވައި އިނގިލިން ޒޭން ފުހެލާކަން ޔާނާ ދެނަހުއްޓެވެ. ލައިގެން ހުރި ޓީޝާޓު ވެސް ހުރީ ހިސާބަކަށް ތެމިފައެވެ.\n"ހޫނުވަނީ ދޯ... ދުވަސްކޮޅަކުން އެޖަސްޓު ވެދާނެ. މިރޭ ވައިރޯޅިއެއް ވެސް ޖެހިނުލާތީ އެހާ ހޫނީ. އެކަމަކު ބައްޕަ ބުނި މިހެން އޮވެފައި ވަރަށް ވިއްސާރަވާނެއޭ" ޔާނާ ވާހަކަދައްކަން ފެށިއެވެ. ޒޭން ވެސް އެކަމާ އެއްބަސްވިއެވެ.\nދެމީހުން އެކީގައި އައިސް ވަނީ ބްރޭކްވޯޓާ އަށެވެ. އެތަނުން މޭޒެއްގައި ދެމީހުން އިށީނެވެ. އެތަނުގައި ވެސް ވަކި މީހުން މަދެއް ނޫނެވެ. ގިނަ ބައެއްގެ ނަޒަރު އެ ދެ ޒުވާނުން ވަދެގެން އައިސް އިށީންނާންދެން އެ މީހުނަށް ހުއްޓިފައި ހުއްޓެވެ. ޔާނާއަށްވުރެ ބޮޑަށް އެ މީހުން އެ ބަލަނީ ޒޭނަށް ކަމުގައި ހީވެއެވެ. ޒޭން އަތުގައި އޮތް ފިނިފެންމަލަށް ބަލާލާފައި އެ މައު މޭޒުމަތީގައި ބޭއްވިއެވެ.\n"ދެން ބުނެބަލަ! ތީކާކަށް ދޭން ގަތް މަލެއްތަ؟" ޒޭން ގެންގުޅޭ ފިނިފެންމަލުގެ ސިއްރު އެނގެން ޔާނާ ބޭނުންވިއެވެ.\n"މީ ވަރަށް ޚާއްސަކުއްޖަކަށް ދޭންވެގެން" ޒޭން މަލާދިމާއަށް ބަލަހައްޓައިގެން އިނދެ ބުނެލިއެވެ.\nކޮފީއެއް ބޯލުމަށް ނިންމައިގެން ހުއްޓެއްކަމަކު ހޫނު ގަދަކަމުން ޒޭން ނެގީ ފިނިބުއިމެކެވެ. ޔާނާއަށް ހޫނުކަމުގެ އަސަރު އެއްގޮތަކަށް ވެސް ނުކުރާ ކަހަލައެވެ. އޭނާގެ މޫނުމަތިން ދާތިއްކާ ހިސާބު ވެސް ނުފެނެއެވެ. ގެއިން ނުކުތް ހުރި ތާޒާކަން އަދިވެސް އެ މޫނުގައިވެއެވެ. ނަމަވެސް ޔާނާ ވެސް ނެގީ އައިސް ކޮފީއެކެވެ. އެހެން އެ ސަރަޙައްދުގައި ޖަހާފައި ހުރި ހިލަގޮނޑިތައް ވެސް މީހުންނާގެން ފުރިފައި ވާތަން ފެނެއެވެ. ފަޒާގައިވާ ތެތްފިނިކަމާއެކު ލޮނުވަސް ފެތުރިފައި ވެއެވެ. ދޭތެރެއަކުން ތޮށިގަނޑު މައްޗަށް ރާޅެއް ބިންދާލާއަޑު އިވެއެވެ. ދިމާދިމާއަށް ޒޭން ނަޒަރު ހިންގިއެވެ.\n"ޔާނާ އަނަންތަ މިތަނަށް ވަރަށް ގިނައިން؟" ޒޭން އަހާލިއެވެ.\n"ވަރަށް ގިނައިންނެއް ނޫން، އެކަމަކު ކޮންމެވެސް ވަރަކަށް އަންނަން. ގިނައިން އާދެވެނީ ހަވީރުގަޑީގަ ފްރެންޑްސުންނާއެކު" ޔާނާ ހިނިތުންވެލަމުން ބުނެލިއެވެ.\nޔާނާއާއި ޒޭންގެ ދެމެދުގައި އެކިއެކި ވާހަކަތައް ދެކެވެމުން ގޮސް ދެ މީހުންގެ އަމިއްލަ ވާހަކަތައް ޚިއްޞާކުރެވިގެންދިޔައެވެ. އެގޮތުން ޔާނާގެ ޢާއިލާގެ ވާހަކަތަކެވެ. އޭނާ އެންމެ ކުރާހިތްވާ ކަންތައްތަކާއި، އެންމެ ގިނައިން ކުރެވޭ ކަންތައްތަކުގެ ވާހަކައެވެ. ކުޑައިރުއްސުރެ ތަފާތު ފޮތްތައް ކިޔަން އާދަވެފައިވާ ޔާނާ އައިނު އަޅަނީ ހަމައެކަނި ފޮތްކިޔަން ކަމުގައި ވެސް ޒޭން ގާތުގައި ބުންޏެވެ. ނަމަވެސް ޒޭންގެ ހަޔާތާބެހޭ ގޮތުން ޔާނާއާ ޚިއްޞާކުރީ ވަރަށް ކުޑަމިންވަރެކެވެ. އެކަމާ ޔާނާ ޝަކުވާއެއް ނުކުރެއެވެ. އެދެމެދުގައި އުފެދިފައިވާ ރަޙުމަތްތެރިކަން ދުވަސްވާވަރަށް މިއަށްވުރެ ގާތްވާނެ ކަމަށް ޔާނާ އުއްމީދުކުރެއެވެ. މިހާރު ވެސް އެ ދެމެދުގައި އިތުބާރު އެބައޮތްކަމުގައި ޔާނާއަށް ޤަބޫލުކުރެވެއެވެ. ހަމައެއާއެކު ޔާނާއަށް ޒޭންއަކީ ޝައުގުންފުރިގެންވީ ޒުވާނަކަށް ވެއްޖެއެވެ. ފިރިހެންކުއްޖަކަށް މީގެ ކުރީން ޚާއްޞަކަމެއް ދެވިފައި ނުވިޔަސް ޔާނާއަށް ޒޭން ޚާއްޞަވެއްޖެއެވެ. ޒޭނަކީ މީހުންގެ ހިތްތަކަށް ފަސޭހަކަމާއެކު ވާސިލުވާން ދަންނަ ޒުވާނެއް ކަމާމެދު ޔާނާއަށް އެއްވެސް ޝައްކެއްނެތެވެ. މިރޭ ޔާނާގެ ހިތާހަމައަށް ފެހި ސިގްނަލެއްގެ އަލި ފޯރައިފިއެވެ. އައު ޖަޒުބާތަކަށް އެ ހިތް މަރުޚަބާ ކިޔާން ތައްޔާރުވެއްޖެއެވެ.\nރޭގަނޑު ގަޑިން އެގާރަގަޑި ވިހި ހިނގިއިރު ޒޭން ހުރީ ޔާނާމެން ގޭގެ ދޮރޯށި ދޮށުގައެވެ. އޭރު އެ މަގުގައި އެ ދެ މީހުން ފިޔަވާ އިތުރު މީހަކު ފެންނާކަށް ނެތެވެ. އިރުކޮޅަކު ދޮރޯށި ކައިރީ މަޑުކޮށްލުމަށްފަހު ޔާނާ ގޭތެރެއަށް ވަންނާން އުޅުނެވެ.\n"ގުޑްނައިޓް" ދޮރޯށީ ހުޅުވާލަމުން ޔާނާ ބުންޏެވެ.\n"ދެން ނިދާނީތަ" ޒޭން އަހާލިއެވެ.\n"އާނ!... ވަރަށް ވަރުބަލިވެއްޖެ. މިރޭ ބޭރުގައި އުޅުނުހާ ގިނައިރަކު އަދި ދުވަހަކު ވެސް ނޫޅެން. އެވަރަށް ނުވެސް ހިނގަން" ހީނލާފައި ޔާނާ ބުންޏެވެ.\n"އޯކޭ! އެހެންވީރު މި ހިފައިގެން ވަންނަންވީނު" ޒޭން ހިފައިގެން ހުރި ރަތްފިނިފެންމާ ޔާނާއަށް ދިއްކޮށްލިއެވެ.\n"ސީރިއަސްލީ؟" ކުރިއަށްވުރެ ބޮޑަށް ޔާނާ ހިނިއަންނަ ގޮތްވިއެވެ.\n"މީ ޔާނާއަށް އަހަރެން ދޭ ކުޑަކުޑަ ގިފްޓެއް، ޔޫއަރ އަ ގްރޭޓް ފްރެންޑް، ހޯފް އައި ސީ ޔޫ އަގެއިން" ޒޭން މިހެން ބުނުމާއެކު ޔާނާ އެ ފިނިފެންމަލުގައި ހިފިއެވެ.\n"ތޭންކްސް" ބަޔާންކުރާން ދަތި އިހުސާސެއް ޔާނާގެ ހިތުގެ ހިނގުން އަވަސްކުރުވިއެވެ. ފިނިމެންމަލުގައި ހިފާލުމާއެކު އެއިން ވަސްބަލާލި ގޮތުން ވެސް އެއީ އޭނާއަށް ވަރަށް ކަމުދާ މަލެއްކަން ޒޭނަށް އެނގުނެވެ. އެ ދެމީހުން އެކަކު އަނެކަކާ ވަކިވިއިރު ދެ މީހުންގެ މޫނުމަތިން ވެސް ފެންނަމުން ދިޔައީ ހިތްހަމަޖެހުމުގެ ކުލަވަރުތަކެވެ. ޒޭނަށް ގެއަށް އަންނަން ނޭނގެނެތީވެ ޓެކްސީއެއް ލިބޭންދެން ޔާނާ ދޮރޯށި ދޮށުގައި މަޑުކޮށްލައިގެން ހުއްޓެވެ.\nގެއަށް އާދެވުމާއެކު އެންމެ ފުރަތަމަވެސް ޒޭން ކުރިކަމަކަށްވީ ފެންވަރާލުމެވެ. އޭނައަށް ހުރީ ވަރަށް ހޫނުވެފައެވެ. ފާޚާނާއިން ނުކުތްއިރު އުނުގައި އަނދެފައި އޮތް ތުވާއްޔާއެކު އެނދުމައްޗަށް އުޑުން ޒޭން ވެއްޓިގަތެވެ. އޭރު ކޮޓަރި ހުރީ އޭސީގެ ފިނިން ވަރަށް ފިނިކޮށްލާފައެވެ. މަތީ ފަންގިފިލާއަށް ނަޒަރު ހުއްޓާލައިގެން ޒޭނަށް އޮވެވުނީ ކިހާއިރެއްވާންދެން ކަމެއް ނޭނގެއެވެ. އޭނާގެ ސިކުނޑީގައި ހިނގަމުން ދަނީ ކޮންކަހަލަ ޚިޔާލުތަކެއްކަމެއް ނޭގެއެވެ. އެގޮތަށް އޮވެ ދެއަތަށް ފުރޮޅެނިކޮށް އޭނާގެ ލޮލަށް ނިދި ސަވާރުވީ ކޮންވަގުތަކުކަމެއް ޚުދު ޒޭނަކަށް ވެސް ނޭނގެއެވެ.\nއާދުވަހަކަށް އިރުއެރި އިރު ޒޭންގެ މޫނުމަތީގައި ވަނީ ވަރުބަލިކަމެވެ. ނިދީގެ އަސެރެވެ. ހުސްނާ ފަތިސްނަމާދަށް ގޮވުމުން ނުތެދުވެ އޮންނަން ޒޭންއަށް ނުކެރުނީއެވެ. ކިތަންމެ ލަހުން ނިދުނުކަމުގައި ވިޔަސްއެވެ. އެހެންވެ އެތެދުވިގޮތަށް ދެން އޮށޯވެއްޖެއްޔާ އޭނާގެ މިއަދުގެ ޝެޑިއުލަށް ބުރޫއަރާފާނެތީ އަލުން ނޯށޯތީއެވެ. މިއަދަކީ އޭނާ ވަޒީފާއަށް ނުކުންނަން ހަމަޖެހިފައިވާ ދުވަހެވެ. ލޯގަނޑު ކުރިމަތީގައި ޒޭން އޭނާގެ ޓައީ ކަރަށް ހެޔޮވަރުކުރަމުން ދިޔައެވެ. އެވަގުތު ހުސްނާ ކޮފީ ތަށްޓެއް ހިފައިގެން އައިސް އެ ކޮޓަރިއަށްވަނެވެ.\n"ދަރިފުޅު މިއަދު ހާދަ ސްމާޓޭ" ޒޭން ފެނުމާއެކު ހުސްނާއަށް ބުނެލެވުނެވެ.\nހުސްނާގެ އެ ޖުމްލައަށް ޒޭން ހިނިގަނޑެއް ޖަހާލިއެވެ. އަދި ހުސްނާގެ އަތުން ކޮފީތަށި ނަގާ އެތިފޮދެއް ބޯލިއެވެ. އެއާއެކު އަނެއްކާވެސް ހުސްނާއަތަށް ކޮފީތަށި ދިނުމަށްފަހު އެނދުމަތީ އޮތް މަޑުޗޮކުލެޓް ކުލައިގެ ކުޑަ ލެދަރު ފޮށި ހުޅުވާލިއެވެ. އޭގައި ހުރީ ލިޔުންފަދަ ތަކެތި ލުމަށް ޚާއްޞަ ކުރެވިފައިވާ އެކިއެކި ބައިތަކެވެ. ޒޭންގެ މަސައްކަތުގެ ދާއިރާ އާއި ބެހޭ ބައެއް ސާމާނުތައްވެސް އޭގައި ހުއްޓެވެ. އެއްޗެހި ހަމަކުރާ ފަދައިން ބްރީފްކޭސަށް ހުރިހާ އެއްޗެއް އަޅާ ފަހު ފަހަރަށް ބަލާލިއެވެ. އަދި އެ ފޮށި ހިފައިގެން ކޮޓަރިން ނުކުންނާން ހިނގައިގަތެވެ. އޭނާގެ ފަހަތުން ހަލުވިކޮށް ހުސްނާ ވެސް އައެވެ. (ނުނިމޭ)


Depression ge vaahaka dhakkamaa\nރިޕޯޓު - ޑިޕްރެޝަން\nޑިޕްރެޝަންގެ ވާހަކަ ދައްކަމާ!\nޑިޕްރެޝަންގެ ސަބަބުން ހިތުގެ ބައްޔަށް މަގުފަހިވޭ\nޑިޕްރެޝަން ހުންނަ މީހުންނަށް އަވަސް ފަރުވާ ދެވިއްޖެ ނަމަ މިއީ ރަގަޅު ކުރެވޭނެ ކަމެއް\nފާއިތުވި 10 އަހަރު ތެރޭގައި މި ބަލި ވަނީ 18 ޕަސެންޓް އިތުރުވެފައި\nކ. މާލެ 8 އޭޕުރިލް 2017 | ހޮނިހިރު 22:58 3,756\nޑިޕްރެޝަން ބަލި - ގޫގުލް\nއަބަދު މާޔޫސްވެ، ދިރިއުޅުމުގައި އުންމީދެއް ނެތްކަން އިހުސާސް ކުރެވި، ދިރިއުޅުން މަތިން ފޫހިވާ ގޮތް ދިމާ ހެއްޔެވެ. ވަކި ކަމެއް ނޭނގި އާދަޔާ ހިލާފަށް ދެރަވެ، ރޮވޭ ގޮތް ދިމާވޭ ހެއްޔެވެ. މީހުން ދެކެ ރުޅިގަދަވެ، އެމީހުންނާ އޮންނަ ގުޅުން އެއްކޮށް ކަނޑާލަން ހިތަށް އަރާ ހެއްޔެވެ. އަބަދުވެސް އެންމެ ގަޔާވާ ކަންކަން ކުރަން ފޫހިވެ، ހިތްހަމަ ޖެހޭ ކަންކަމުގެ ގޮތުގައި ކުރިން ކުރާ ކަންކަން ކުރަން ފޫހިވޭ ހެއްޔެވެ. ނޫނީ ހަޔާތުގެ ނިންމުންތައް ނިންމަން އުނދަގޫވެ، ހަޔާތާމެދު އިންތިހާއަށް ކަންބޮޑުވާ ގޮތް ދިމާވޭ ހެއްޔެވެ. ނިދުމަށް އުނދަގޫވެ، މީހުންނާ ވާހަކަދެއްކުމުގެ ބޭނުމެއް ނެތްކަން އިހުސާސްކުރެވޭ ހެއްޔެވެ. ނޫނީ ކަންކަމާ ދެރަވާ ވަގުތުތަކުގައި އަމިއްލަައަށް މަރުވުމަށް ނުވަތަ އަމިއްލަ ނަފްސަށް ޖިސްމާނީ ގޮތުން އަނިޔާ ދިނުމަށް ހިތަށް އަރާ ހެއްޔެވެ.\nހަމަގައިމުވެސް މިއީ ކޮންމެ މީހަކަށް ވެސް ހަޔާތުގެ ކޮންމެވެސް ހިސާބެއްގައި އިހްސާސްކުރެވޭނެ ކަންކަމެވެ. މިފަދަ އިހްސާސްތަކާ ކުރިމަތިލަން ނޭނގި ޑިޕްރެޝަނަށް މަގުފަހިވެގެންދެ އެވެ. މިއީ ޑިޕްރެޝަންކަން އެނގެނީ ކިތައްމީހުންނަށް ތޯ އެވެ. ނުވަތަ ޑިޕްރެޝަން ކަން އެނގުނަސް އެކަމާ ކުރިމަތިލާ، ބޭނުންވާ އެހީތެރިކަން ހޯދަނީ ކިތަށް މީހުން ހެއްޔެވެ.\nދުނިޔޭގެ ސިއްހަތުގެ ދުވަހާ ގުޅުވައިގެން، ސިއްހަތު ޖަމިއްޔާއިން މިއަހަރަށް ކަނޑައަޅާފައިވާ މައުލޫއަކީ "ޑިޕްރެޝަން، ލެޓްސް ޓޯކް" އެވެ. މިދިޔަ ދިހަ ވަރަކަށް އަހަރުގެ ތެރޭގައި ޑިޕްރެޝަން އަށް ޑައިގްނޯސް ކުރެވިފައިވާ މިންވަރު ވަނީ 18 ޕަސެންޓް އިތުރުވެފަ އެވެ. އަދި ދުނިޔޭގައި 300 މިލިއަން މީހުން މިހާރުވެސް ޑިޕްރެޝަން ތަހައްމަލު ކުރަމުންދެއެވެ.\nޑިޕްރެޝަން ގިނަ ދުވަސްތަކެއް ވަންދެން ތަހައްމަލު ކުރާ ފަރާތްތަކަށް، ތަފާތު ނުކުޅެދުންތެރިކަމާއި ހިތުގެ ތަފާތު ބަލިތަކަށް މަގުފަހިވެގެ ދެއެވެ.\nޑިޕްރެޝަނަކީ މި މުޖުތަމައުގައިވެސް އެތަށް ބަޔަކު ތަހައްމަލު ކުރަމުންދާ ކަމަކަށްވާ އިރު، މި ބަލީގައި ބޮޑުވަރުވުމުން ނޫނީ، މިއީ ފަރުވާ ބޭނުންވާ ކަމެއް ކަމުގައި ގިނަ މީހުންނަށް ވިސްނިފަ އެއް ނުވެ އެވެ.\nރާއްޖޭގައި މި ބައްޔަށް އެންމެ އެކަށީގެންވާ މިންވަރެއްގައި އާއްމުން ހޭލުންތެރިވެފައިނުވާ ކަމަށް ކަމާ ގުޅޭ ފަރާތްތަކުން ބުނެ އެވެ. އަދިވެސް އެހީއަށް އެދި ކައުންސިލިންނާއި ތެރަޕިސްޓެއްގެ އެހީ ހޯދުމަކީ މީހުންނަށް އެހާ ފަސޭހަ ކަމެއް ނޫނެވެ.\nއަދި އެފަދަ އެހީއެއް ހޯދާ މީހުންނަނީ މޮޔައިން ކަމަށް، ނުވަތަ ބުއްދި ހަމަ ނޫން މީހުންގެ ގޮތުގައި ވަރަށް ފަސޭހައިން މުޖުތަމައުގައި ލޭބަލް ކުރެވެ އެވެ.\nޑިޕްރެޝަނާއި ހިތުގެ ބަލިތަކާއި ގުޅުން ހުރި ނަމަވެސް ޑިޕްރެޝަން ޖެހޭ މީހުން ހިތުގެ ބައްޔަށް ދާ މިންވަރު މިހާތަނަށް ދެނެގަނެވިފަ އެއް ނުވެ އެވެ. އެހެން ނަމަވެސް ޑިޕްރެޝަން ހުންނަ މީހުންނަށް ހަރޓް އެޓޭކް ޖެހުމުގެ ރިސްކު ބޮޑު އިރު ހިތުގެ ބަލި ހުންނަ މީހުންވެސް ޑިޕްރެޝަނަށް ދިޔުމަށް މަގުފަހިވާކަމަށް ސިއްހީ މާހިރުން ބުނެ އެވެ.\nދިރާސާތަކުން ދައްކާގޮތުން، ޑިޕްރެޝަން ހުންނަ މީހުންގެ ހަށިގަނޑުގައި ހުންނަ ބްލަޑް ސެލްތައް ހަޑިގަނޑު ދުޅަހެޔޮކޮށް ހުންނަ މީހުންގެ ބްލަޑް ސެލްތަކުގައި ހުންނަ ތެއްކަމަށް ވުރެ ތެއްކަން ކުޑަ އެވެ. މިކަކަމުގެ ސަބަބުން ލޭ ގަނޑު ވުން ނުވަތަ ބްލަޑް ކްލޮޓްވުމަށް މަގުފަހިވެ އެވެ. އަދި މިއީ ހަރޓް އެޓޭކް ޖެހުމަށް މަގުފަހިވެގެންދާނެ ކަމެކެވެ.\nޑިޕްރެޝަން ތަހައްމަލު ކުރަމުންދާ މީހުންނަށް ދިރިއުޅުމުގައި ސިއްހަތަށް ގެއްލުންވާފަދަ އާދަތައް ގިނައިން ގެންގުޅެވޭތަން އާދެ އެވެ. އެގޮތުން ގިނައިން ދުންފަތުގެ އިސްތިއުމާލު ކުރުމާއި ކަސްރަތު ނުކުރުމާއި، ކެޔުމުގައި ރަގަޅު އާދަތައް ހިމެނެ އެވެ.\nމިފަދަ އާދަތަކުގެ ސަަބަބުން ނުރައްކާތެރި ބަލިތައް ޖެހުމަށް މަގުފަހިވެގެންދެ އެވެ.\nއެމެރިކާގައި ކުރެވުނު ދިރާސާއަކުން ދައްކާ ގޮތުން ހިތުގެ ބަލި ހުންނަ އަދި ޑިޕްރެޝަންއަށް ޑައިގްނޯސް ކުރެވިފައިވާ މީހުން، ހިތުގެ ބަލި ހުރެ ޑިޕްރެޝަން ނެތް މީހުންނަށް ވުރެ މަރުވުމުގެ ފުރުސަތު ދެ ދެ ގުނަ ބޮޑެވެ. މިކަމުންވެސް އެނގެނީ، ހިތުގެ ބަލި ހުންނަ މީހުންނަށް ޑޮކްޓަރީ ގޮތުން މީހާގެ ހަށިގަނޑަކަށް ދޭ ފަރުވާގެ އިތުރުން އެމީހާއަކީ ޑިޕްރެޝަން ހުންނަ މީހެއްތޯ ބަލަންޖެހޭ ކަމެވެ.\nޑިޕްރެޝަން ތަހައްމަލު ކުރާ ނަމަ، އެކަމަށް ބޭނުންވާ އެހީތެރިކަން ހޯދުމަކީ ކޮންމެހެން މުހިއްމުކަމެކެވެ. އަދި އެކަމުގައި އެހީތެރިވެދޭނެ ތެރަޕިސްޓެއް ނުވަތަ ކައުންސިލެއްގެ އެހީތެރިކަން ހޯދުމަކީ ކޮންމެހެން މުހިއްމު ކަމެވެ. އަދި އެފަދަ ކަމެއް ދިމާވާ ރައްޓެއްސެއް ނުވަތަ އައިލާ މީހެއް ހުރި ނަމަވެސް އެކަން ކަމާ ގުޅޭ ފަރާތްތަކުގެ ސަމާލުކަމަށް ގެނެސް ފަރުވާ ހޯދައިދިނުމަށް ހިތްވަރު ދިނުމަކީ ކޮންމެހެން ކުރަންޖެހިފައިވާ ކަމެކެވެ. އެހެން ނޫންނަމަ އެފަދަ ގާތްއެކުވެރިންނާއި އައިލާގެ މެންބަރުން ގެއްލިގެން ހިނގައިދާނެ އެވެ.


މި ސިފަތައް ހުރި ރައްޓެހިންނަށް އިތުބާރެއް ނުކުރެވޭނެ! – Haftha\nFri, 28 February, 2020, 5:45 am\nމި ސިފަތައް ހުރި ރައްޓެހިންނަށް އިތުބާރެއް ނުކުރެވޭނެ!\nދިރިއުޅުމުގައި ދިމާވާ ހުރިހާ ރައްޓެހިިންނަކީ އެންމެ ގާތް، އެންމެ ރަނގަޅު ރަހުމެއްތެރިން ކަމުގައި ނުވެދާނެ އެވެ. އިތުބާރުކޮށް ވާހަކަ ހިއްސާ ކުރެވޭ ރައްޓެހިންނާއި ވާހަކަ ހިއްސާ ނުކުރެވޭ ފަދަ މީހުންވެސް ތިބޭނެ އެވެ. އެހެންކަމުން މިއީ ނުރަނގަޅު ރައްޓެހިންގެ ކިބައިގަ ހުންނާނެ ބައެއް ސިފަތަކެވެ.\nވާހަކަ އެއް ހިއްސާކުރުމުން އެކަމަށް ސަމާލުކަން ނުދީ، އަބަދު އޭނާ ބޭނުންވާ ވާހަކަތައް ކިޔާކަން ފާހަގަވޭ ހެއްޔެވެ؟ ރަނގަޅު ރައްޓެހިންނަކީ ހިއްސާކުރާ ވާހަކަ އަޑުއަހާ، އެކަމަށް ފާޑުކިޔާ، ކަންތައް ކުރަންވީ ގޮތް ކިޔައިދޭ މީހުންނެވެ. އެއާ ހިލާފަށް އަބަދު އޭނާއަށް “އެޓެންޝަން” ނުވަތަ ސަމާލުކަންދޭން ޖެހޭނަމަ އެއީ އިތުބާރު ކުރެވޭ މީހުނެއް ނޫނެވެ.\nއުފަލުގައި އުޅޭތީ ހަސަދަވެރިވެ، ހިތާމަވެރި ވަގުތުތަކުގައި އެކަނި ކޮށްލާފަ އިތުރު ހިތާމައެއް ދޭ ރަހުމެއްތެރިން ވެސް އުޅެ އެވެ. އެއީ ވިހަގަދަ ހަރުފައެއް ފަދަ ބައެކޭ ބުންޏަސް ދޮގަކަށް ނުވާނެ އެވެ. އުފާވެރި ވާހަކައެއް ހިއްސާކުރުމުން އެކަންކަމާއި ހަސަދަވެރިވާކަން މޫނުމަތިން ދެނެގަނެވޭނެ އެވެ. އަދި އެފަދަ މީހުން މަސައްކަތް ކުރާނީ އެ އުފާތަކަށް ވިހަލައި އެކަމެއް ރޫޅާލާ ށެވެ. އަދި އިތުބާރުކޮށްފައި ބުނާ ވާހަކަ އެއް، އެހެންމީހުންނާއި ހިސާބަށް ދާނީ ވެސް ގިނަ ފަހަރަށް އެކީގައި އުޅޭ އެފަދަ ރައްޓެހިންގެ ސަބަބުން ނެވެ.\nކޮންމެ މީހެއްގެ ވެސް ބައިވަރު ރައްޓެހިން ތިބޭނެއެވެ. އެންމެ ގާތް ބެސްޓް ފުރެންޑްގެ ވެސް އޮފީސް ރައްޓެހިންނާއި އިތުރު މީހުން އުޅޭނެ އެވެ. އެގޮތުން އޭނާ އޮފީހުގައި އެންމެ ގާތްކޮށް އުޅޭ މީހާ ނުވަތަ އާއިލާ މީހަކު އިތުބާރުކޮށްފައި ކިޔައިދޭ ވާހަކަތައް ހިއްސާކޮށް، އޭނާގެ ނުބައި ވާހަކަތައް ކިޔާ އަބަދު އީބަ ބުނެ އުޅޭނަމަ، އެމީހަކަށް އިތުބާރު ކުރުމަކީ ކުރެވޭނެ މޮޔަ ކަމެކެވެ. ތިމާގެ އަމިއްލަ ވާހަކަތައް އޭނާ އެހެން މީހުން ކައިރި ނުކިޔަ ހުންނާނެ ކަމުގެ ޔަގީންކަން އެބައޮތް ހެއްޔެވެ؟\nމިފަދަ ކަންކަން އަވަހަށް ދެނެގަނެވިއްޖެ ނަމަ، ފަހުން ދިމާވާ ދެރައަކުން ސަލާމަތްވެ، ރަނގަޅު ރައްޓެހިންނާއިއެކު ގުޅުން ބަދަހި ކުރަން އެނގޭނެ އެވެ.


ލޭބަރ (ނޮން ސްކިލްޑް) - ގދ.ނަޑެއްލާ\nކުންފުނީގެ ގދ.ނަޑެއްލާ ބްރާންޗްގެ އައު އިންޖީނުގެ އިމާރާތް ކުރުމުގެ މަސައްކަތް ކުރުމަށް ތިރީގައި މިދަންނަވާ މަޤާމަށް ކޮންޓްރެކްޓް އުޞޫލުން (4 މަސް ދުވަހަށް) މީހުން ހޯދުމަށް ބޭނުންވެއެވެ.\nލޭބަރ (ނޮން ސްކިލްޑް)\nދެފަރާތުން އެއްބަސްވާ ގޮތެއްގެ މަތިން\n(ހ) ސިއްޚަތު ސަލާމަތުން ހުރުމާއި އެކު ގިނަ ވަގުތު މަސައްކަތުގައި އުޅުން.\nވަޒީފާއަށް އެދި ހުށަހަޅާ އެޕްލިކޭޝަން ފޯމް މި ކުންފުނީގެ ހެޑް އޮފީހުންނާއި (ޕޯޓް ކޮމްޕްލެކްސް،7ވަނަ ފަންގިފިލާ) ގދ.ނަޑެއްލާ ބްރާންޗްއިން ރަސްމީ ދުވަސްތަކުގެ 09:00 – 13:00 އަށް ލިބެންހުންނާނެއެވެ. ވަޒީފާއަށް އެދި ހުށަހަޅާ ފަރާތްތަކުގެ ތެރޭގައި ޝަރުތު ހަމަވާ ފަރާތެއް ނެތްނަމަ އިންޓަރވިއުއާއި، ތަޢުލީމީ ފެންވަރަށާއި މަސައްކަތު ތަޖުރިބާއަށް ބަލައި، އެންމެ އެކަށީގެންވާ ފަރާތަކަށް ވަޒީފާ ހަމަޖައްސާ ދެވޭނެއެވެ.\nވީމާ، ޝައުޤުވެރިވެލައްވާ ފަރާތްތަކުން 04 އޮގަސްޓް 2021 ވާ ބުދަ ދުވަހުގެ 13:00 ގެ ކުރިން ތިރީގައި މިވާ އެޑްރެހަށް ނުވަތަ އީމެއިލްއަށް ނުވަތަ ގދ.ނަޑެއްލާބްރާންޗަށް އެޕްލިކޭޝަން ފޯމާއިއެކު ސީ.ވީ، އައިޑެންޓިޓީ ކާޑުގެ ކޮޕީ، ތަޢުލީމީ ސެޓްފިކެޓްތަކުގެ ކޮޕީ އަދި3މަސް ނުވާ ޕޮލިސް ރިޕޯރޓް ހުށަހެޅުއްވުން އެދެމެވެ. އެޕްލިކޭޝަން ފޯމާއެކު ހުށަހަޅާ ލިޔެކިޔުންތަކުގެ ކޮންމެ ގަނޑެއްގެ ކަނާތްފަރާތުގެ ތިރީ ކަނުގައި ވަޒީފާއަށް ހުށަހަޅާ ފަރާތުގެ އިނގިލީގެ ނިޝާން އަދި އިނީޝިއަލް ސޮއި ޖައްސަވައި ދެއްވުން އެދެމެވެ.


Oyaa Dhiya Boat Thinadhoo Council Ge Belumuge Dhashah އޮޔާ ދިޔަ ބޯޓު ތިނަދޫ ކައުންސިލްގެ ބެލުމުގެ ދަށަށް – Huvadhoo News Oyaa Dhiya Boat Thinadhoo Council Ge Belumuge Dhashah Huvadhoo News\nއޮޔާ ދިޔަ ބޯޓު ތިނަދޫ ކައުންސިލްގެ ބެލުމުގެ ދަށަށް\nއޮޔާ ދިޔަ ބޯޓުގެ ފޮޓޯ-- މަޒީދު ޤާސިމް\nގދ. ތިނަދޫ ކައިރިން އޮޔާދަނިކޮށް ފެނުނު ބަންޑުން ޖަހާލާފައި އޮތް ބޯޓެއް އެރަށު ކައުންްސިލްގެ ބެލުމުގެ ދަށަށް ވަގުތީކޮށް ގެނެސްފި އެވެ.\nތިނަދޫގެ އުތުރު ފަރާތު ކަނޑުގެ ސަރަހައްދުން އޮޔާ ދިޔަ ބޯޓުގެ ދިގުމިނުގައި 90 ވަރަކަށް ފޫޓު ހުންނާނެއެވެ އަދި މިއީ ފައިބަރުން ހަދާފައިވާ ދަގަނޑު ބޯޓެއް ކަމަށް ތިނަދޫ ކައުންސިލުން މައުލޫމާތު ދެއްވައެވެ.\nއެ ބޯޓު މިހާރު ވަނީ ވަގުތީ ގޮތުން ތިނަދޫ ކައުންސިލް އިދާރާގެ ބެލުމުގެ ދަށަށް ގެނައުމަށް ތިނަދޫއާއި ކައިރިއަށް ގެނެސްފަ އެވެ. އެ ބޯޓާއި ގުޅިގެން ތިނަދޫ ކައުންސިލުން ނެރުނު ބަޔާނެއްގައި ބުނީ ލަނގުވާ ތަކެއްޗާއި ހޮވާ ތަކެއްޗާއި ބެހޭ ގާނޫނުގެ ދަށުން އެ ބޯޓު ވަނީ ތިނަދޫ ކައުންސިލްގެ ބެލުމުގެ ދަށުގައެވެ.\nއަދި މި ބޯޓާއި މެދު ކަމާއިބެހޭ މިނިސްޓްރީން ވަކިގޮތެއް މި ކައުންސިލަށް އަންގަންދެން މި ބޯޓަށް އެއްވެސް ގެއްލުމެއް ނުދިނުމަށާއި، މި ބޯޓާއި ބޯޓުގައިވާ ތަކެއްޗަށް ގެއްލުމެއް ނުދިނުމަށް އެންމެހައި ފަރާތްތަކަށް އިލްތިމާސްކުރާ ކަމަށް ތިނަދޫ ކައުންސިލުން ނެރުނު ބަޔާނުގައި ބުނެފައިވެއެވެ.\nކައުންސިލުން ބުނި ގޮތުގައި އެ ކައުންސިލްގެ ބެލުމުގެ ދަށަށް ބޯޓު ގެނައީ އޮކްޓޯބަރު 31 ގައެވެ. އަދި ބަންޑުން ޖަހާލާފައި ވަނިކޮށް ފެނުނު މި ބޯޓުގެ ވެރިއަކު މިހާތަނަށް އައިއިރު އެނގިފައި ނުވެއެވެ.


Nasheed ge vehicle eh gai bomb harukoh gohvaalan Adeeb ulhunu: Nazim\nނަޝީދު އިންނަވާ ވެހިކަލެއްގައި ބޮން ހަރުކޮށް ގޮއްވާލަން އަދީބު އުޅުނު: ނާޒިމް\nކުރީގެ މެންބަރު ނާޒިމާއި ކުރީގެ ރައީސް ނަޝީދު އަދި އަދީބު: އަދީބަށް ނާޒިމް ވަނީ އާ ތުހުމަތުތަކެއް ކުރައްވާފަ - އަވަސް ފޮޓޯ\nކުރީގެ ރައީސް އަދި މިހާރު ރައްޔިތުންގެ މަޖިލީހުގެ ރައީސް މުހައްމަދު ނަޝީދު އިންނަވާ އުޅަނދެއްގައި ބޮމެއް ހަރުކޮށް ގޮއްވާލަން ކުރީގެ ނައިބު ރައީސް އަހުމަދު އަދީބު އުޅުއްވި ކަމަށް ދިއްގަރު ދާއިރާގެ ކުރީގެ މެންބަރު އަހުމަދު ނާޒިމް ވިދާޅުވެފައިވާ ކަމަށް ޑރ. އަފްރާޝިމް އަލީގެ މަރުގެ ތަހުގީގަށް އޭނާ ދެއްވި ބަޔާނުން ހާމަވެއްޖެ އެވެ.\nޑރ. އަފްރާޝީމް އަލީގެ މަރުގެ މައްސަލާގައި ރިޔާސީ ކޮމިޝަންއިން ކުރި ތަހުގީގު ރިޕޯޓު ސަރުކާރުން މިއަދު ހާމަކޮށްފައިވާ އިރު އެ ރިޕޯޓުގައި ނާޒިމް އެ ކޮމިޝަނަށް ދިން ބަޔާން ވެސް ވަނީ ހާމަކޮށްފަ އެވެ. ރިޔާސީ ކޮމިޝަނަށް ދިން ބަޔާނުގައި ނާޒިމް ވިދާޅުވީ ރައީސް ނަޝީދުއަށް 2013 ވަނަ އަހަރުގެ ރިޔާސީ އިންތިހާބުގައި ބައިވެރިނުވެވޭ ގޮތް ހެދުމާ ގުޅޭ ވާހަކަތަކެއް އަދީބާއި ރީކޯ މޫސާ މަނިކުގެ ދަނބިދަރިއެއް ކަމަށްވާ އަބްދުﷲ ޖާވިދު ދައްކަމުން ދިޔަ ކަމަށެވެ. އަދި ރައީސް ނަޝީދުގެ ކެންޑިޑެސީ ބާތިލުކޮށްލެވޭނެ ގޮތަކަށް ރާވަމުން ދިޔަ ކަމަށާއި އެކަން ކުރުމަކީ އަބަދުވެސް އަދީބު ދައްކަމުން އަންނަ ވާހަކައެއް ކަމަށް ނާޒިމް ވިދާޅުވި އެވެ.\nއެ ވާހަކައިގެ ތެރޭގައި އަދީބު ބޮން ހަދާ ހިސާބަށް ވެސް ދިޔަ ކަމަށް ނާޒިމް ވިދާޅުވި އެވެ. އެގޮތުން ރައީސް ނަޝީދު އިންނަވާ އުޅަނދެއްގެ ތެރޭގައި ބޮމެއް ގޮއްވާލައިގެން އެކަން ކުރަން ވެސް ވާހަކަ ދެއްކެވި ކަމަށާއި އެކަން އެނގިގެން\nއޭރުގެ ޑިފެންސް މިނިސްޓަރު ކާނަލް މުހައްމަދު ނާޒިމް ސީދާ ފުލުހުންނަށް އެ މައުލޫމާތު ހިއްސާ ކުރެއްވި ކަމަށް ނާޒިމް ވިދާޅުވި އެވެ. އަދި ރައީސް ނަޝީދަށް ވެސް އެކަހަލަ ބިރެއް އޮތް ކަމަށް ކާނަލް ނާޒިމް އެމަނިކުފާނަށް ވެސް އެންގެވި ކަމަށް އަހުމަދު ނާޒިމް ދެއްވި ބަޔާނުގައި ވިދާޅުވެފައިވެ އެވެ.\nކުރީގެ މެންބަރު ނާޒިމް ވިދާޅުވި ގޮތުގައި އެ ވާހަކަތައް ދައްކާފައި ވަނީ ޑރ. އަފްރާޝިމްގެ މަރަށް ފަހުގަ އެވެ. އެހެން ނަމަވެސް އެކަން ތަހުގީގަށް ފާހަގަ ކުރާ ސަބަބަކީ އަދީބު އޭރު ހުންނެވީ ކޮންމެ ފަދަ ސަބަބެއް ކުރިމަތި ކުރުވައިގެންނަމަވެސް، ރައީސް ނަޝީދަށް 2013 ގެ އިންތިހާބުގައި ބައިވެރިނުވެވޭ ގޮތް ހެދުމަށް ކަމަށާއި އަފްރާޝިމް އަވަހާރަކޮށްލައިގެން އެ މަރުގެ މައްސަލަ ރައީސް ނަޝީދުގެ ބޮލުގައި އަޅުވައިގެން ރައީސް ނަޝީދަށް 2013 ގެ އިންތިހާބުގައި ބައިވެރިނުވެވޭ ގޮތް ހެދުމުގެ މޯޓިވްއެއް އޮތުމަކީ އެކަށީގެންވާ ކަމެއް ކަމަށް ވެސް ނާޒިމްް ވިދާޅުވި އެވެ. އަދީބު އެފަދަ ކަންތައްތަކުގެ ވާހަކަ ކުރީގެ ރައީސް އަބްދުﷲ ޔާމީން ގާތުގައި ދައްކަވާ ކަމަށް ވެސް ނާޒިމް ވިދާޅުވި އެވެ.\nރައީސް ނަޝީދު ގޮއްވާލަން އަދީބު މަސައްކަތް ކުރެއްވި ކަމަށް ނާޒިމް ވިދާޅުވި އިރު 2015 ވަނަ އަހަރުގެ ސެޕްޓެމްބަރު މަހުގައި ރައީސް ޔާމީން އިންނެވި ފިނިފެންމާ ލޯންޗު ގޮއްވާލި ކަމުގެ ތުހުމަތު ވެސް އަދީބަށްކޮށް އެކަން ސާބިތުވި އެވެ. އެހެން ނަމަވެސް މިހާރު ވަނީ އެ ހުކުމް ބާތިލުކޮށްފަ އެވެ.\nމީގެއިތުރުން 2015 ވަނަ އަހަރުގެ މެއި މަހުގައި އެމްޑީޕީ އާއި އަދާލަތު ޕާޓީއިން ބޭއްވި ބޮޑު އެއްވުމުގެ ތެރޭގައި ވެސް ބޮންތަކެއް ގޮއްވާލައި ބަޑި ބޭނުން ކުރަން އަދީބު އުޅުއްވި ކަމަށް ބުނެ ދައުލަތުން ދައުވާ އުފުލާފައިވެ އެވެ. އަދި ބައެއް ސިއްރު ހެކިވެރިން އެ ވާހަކަތައް ޝަރީއަތުގައި ކިޔައިދީފައިވެސްވެ އެވެ.\nރައީސް ނަޝީދު، އަވަހާރަކޮށްލައްވަން އަދީބު އުޅުއްވި ކަމަށް ނާޒިމް ވިދާޅުވެފައިވާއިރު އަދީބަކީ ރައީސް ޔާމީންގެ ސަރުކާރުގައި އެމަނިކުފާނު އެޅުވި ފަންޏެއް ކަމަށް ރައީސް ނަޝީދު ވިދާޅުވެފައިވެ އެވެ. އަދީބަކީ ރާއްޖޭގައި މިހާތަނަށް ހިނގައިދިޔަ އެންމެ ބޮޑު ކޮރަޕްޝަންގެ މައްސަލާގައި ވެސް އެންމެ ބޮޑަށް ތުހުމަތުވާ ބޭފުޅާ އެވެ. އޭނާ ވަނީ އެ ކުށަށް މިހާރު އިއުތިރާފު ވެސް ވެފަ އެވެ.\nރައީސް މުހައްމަދު ނަޝީދު ކުރީގެ ނައިބު ރައީސް އަހުމަދު އަދީބު އަހުމަދު ނާޒިމް\n"ރައީސް ނަޝީދަށް ގެއްލުމެއް ދޭކަށް އަދީބު ނޫޅޭ"


އެމެރިކާގެ ޢަސްކަރިއްޔާގެ ބައެއް އިސްވެރިން މަޤާމުން ދުރުކޮށްފި | Sandhaanu\nއެމެރިކާގެ ޢަސްކަރިއްޔާގެ ބައެއް އިސްވެރިން މަޤާމުން ދުރުކޮށްފި\nއެމެރިކާ ޢަސްކަރީ ވުޒާރާ ޕެންޓަގަންގެ ވެރިންތަކެއް މަޤާމުން ދުރުކޮށް، ރައީސް ޑޮނަލްޑް ޓްރަމްޕަށް ވަފާތެރި ބޭފުޅުންތަކެއް އެމަޤާމުތަކަށް އައްޔަން ކޮށްފިއެވެ.\nއެމެރިކާގެ މީޑިއާތަކުން ބުނާ ގޮތުގައި ރިޔާސީ އިންތިޚާބުން ބަލިވުމުން ވެސް ނަތީޖާ ގަބޫލު ކުރަން ދެކޮޅު ހަދަމުން ގެންދާ ޑޮނަލްޑް ޓްރަމްޕް ޑިފެންސް ސެކްރެޓަރީ މާކް އެސްޕާ މަޤާމުން ދުރުކުރިތާ 24 ގަޑިއިރު ވެސް ނުވަނީސް ވަނީ ޕެންޓަގަންގެ އިތުރު ގިނަ މަޤާމުތަކަކަށް ވަނީ ބަދަލު ގެނެސްފައެވެ.\nހޯމަ ދުވަހުން ފެށިގެން މިހާތަނަށް ޢަސްކަރީ އަދި މަދަނީ ޑިޕާޓްމަންޓްތަކުގެ ވެރިންގެ ގޮތުގައި ހިމެނޭ ހަތަރު ބޭފުޅަކު ވަނީ މަޤާމުން ދުރުކޮށްފައެވެ. އޭގެތެރޭގައި ޑިފެންސް ސެކްރެޓަރީގެ ޗީފް އޮފް ސްޓާފް އާއި އިންޓެލިޖެންސްގެ އިސް ވެރިންތަކަކާއި ޕޮލިސީ އެންޑް އިންޓެލިޖެންސް ޑިޕާޓްމަންޓްގެ ވެރިޔާ ވެސް ހިމެނެއެވެ.\nމިމަޤާމުތަކުގައި ތިއްބެވި ބޭފުޅުން މަޤާމުން ދުރުކުރެއްވުމަށް ފަހު ޓްރަމްޕް އަށް ތާއީދު ކުރައްވާ ބޭފުޅުން އެމަޤާމުތަކަށް އައްޔަނު ކުރައްވައި ފައިވާ ކަމަށް އެމެރިކާގެ މީޑިއާ ތަކުން ދަނީ ރިޕޯޓު ކުރަމުންނެވެ.\nއެގޮތުން ޓްރަމްޕްގެ ވަފާތެރިއެއްގެ ގޮތުގައި ޕެންޓަގަންގެ އިސް މަގާމަކަށް އިއްޔެ އައްޔަން ކުރެއްވި އެއް ބޭފުޅަކީ ރިޓަޔާޑް ބްރިގޭޑިއާ ޖެނެރަލް އެންޓަނީ ޓާޓާއެވެ. އޭނާ އައްޔަން ކުރައްވާފައި ވަނީ ޑެޕިއުޓީ އަންޑާ ސެކްރެޓަރީ އޮފް ޑިފެންސް ފޯ ޕޮލިސީގެ މަގާމަށެވެ.\nއެމެރިކާގެ ރިޔާސީ އިންތިޚާބުތައް ނިމި ވެރިކަން ބަދަލުވުމާއި ދޭތެރޭ އޮންނަ މުއްދަތުގައި ސަރުކާރުގެ އިސް މަޤާމުތަކަށް ބަދަލުތައް ގެނައުން އެއީ އާއްމުކޮށް ހިނގާ ކަމެއް ނޫނެވެ.\nއެމެރިކާގެ އަސްކަރީ ވެރިންގެ މަޤާމުތަކަށް ޓްރަމްޕް ބަދަލު ގެންނަވަމުން ދާއިރު ޓްރަމްޕް ވެރިކަން ދޫކޮށްލެއްވުމަށް ދެކޮޅު ހައްދަވައި ބޮޑު ހަމަނުޖެހުންތަކެއް އެމެރިކާގައި ހިނގާފާނެ ކަމުގެ ބިރު ވަނީ ވަރަށް ބޮޑުވެފައެވެ.\nއެމެރިކާގެ ރިޔާސީ އިންތިޚާބު ކާމިޔާބު ކުރެއްވި ޖޯ ބައިޑެން ރައީސް ކަމުގެ ހުވާ ކުރެއްވެވުން އޮންނާނީ ޖަނަވަރީ މަހުގެ 20 ވަނަ ދުވަހު އެވެ.


ބިންމާގެ ވާހަކަތައް ހިލޭ އޮންލައިންކޮށް އާންމުންނަށް ފޯރުކޮށްދީފި ބިންމާގެ ވާހަކަތައް ހިލޭ އޮންލައިންކޮށް އާންމުންނަށް ފޯރުކޮށްދީފި\nބިންމާގެ ވާހަކަތައް ހިލޭ އޮންލައިންކޮށް އާންމުންނަށް ފޯރުކޮށްދީފި\nކޯވިޑް-19ގެ ސަބަބުން ގޭގައި ބަންދުވެފައި ތިބޭއިރު، ހުސްވަގުތު ވާހަކަ ކިޔަން ޝައުޤުވެރިވާ ފަރާތްތަކަށް މިއޮތީ ރަނުގެ ފުރުސަތެކެވެ. ރާއްޖޭގެ މަޝްހޫރު ވާހަކަ ލިއުންތެރިޔާ ބިންމާ އިބްރާހިމް ވަހީދު މިވަނީ އޭނާ ލިއުއްވާފައިވާ ވާހަކަތަށް އެފްބީ މެދުވެރިކޮށް އާންމުނަށް ހިލޭ ދީފައެވެ.\nޕީއެސްއެމް ނިއުސްއާ ވާހަކަ ދައްކަވަމުން ބިންމާ އިބްރާހިމް ވާހީދު ވިދާޅުވީ ހުރިހާ ފޮތެއްހެން އާންމުންނަށް ހިލޭ އޮންލައިންކޮށް ކިއުމަށް ފުރުސަތު ދިނުމަށް ނިންމީ މިދަނޑިވަޅުގައި ކޮންމެސް ބަޔަކަށް މިކަމުން ހިތްހަމަޖެހުން ލިބޭނެކަމަށް އުންމީދުކޮށްކަމަށެވެ. މިފޮތްތައް ލިބޭނީ ފޭސްބުކްގެ ބިންމާ ވަހީދު ޕޭޖުންކަމަށެވެ. ކޮންމެ ދުވަހަކުވެސް އެއް ފޮތް މިގޮތުން ނެރެމުންދާކަމަށާއި ފޮތް ޑައުންލޯޑުކޮށް ތިން ގޮތެއް ހިޔާރު ކުރެވޭނެކަމަށެވެ.\nމިގޮތުން ޕޯސްޓުގައި އިންނަ ލިންކް މެދުވެރިކޮށް ވެސް ފޮތްތައް ގޫގަލް ޑްރައިވަށް ޑައުންލޯޑުކޮށް ކިޔޭނެކަމަށެވެ. ދެވަނަ ގޮތަކީ އެބްފީ މެދުވެރިކޮށް ޕްރައިވެޓް މެސެޖަކުން އެދުމެވެ. އަދި ތިން ވަނަ ގޮޮތަކީ ޕޭޖުގައި އިންނަ 7777770 ނަންބަރަށް ވައިބަރ ކުރުމުން ވީވަރަކުން އެންމެނަށްވެސް އީބުކްސް ލިންކް ފޮނުވައިދެމުންދާކަމަށެވެ.\nބިންމާ އިބްރާހިމް ވަހީދު ވިދާޅުވީ ކުރިން ސޮޕްޓް ކޮޕީ ނެތް ފޮތްތަައް ނޫން ހުރިހާ ފޮތެއް އާންމުނަށް ފޯރުކޮށްދޭން ނިންމާފައިވާކަމަށެވެ. މިހާރު އައު ވާހަކައެއް ލިޔަމުންދޭތޯ ސުވާލުކޮށްލުމުން ބިންމާާ ވިދާޅުވީ މިދަނޑިވަޅުގައި އައު ފޮތެއް ނުލިޔާ ކަމަށާއި، ނަމަވެސް ނޫހަށް ލިޔެދޭކަމަށެވެ.\nބިންމާ އިބްރާހިމް ވަހީދަކީ ސްކޫލް ދައުރުއްސުރެން ވާހަކަ ލިއުމުގެ ޝައުޤުވެރިކަން އުފެދި އެކަން ކުރަމުން އަންނަ ބޭފުޅެކެވެ. ސްކޫލް ދައުރަށް ފަހު އެންމެ ފުރަތަމަ ފޮތެއް ނެރުއްވީ 1981 ވަނަ އަހަރު "ހިތް ފަސޭހަ މަންޒަރު" މިނަމުގައި ލިއުނު ފޮތެވެ. ބިންމާގެ މަޝްހޫރުވި ވާހަކަ ތަކުގެ ތެރޭގައި ފަތިސް ހަނދުވަރު، ތަމަންނާ، ގަނޑު ފެން، ދައުވަތު، ޝާހްބާޒް، ހިންތާ، އިޝްްްްްޤު، ދުންފިނި، އަހަންނަަކީ ޖިންނިއެއް ހިމެނެއެވެ. ފަތިސް ހަނދުވަރަށް ވަނީ ފިލްމެއް ހަދާ އާންމުންގެ މަޤުބޫލުކަން ވަރަށް ބޮޑަށް ލިބިފައެވެ. ބޮޑެތި މީހުންނާއި ކުޑަކުދިންނަށްވެސް ކިޔޭ ޒާތުގެ ހިޔާލީ އަދި ހަޤީޤީ ހާދިސާތަކުގެ މައްޗަށް ބިނާކޮށްފައިވާ އެތަށް ސަތޭކަ ފޮތެއް ބިންމާ އިބްރާހިމް ވަހީދު ވަހީ މިހާތަނަށް ލިއުއްވާފައެވެ.


India Match Faseyha Eh Nukuraanan - Qatar Coach - Vaguthu\nއިންޑިއާގެ ފުޓްބޯޅަ ޓީމުން ފަހަކަށް އައިސް ނެރެމުން އަންނަނީ ހައިރާންވާހާ ރަނގަޅު ނަތީޖާތަކެއް ކަމަށާއި އެއްވެސް ހާލެއްގައި އެޓީމު އަންޑައެސްޓިމޭޓް ނުކުރާނެ ކަމަށް ގަތަރު ފުޓްބޯޅަ ޓީމުގެ ކޯޗް ފެލިކްސް ސަންޗޭޒް ބުނެފި އެވެ.\nވޯލްޑް ކަޕާއި އޭޝިއަން ކަޕްގެ ޖޮއިންޓް ކޮލިފިކޭޝަންގައި އަންނަ އަންގާރަ ދުވަހު އިންޑިއާ އާއި ދެކޮޅަށް ގަތަރު ނިކުންނާނެ އެވެ. ގަތަރުން ވަނީ ކޮލިފިކޭޝަންގައި އެގައުމު ކުޅުނު ފުރަތަމަ މެޗުގައި އަފްޢާނިސްތާނު ކޮޅަށް6ލަނޑު ޖަހާފަ އެވެ. އިންޑިއާ އިން އެގައުމުގެ ފުރަތަމަ މެޗުގައި ވާދަކުރީ އޮމާން އާއެވެ. 87 ވަނަ މިނެޓަށް ދިޔަ އިރު 1-0 ގެ ނަތީޖާއަކުން އިންޑިއާ ކުރީގައި އޮތް ނަމަވެސް އޮމާން އިން ވަނީ ފަހު3މިނެޓް ތެރޭ ދެ ލަނޑު ޖަހައި އިންޑިއާ މާޔޫސްކޮށްލާފަ އެވެ.\n''އަހަރެމެން މި ނިކުންނަނީ އާދައިގެ ޓީމަކާއި ދެކޮޅަކަށް ނޫން. އިންޑިއާގައި އަކީ ވަރަށް އޯގަނައިޒްޑް އަދި ކައުންޓާ އެޓޭކްގައި ވަރަށް ނުރައްކާ ބައެއް. ޙާއްސަ ގޮތެއްގައި އެޓީމްގެ ކޯޗު ސްޓިމާކްގެ ނަން ފާހަގަކޮށްލަން. އޭނާ އަކީ ޓީމްގެ ކުޅުންތެރިން ދަސްވެފައިވާ ވަރަށް ވިސްނުންތޫނު ކޯޗެއް. އަހަރެމެން އިންޑިއާ މެޗު އެއްވެސް ގޮތަކަށް ފަސޭހައެއް ނުކުރާނަން. ރަނގަޅެއް ކުޅެފިނަމަ މޮޅުވެވޭނެ ކަމުގެ އުއްމީދު އެބައޮތް، '' ގަތަރުގެ ކޯޗް ސަންޗޭޒް ބުންޏެވެ.\nގަތަރުން އެންމެ ފަހުން ކުޅުނު މެޗާއި ބެހޭގޮތުން ސަންޗޭޒް ބުނީ އަފްޣާނިސްތާން މެޗުގައި އޭނާގެ ޓީމުން ކުޅުނު ގޮތާއި މެދު ހިތްހަމަޖެހޭ ކަމަށާއި އެ މެޗުގައި އޭނާގެ ކުޅުންތެރިންގެ ފަރާތުން ފެނުނީ ވަރަށް ހިތްވަރުގަދަ ކުޅުމެއް ކަމަށެވެ. އަދި ގަތަރުގެ ސަޕޯޓަރުންގެ ފަރާތުން އެ މެޗުގައި ފެނިގެންދިޔަ ސަޕޯޓަށް އޭނާ ވަނީ ޝުކުރު އަދާކޮށްފަ އެވެ.\n''އަފްޣާނިސްތާން މެޗުގައި އަހަރެންގެ ކުޅުންތެރިން ވަރަށް ހިތްވަރުކުރި. ވަރަށް ހިތްހަމަޖެހުނު ޓީމުން ދެއްކި ކުޅުމާއިމެދު. އަހަރެމެންގެ ކުޅުންތެރިންގެ ފަރާތުން މެޗުގައި ވަރަށް މޮޅެތި ހުރަސްތަކެއް ފެނުނު. ލިބުނު ފުރުސަތުތަކުގެ ބޭނުން ހިފުނު. އެ މެޗުން ވަރަށް ގިނަ ޕޮޒިޓިވްސް ލިބިގެންދިޔަ. އަހަރެމެން ކޮލިފިކޭޝަންގައި ކުރިއަށްދާނީ އެ މެޗުތަކުން ފިލާވަޅު ނަގައިގެން، '' ސަންޗޭޒް ބުންޏެވެ.\nވެނެޒުއޭލާ ބަލިކޮށް ބްރެޒިލް ވޯލްޑް ކަޕަށް ކޮލިފައިވުމުގެ އުންމީދު ބޮޑު ކޮށްފި\nގަތަރު ވޯލްޑްކަޕް: ފީފާއަށް ހުށައެޅި ފުރަތަމަ ރިޕޯޓުން ބޮޑު އުއްމީދެއް


BREAKING NEWS: Male' Gai Majaakoh Naacharangee Kulhevey Marukazu Elhumuge Garaaru Majlis Ah Balaigenfi - Vaguthu\nމަޖާކޮށް ނާޗަރަންގީ ކުޅުވޭ މަރުކަޒު އެޅުމުގެ ޤަރާރު މަޖިލީހަށް ބަލައިގެންފި\nމާލޭގައި ލަވަކިޔައި، މަޖާކޮށް ނާޗަރަންގީ ކުޅެވޭ މަރުކަޒުތައް ގާއިމް ކުރުމަށް ގޮވާލައި އެމްޑީޕީގެ ޗެއާޕާސަން އަދި ރައްޔިތުންގެ މަޖިލީހުގެ ހެންވޭރު ހުޅަނގު ދާއިރާގެ މެންބަރު ހަސަން ލަތީފް ހުށަހަޅުއްވާފައިވާ ގަރާރު ރައްޔިތުންގެ މަޖިލީހަށް ބަލައިގަންނަން ފާސްކޮށްފިއެވެ.\nއެ ގަރާރު މަޖިލީހަށް ބަލައިގަންނަން ފާސްކުރީ މަޖިލީހުގެ ވޯޓުގައި ބައިވެރިވި 37 މެމްބަރުންގެ ތެރެއިން 34 މެމްބަރުންގެ ވޯޓާއިއެވެ. އެ ގަރާރު ފާސްކުރުމާއި ދެކޮޅަށް ވޯޓު ދެއްވި މެމްބަރަކު ނެތް އިރު ވަކި ކޮޅަކަށް ވޯޓު ނުދެއްވާ އެއް މެމްބަރަކު އިންނެވިއެވެ.\nއެ ގަރާރު މަޖިލީހަށް ބަލައިގަތުމާއި އެކު ގަރާރު ދިރާސާކުރުމަށް އިޖުތިމާޢީ ކޮމިޓީ އަށް ވަނީ ފޮނުވާފައެވެ.\nއެމްޑީޕީއިން މަޖިލީހަށް ހުށަހަޅާފައިވާ މި ގަރާރަކީ ނައިޓް ކްލަބްތަކާއި ނާޗަރަންޖީ ޖަގަހަތަކެއް މާލޭގައި ބެހެއްޓުމަށް ހުށަހެޅި ގަރާރެއްގެ ގޮތުގައި އިދިކޮޅު ފަރާތްތަކުން ދަނީ ސިފަކުރަމުންނެވެ. އެހެންނަމަވެސް އެމްޑީޕީއިން ބުނަނީ އެއީ ޒުވާނުންގެ ފަންނުތައް ކުރިއަރުވަން ފުރުސަތު ދިނުމުގެ ގޮތުން ކުރާ ކަމެއް ކަމަށެވެ.\nމި ގަރާރަށް ތާޢީދުކޮށް މިއުޒިކް ހުއްދަކަމަށް ބުނެ އެމްޑީޕީގެ ބައެއް މެމްބަރުން ވަނީ މަޖިލީހުގައި ވާހަކަދައްކަވާފައެވެ. މިފަދަ ގޮތަކަށް ދީނުގެ ހުކުމްތަކާ ގުޅޭ ގޮތުން މަޖިލީހުގެ މެންބަރުން ވާހަކަ ދައްކަވާފައިވަނިކޮށް އިސްލާމިކް މިނިސްޓްރީއިން ބަޔާނެއް ވެސް ނެރުނެވެ. އެ ބަޔާނުގައި ވަނީ ދީނީ ހުކުމްތައް ބަޔާން ކުރުމަކީ އެ މިނިސްޓްރީއިން ދީނީ ނަސޭހަތް ދިނުމުގެ ހުއްދަ ދޫކޮށްފައިވާ އިލްމުވެރިންގެ ޒިންމާއެއް ކަމަށެވެ.\nހަސަން ލަތީފުގެ އެ ގަރާރުގައި އިތުރަށް ވިދާޅުވެފައި ވަނީ، އެ ޒުވާނުންގެ އެ އާދަޔާހިލާފު ހުނަރު ބޭނުންކުރުމުގެ ފުރުސަތު ހޯދައިދިނުމަކީ ދައުލަތުގެ މަސްޢޫލިއްޔަތެއް ކަމަށެވެ.\nއަދި ދިވެހި ލަވައާއި މިއުޒިކްގެ ޝައުޤުވެރިކަން ޒުވާނުންގެ ކިބައިގައި އަށަގެންނެވުމަކީ މިއަދު ކޮންމެހެންވެސް ކުރާންޖެހިފައި އޮތް ކަމެއް ކަމަށާއި، ދިވެހީންގެ ސަގާފަތް އަންނާން އޮތް ޖީލަށް ވާސިލުކޮށްދިނުމުގެ މަސްޢޫލިއްޔަތަކީ މިއަދުގެ ޒުވާނުންގެ ކޮނޑުގައި އެޅިފައިވާ ޤައުމީ ޒިންމާއެއް ކަމަށްވެސް އެ ގަރާރުގައި ވެއެވެ.\nއެހެންނަމަވެސް، އަންނާން އޮތް ޖީލަށް ދިވެހީންގެ ސަފާގަތް އަމާނާތްތެރިކަމާއެކު ފޯރުކޮށްދެވުމާއި ފޯރުކޮށްނުދެވުން ބިނާވެފައިވަނީ، މިއަދު ދައުލަތުން ޒުވާނުންނާމެދު އަމަލުކުރާ ގޮތެއްގެ މައްޗަށް ކަމަށްވެސް އެ ގަރާރުގައި ވެއެވެ.\nރަށްވެހި ފަތިސް ޖަލްސާ ބޭއްވީ ގާނޫނީ އިމުގެ ތެރެއިން ކަމަށް ފުލުހުން ނިންމައިފި\nފެބުރުއަރީ 15, 2021 13:35\nޒުވާ ކުޅޭނެ ތަނެއްވެސް އަޅަން ފެންނަނީ........\nފެބުރުއަރީ 15, 2021 14:41\nއެމްޑީޕީ އާންމު މެމްބަރ\nފެބުރުއަރީ 16, 2021 08:11\nއެމްޑީޕީ ވެރިކަމަށް އަރާއިރަށް މި ޕާޓީގެ ނާޗަރަންގީ ބޯގޯސް ބައެއް މީހުންގެ އަމަލްތަކުގެ ސަބަބުން ވެރިކަން ވެއްޓެން ދިމާވަނީ... މިހާރު އަނެއްކާ އަނެއްކަންތަށް އެފެއްޓީ... ކިހާ ދެރަކަމެއް... ތިހެން ވެގެންނޭ ވެރިކަން ވެއްޓެނީ.. ހަދާންނެތުނީތަ7ފެބްރުއަރީ...\nފެބުރުއަރީ 15, 2021 13:43\nމިއީ ދުރާލާ ރޭވިގެން ބޮޅަކަށް ފަހު ބޮޅެއް ގަތަމުންދާ ސިލްސިލާ އެއްގެ ބޮޅެއް ހަގީގަތަކީ ސަލީބީންނާ މުސްލިމުންނާ ދޭތެރޭގާވާ ދުޝްމަން ކަން ސަލީބީން ޓްރޭންކޮށް އުފައްދާ ފައިވާ ކުދި ދައްޖާލުން ގައުމުތަކުގައި އިބިލީހުންގެ ބައި ކުޅެނީ އެކަމަކު މިކަން ދަންނަނީ މަދު ބަޔަކު ކަޅު ހިލަ ދަޔަށާ ދޮންދުނބުރި ފަތި ފަދަ ދައްޖާލުންނަށް ވޯޓް ދިނުމަކީ ދިވެހިން އިސްލާމް ދީނަށް ކުލުނެއް ނެއްކަމުގެ ސާފު ހެކި ޑްރާމާ ނުޖައްސާ އަންނިގެ ކުޑަ ކަމުދާ ތަކެތިވެސް ފެނުގެ ގޮތުގައި ބޭނުން ކޮށްބަލަ ދެން ބުނޭ މިއީ ޕޯޕް ބަރަކާތްލާދީފައިވާ ފެނޭ މީ ދިވެހިންގެ ހާލު މުޅި މަޖިލިީހުގައި އެތިބީ އިއްޒަތްތެރި ގުންޑާ އިން ދެން ބާރަށް ހިީ ހީފާ އަތްޖަހާ\nފެބުރުއަރީ 15, 2021 17:25\nރީނދޫ ގުނޑާއިން ދޯ.\nފެބުރުއަރީ 15, 2021 13:44\nތިޔަ ހަދަމްއުޅޭތަން ވެގެންދާނީ އުސްފަސްގަޑު ވެގެންދިޔަގޮތައް!އެތަނުގައިވެސް ރާހުސްކުރި ފުޅިޔާއި ބޭނުންކޮށްފައިވާ ކޮނަޑަންސުގެ އައްޑާއަކަށް އެންޑީޕީގެ ފިކުރަކީ މިބާވަތުގެ ކަންތައް ދިރުވައި އާލާކޮށް ޒުވާނުން މަގުފުރެއްދުން! އެތަނަށް ދާނީ ލާޗާރބެޗާރު މަގުމަތީ ކުދިން\nފެބުރުއަރީ 15, 2021 13:47\nސުރުހީ ބަދަލުކުރަން ފެނޭ " ނައިޓް ކްލަބް ހިންގުމުގެ ޤަރާރު މަޖިލީހުން ބަލައިގެންފި"\nފެބުރުއަރީ 15, 2021 14:04\nމި މީހުންނަށް ވޯޓު ދިން މީހުންނަށް ސިޔާސީ ޕާޓީއަށްވުރެ މުހިއްމު އެއްވެސް އެއްޗެއް ނެތީތަ؟ މި މީހުން ކުރާ ކަމެއްގެ ޒިންމާ ވޯޓުދިން މީހުން ނަގަންޖެހޭ ދުވަހެއް އަންނާނެ!\nފެބުރުއަރީ 15, 2021 14:16\nކޮބާ އެޖެންޑާ 19 ގެ ތަފާތު އެބަ ފެނޭތަ؟\nފެބުރުއަރީ 15, 2021 14:18\nޞުބުހާނަﷲ، ހުރި ހިތާމައެއްގެ ބޮޑުކަމާއެ.\nފެބުރުއަރީ 15, 2021 14:19\nމިގައުމު ބަންޑުން ނުޖައްސަވާއޮތީ މާﷲގެ އޯގާވަންތަވެރިކަމުން.\nފެބުރުއަރީ 15, 2021 14:29\nމަށަށް އޭކޮން ށޯ އަށާ ޕްރިޔާންކަ ނަށާ ލާ ތަން ބަލައިލަން ދެވުނު ކަމަށް ޓަކާ ރައިސް ޔާމިން އަށް ށުކުރު ކުރަން.\nފެބުރުއަރީ 15, 2021 14:31\nދެން އީވާއާ އިންތި ގެންދޭ ލަވަ ކިއަން..\nފެބުރުއަރީ 15, 2021 14:33\nފެބުރުއަރީ 15, 2021 14:34\nކޮންމެ ދުވަހަކުވެސް ހެނދުނު ދިވެހި ރާއްޖޭގެ އަޑުން ގެނެސްދެނީ ބޮޑުބެރުލަވަ ކުރިންވެސް މިހާރުވެސް.\nފެބުރުއަރީ 15, 2021 14:39\nމި އެމްޑީޕީގެ ކުޑަމޯދީގެ ވެރިކަން ނިމުން ވަރައްގާތް. އިންޝާﷲ މިފެންނަނީ އެކަމުގެ އަލާމާތްތައް.\nނައިޓް ކުލަބު ހަދަން ވެގެން އެއުޅެނީ......\nފެބުރުއަރީ 15, 2021 14:51\nމަޖްލިސް އިން ބުނީ ދީނީ ކަންކަމާ ވާހަކަ ދައްކަން ނޭނގޭނެ އޭ ދެން މިއޮތީ އޮޅުވާލާ ފަ އެވެ.\nފެބުރުއަރީ 15, 2021 14:56\nމަޖިލިސް ކުރާ ގެޔަކީ ފައްކާވެ ދޮންވެފައިވާ އެފަދަ ތަނެއް ނުންތޯ ހަވީރު ގަޑީގައި ނިކަންރީތި ހިންދީ ފިލްމު އަޅުވާފަ ބަހައްޓަވާ ޒުވާނުން ވަދެ ގުޑުގުޑާ ބޯލަން ވަރަށް ފައްކާވަނެ!\nފެބުރުއަރީ 15, 2021 14:58\nމިބގަެުމު ހަލާކޮށް ނައްތާލާފަ މިނުބައި ދައްޖާލު ގުރޫޕު ހުއްޓާލަނީ! މިމީހުންނަށް ވޯޓު ދިން މީހުން ﷲ ގެ ހަޞްރަތަށް ޖަވާބުދާރީވާނީ!\nފެބުރުއަރީ 15, 2021 15:13\nތިތަނާކީ ތިކަމައް އެންމެ ރަގާލުތަން މަށައްފެން ނަނީ ތިތާތެރޭތިމިޙުން ތަގަޑުގަންނަް މާތްﷲ ގެ ކޯފާއެއް އައިސް ތިބައިގަޑު ނެތިދަން ދެން\nފެބުރުއަރީ 15, 2021 15:17\nކަމެއް ދިމާ ވުމުން ހަރުކަށްޓޭ ނުކިޔާނެ ކަމަށް އުންމީދުކުރަން.. ލާދިނިއްޔަތަށް މަގު ހުޅުވާލުމަކީ ހަރުކަށްޓަށް ފުރުސަތު ދިނުން..\nފެބުރުއަރީ 15, 2021 16:43\nމިއީ ކުރަންޖެހޭ ކަމެއް! 24 ގަޑި އިރު ތުންތަޅުވަތަޅުވާ ތިބޭކަށް ނުޖެހޭނެ! އެކަމަށް5ވަގުތު ވޭ!\nފެބުރުއަރީ 15, 2021 21:38\nއަނދިރިކޮށްގެން ދެޖިންސު މަސްހުނިވެ ހޭކި ވާނުވާނޭނގި ދުނިޔޭންގެއްލެން ވަގުތު ބޭނުންވާ މީހުންނަށް 24 ގަޑިއިރު ތިބޭނީ ހަމައިން ނެއްޓިފަ.\nފެބުރުއަރީ 15, 2021 17:09\nހެދިދާނެ .. 24 ..ގަޑި .. އިރު ..ޕޮލިހުން ..ތިތަން.. މޮނިޓަރ..ކުރާނެ .. ރެޕް.. އާޓިސްޓް.. ޕެސްޓް .. އަތުލައިގަނެފަ..ވަނީ ..ދެރޭ..ކުރިން..2..ކިލޯ .. ޑްރަގާއެކީ\nޑަމް ޑަމް ޑިގާ ޑިގާ\nފެބުރުއަރީ 15, 2021 17:24\nދެން އެންމެ އަވަހައް އަޑު އަރާނީ ތި ހަދަން އުޅޭ މަރުކަޒެއް ގޮއްވާލާނެ ކަމުގެ ޓަރަރިޒަމްގެ ޓްރެޓެއް. އެމް.ޑީ.ޕީ ތިޔަ އުޅެނީ މާ އަންޓަޗަބަލް ވެގަނެގެން.\nފެބުރުއަރީ 15, 2021 17:30\nމިހުރިހާ ނުބައި ކަމެއް މި ލޮބުވެތި ގައުމަށް މިވެރިން ގެންނާނެ. މިތިބީ ޒައިނިސްޓުންގެ ޕަޕެޓުން. ޑޮލަރުކޮޅަކަށް އީމާން ވިއްކާލުމަށްފަހު ގައުމެއް އެކީ ނަރަކައަށް ފޮނުވާލުމަށް ކަމަރު ބަނދެގެން އެތިބީ. ރައްޔިތުން ބޭނުމިއްޔާ މިކަމުން ސަލާމަތްވެވޭނެ. އަދި ލަހެއްނުވޭ.\nފެބުރުއަރީ 15, 2021 17:50\nކެނެރީގެ މުޙައްމަދު ނަޝީދަކީ ހަމަ ހުރި ގޮތަށް ހުރި ޝައިޠާނެއް! ކަލެއަށް ހަލާކު ހުރި! އޭނާ އަޑީގައި ހުރެގެން އިސްލާމް ދީން ޙަރާމް ކޮށްފައިވާ ހުކުމްތައް މިހާރު އެދަނީ ޙަލާލު ކުރަމުން! އޭނާ އާ އެެއްބައިވާނީ ޖަހަންނަމައަށް ދާން ބޭނުންވާ މީހުން!\nފެބުރުއަރީ 15, 2021 20:32\nއޭ މޮހޮނާ. ކަލޭތަތީ މީހުން ޖަހަންނަމައަށްލާމީހަކީ. ރަނގަޅަށްވިއްޔަ ސަޖިދައެއްވެސް ނުކޮށް ތިގޮތަށް އަނގައަރުވަމުން ދުވާބައިގަޑެއްތީ.\nގައުމޭ މިއޮތީ ދެއްވާފާ\nފެބުރުއަރީ 15, 2021 18:06\nކޮބާ ތިއަވަސް މިނުގަ މިނިމަމް ވޭޖް ވެސް ކަނޑައަޅާ އަމަލު ކުރަން ފަށާބަލަ.... 😒😒\nފެބުރުއަރީ 15, 2021 18:13\nދީނީ އިލްމު ވެރިޔަކު ކުރިމަތިލިޔަސް ނުހޮވާ ހުސްއަގަތަޅަނީ.....\nފެބުރުއަރީ 15, 2021 19:19\nމިފަސްގަނޑުގަ ދިވެހިންގެ ކަރައް ބަނގުރާވެސް ބަޔަކު އެޅި ޕޯޗުގީޒުން އެއީ ވަރުގަދަ ބާރެއް ނަމަވެސް ކިހިނެއް ނިމިގެންދިޔައީ ﷲ އިރާދަކުރެއްވިއްޔާ ތިކަހަލަ ފާހިސްކަމުގެ މުޑުވަކެއް މިތާ ކުރިލާ ހެދުނަކަ ނުދޭނަން މިއަދުވެސް އެފަދަ ބަތޮލުން މާތް ﷲ އުފަންކުރުވާނެ މޫސާގެފާނު ފިރުއައުނު ގާތުގާ ބޮޑުފުޅުވެ ފުރާ ފުރިހަމަވެ މިސްރު މިއަދު އެދެކޭ ތަރައްގީ ހާސިލުކުރި ހަމައެފަދަ ކަންކަން މިއަދުވެސް ވާނެ ތިޔަތަން ގަންބަވާގެންދަވާފާނެ މިތަނުން\nފެބުރުއަރީ 15, 2021 20:41\nޑައިވާޝަން، ޑައިވާޝަން، ޑައިވާޝަން..\nޑިވައިޑް، ޑިވައިޑް، ޑިވައިޑް..\nއެންމެން “ބިގް ޕިކްޗާރ” އިން ޑިސްޓްރެކް ކުރަނީ..\nފެބުރުއަރީ 15, 2021 21:52\nމި ސަރުކާރުން ދިވެހިރާއްޖޭގައި ފައްޅިވެސް އަޅާނެ، ފުލުހުންނާއި ސިފައިން ގުބޯ ހައްދައިފައި ބައިތިއްބައިގެން.\nހަރާން އެޖެންޑާ 19\nފެބުރުއަރީ 16, 2021 22:01\nމީ އެމްޑީޕީ ކުދިން ބޭނުންވާގޮތް


Idol in hiththah fathahakuri Shahudhaan resort music ah\nއައިޑޮލް އިން ހިތްތައް ފަތަޙަކުރި ޝަހުދާން ރިސޯޓް މިޔުޒިކަށް\nއޭނަގެ އަޑު ފުރިހަމައެވެ. ލަވަހުށަހަޅާގޮތް ހިތްގައިމެވެ. ކިޔާލަވަތަކުން އަޑުއަހާ މީހުންގެ ހިތްތަކާ ކުޅެލައެވެ. ލަވަހުށަހަޅައިދޭ އިރު އޯޑިއަންސާ އެ ބާއްވާ ގުޅުމަކީ ޝޯ ހުށަހަޅައިދޭއިރު މީހުން އޭނަޔާ އެންމެ ގަޔާވާ އެއް ސިފައެވެ.\nއައްޑޫސިޓީ ހިތަދޫ އަށް އުފަން އުމުރުން 20 އަހަރުގެ ޙަސަން ޝަހުދާނަކީ މޯލްޑިވިއަން އައިޑޮލް ސީޒަން3ގައި ބައިވެރިވެ މުބާރާތުގެ ޖަޖުންނާއި އަދި އާންމުންގެ ލޯބި ހޯދި ކުޅަދާނަ ފަންނާނެކެވެ. އައިޑޮލްގެ ގަދަ6އިން މުބާރާތާއި ވަކިވި ނަމަވެސް ޝަހުދާންގެ އަޒުމް ވަރުގަދައެވެ. މިފަންނުގައި ދެވުނު އެންމެ މަތީ ހަރުފަތަކަށް ގޮސް ރާއްޖޭގެ ނަން މަޝްހޫރު ލަވަކިޔުންތެރިންގެ ސަފަށް ދިއުމަކީ އޭނަގެ ހުވަފެނެވެ.\nވަރުގަދަ އަޒުމެއްގައި ޝަހުދާން ފެށި ދަތުރު ހަމަ ވަރަށް ކާމިޔާބެވެ. އައިޑޮލް އިން ލިބުނު ކާމިޔާބާއެކު އޭނަގެ މަންޒިލަކަށް ވީ ރިސޯޓް މިޔުޒިކެވެ.\n"މިއީ މޫޝަންގެ ފަރާތުން ލިބުނު ފުރުސަތެއް. ކޮންސްޓެންސް މޫފުށީގައި ފުރަތަމަ ޝޯ ދިނީ. އަދި ދެވަނަ ޝޯ ކޮންސްޓެންސް ހަލަވެލީގައި. ޝޯ ހުށަހަޅައިދެވުނު ގޮތް ފުރިހަމަ ކަމުން އެ ކުރިއަށް އޮތް ތަނުގައި ވެސް އެ ރިސޯޓުގައި ޝޯ ހުށަހަޅައި ދިނުމަށް ފުރުސަތު މިހާރުވަނީ ލިބިފައި" ޝަހުދާން ކިޔައިދިނެވެ.\n"ރިސޯޓުގައި އޭނަ ލަވަހުށަހަޅައި ދިން ގޮތް ވަރަށް ފުރިހަމަ. ޝޯގައި ދިވެހި ލަވަވެސް ކިޔާލި. އެކަމަކު ލަވަހުށަހެޅި ގޮތުން ކިޔާ އެއްޗެއް ނޭނގުނަސް ގެސްޓުން ތިބީ ވަރަށް ގަޔާވެ ލަވަ އަޑުއަހަން. ބީޓަށް އަތް ޖަހާތަން ވެސް ފެނޭ. އަދި ބައެއް ގެސްޓުން ލަވަޔާ އެކު ނަށަން ވެސް ތިބި. ޝަހުދާންގެ ހުށަހެޅުން ވަރަށް ފުރިހަމަ. ތަނުގެ މާހައުލާ ވަރަށް ގުޅޭ ގޮތަށް ލަވަހުށަހެޅީ. އެއީ ވަރަށް ޓެލެންޓެޑް ކުއްޖެއް" ރިސޯޓުގެ މެނޭޖްމަންޓުގެ ބޭފުޅަކު ކިޔައިދިނެވެ.\nހިތަދޫ ސްކޫލުން ތައުލީމު ހާސިލްކޮށް ސާނަވީ ތައުލީމު ނިންމާލިއރު ދުވަހަކުވެސް ސްކޫލުގެ އެއްވެސް މުބާރާތެއްގައި ބައިވެރިވެ ލަވަކިޔާފައި ނުވާ ޝަހުދާން ބުނީ ސްކޫލުގެ އެއްވެސް މީހަކަށް އޭނާ ލަވަކިޔާ ކަމެއް ނުވެސް އެނގޭނެ ކަމަށެވެ.\n"ބޭބެމެން ބޮޑުބެރުޖަހާ ހަދާ. ދެން އެންމެ ފަހު އަހަރު 10 ގައި ހުރި އިރު ގުރޫޕުގައި ބައެއް ފަހަރު ލަވަކިޔާ ހަދަން. އެންމެން ބުނޭ ވަރަށް ރީއްޗޭ ލަވަކިޔާ ގޮތް. އެ އަހަރު ސްކޫލްގައި އޮތް ފަންކްޝަނެއްގައި ވެސް ލަވައެއް ހުށަހަޅައިދިނިން. އެހެން ނޫނީ ސްކޫލް ދައުރުގައި މި މަސައްކަތުގައި އުޅެވިފައެއް ނެތް" "އޭއޯ ނިއުސް" އަށް ދިން އިންޓަވިއު ގައި ޝަހުދާން ކިޔައިދިނެވެ.\nސާނަވީ ތައުލީމަށް ފަހު ހިތަދޫގެ ނަން މަޝްހޫރު ރެސްޓޯރެންޓެއްގައި ޝަހުދާން ވަޒީފާ އަދާކުރަން ފެށިއެވެ. އަދި އެތަނުގައި މަސައްކަތް ކުރަމުން ގައުމީ ޔުނިވަރސިޓީގެ ކޯހެއްގައި ބައިވެރިވެ ކިޔެވުން ވެސް ކުރިއަށް ގެންދިޔައެވެ.\nފޮޓޯ ނެގުމުގެ މަސައްކަތް ދޭތެރެ ދޭތެރެއިން ކުރަމުން އަންނަ ޝަހުދާން ވަނީ އޭއޯ ނިއުސްއާއި އީކުއޭޓަރ ވިލެޖާ ގުޅިގެން ބޭއްވި ފޮޓޯގްރަފީ ކޯހެއްވެސް ފުރިހަމަ ކޮށްފައެވެ. ކޯސް ނިންމުމުގެ ރަސްމިއްޔާތުގައިވެސް އަމިއްލަ އަށް އެދިގެން ޝަހުދާން ވަނީ އޭނާގެ ރަން އަޑުން ލަވަ ހުށަހަޅާ ދީފައެވެ. ގިޓާ ކުޅެމުން އޭނާ ކިޔައިދިން "އާ ކުއްޖެކޭ..ދަސްވީ ފަހުން.." މި ލަވަ ހުށަހަޅައިދިން ގޮތް ފުރިހަމަ ކަމުން އެ ދުވަސްވަރު އީކުއޭޓަރ ވިލެޖްގައި ވެސް ބައެއް ފަހަރު ލަވަހުށަހަޅާލާނެ ފުރުސަތު، އެތަނުގެ މެނޭޖަރ ވަހީދު ދެއްވެވިއެވެ.\n"އަމިއްލަ އަށް އެދިގެން ރައްޓެހި ކުދިންނަށް ލަވަކިޔައިދެނީ. ދެން ބައެއްފަހަރު ކައިވެނި ޕާޓީތަކާއި ކުދި ކުދި ޕާޓީތަކުގައި ހަމަ އަމިއްލަ އަށް ބުނެ ކިޔައިގެން ވެސް ގޮސް ލަވަކިޔައިދެން. ބޭނުންވީ ދާއިރާއިން ކުރިއަށް ދެވޭނެ ގޮތެއް ފެންނަން ދެން މަސައްކަތް ކުރުމަށް" ޝަހުދާން ކިޔައިދިނެވެ.\nލަވަކިޔުމުގެ ރޮނގުން އާންމުންގެ ތެރެއަށް ޝަހުދާން މަޝްހޫރުވެގެން ދިޔައީ މޯލްޑިވިއަން އައިޑޮލްގެ ސީޒަން އެކަކުންނެވެ. އެ ސީޒަންގެ އޮޑިޝަންގައި ޖަޖުންގެ މަގުބޫލުކަން ހޯދާ ގޯލްޑެން ޓިކެޓާއެކު ދެވަނަ ބުރަށް ވެސް ޝަހުދާން ދިޔައެވެ. ނަމަވެސް ތިއޭޓަރ ރައުންޑުން އޭނާ ކެޓީއެވެ.\n"ބުނެވޭނީ އެހާ ސީރިއަސް ކޮށް އެވަގުތު އެކަން ނުނެގުނީއޭ. ފުރަތަމަ ފަހަރު ކެޓީމާ ދެން ތިން ވަނަ ސީޒަނަށް ދިޔައީ ވަރަށް ފުރިހަމަ އަށް ތައްޔާރުވެގެން. ހިތް އެދޭވަރުގެ ކާމިޔާބީއެއް ލިބިގެން އައިޑޮލް އާ ވަކިވީ" އައިޑޮލްގެ ޓޮޕް6ގައި ހިމެނުމަށް ފަހު މުބާރާތާ ވަކިވާން ޖެހުނު ނަމަވެސް ޝަހުދާން އެހާ ދެރައެއް ނުވެއެވެ. ސަބަބަކީ ގިނަ ބައެއްގެ ހިތްތަކުން އޭނައަށް ޖާގަ ދެވި ލަވަކިޔުމުގެ ޖައްވުގައި އޭނާގެ އަޑު ގުގުމާފައި ވުމެވެ. މޯލްޑިވިއަން އައިޑޮލްގެ އެ ދަތުރު އޭނާ ސިފަކުރީ އިންޓަނޭޝަނަލް ޕްލެޓްފޯމެއްގައި ލިބިގެން ދިޔަ ވަރަށް ބޮޑު ތަޖުރިބާއެއް ކަމަށެވެ.\nމުބާރާތުން ލިބުނު ތަޖުރިބާއާ އެކު އޭނާ މި ދާއިރާއަށް ނިކުތީ ކުރިއަށް އޮތް ތަނުގައި މިއުޒިކީ ދާއިރާ އަށް ހިދުމަތް ކުރުމުގެ އަޒުމާ އެކުގަ އެވެ. ވަކިން ޚާއްޞަކޮށް މިއުޒިކީ ރޮނގުން އައްޑޫ ފަހުރުވެރި ވާނެ މީހަކަށް ވުމަށެވެ.\nމުބާރާތުގެ އިތުރުން ގިނަ ބަޔަކަށް ޝަހުދާން އެނގިގެން ދިޔައީ އެލައިޑުގެ ވައުޗަރ އިޝްތިހާރުންނެވެ.\n"އެލައިޑުން އެފުރުސަތު ދިން އިރު އެމީހުންނަށް ނުވެސް އެނގޭނެ ޝަހުދާން އައިޑޮލްގައި ބައިވެރިވާ ކަމެއްވެސް. އަސްލު އެއީ އައިޑޮލްގައި ދައްކަން ހެދި އިޝްތިހާރެއް. ޝަހުދާން އޭގައި އުޅޭތީ އިޝްތިހާރު ނުދެއްކި ގިނަ ދުވަސް ދިޔަ. އިޝްތިހާރު ދައްކަން ފެށީ ޝަހުދާން މުބާރާތުން ކެޓުނު ފަހުން" އެލައިޑުގެ އިޝްތިހާރުން ޝަހުދާނަށް ފުރުސަތު ލިބިގެން ދިޔައީ އައިޑޮލްގައި ލިބުނު މަޝްހޫރުކަމުގެ ތެރެއިން ކަމަށް ގިނަ ބަޔަކު ހީކުރިއެވެ. ނަމަވެސް އެއީ މާ ކުރިން އޭނާގެ ހުރި ހުނަރު ފެނި އެލައިޑުން ދިން ފުރުސަތެއް ކަމަށް ޝަހުދާން ބުންޏެވެ.\nއައިޑޮލްގެ ޕްލެޓްފޯމުން ލިބިގެން ދިޔަ ތަޖުރިބާއާއި އެއިން ދަސްވި އެއްޗަކާ އެކުގައި ދާއިރާއިން ކުރިއަށް ދިއުމުގެ މަގްސަދުގައި އެނބުރި އައްޑޫއަށް ނުގޮސް ޝަހުދާން މާލޭގައި މަޑުކުރިއެވެ.\nއެހާ ހިސާބުން ރާއްޖެތެރޭގެ އެކި ރަށްރަށަށް ޝޯ ހުށަހަޅަން ދިއުމަށް ޝަހުދާނަށް ފުރުސަތު ލިބިގެން ދިޔައެވެ. ފާއިތުވި އީދު ބަންދުގައި ވެސް ޝަހުދާންގެ ހުރިހާ ދުވަސްތަކެއް އޮތީ ފުލްކޮށެވެ.\n"އެނގޭ އިތުރު ފުރުސަތު ލިބޭނީ މާލޭގައި ހުރެގެންކަން. ފަންނާނުން ތިބީ މާލޭގައި. ފުރުސަތުތައް ހުރީ މިތަނުގައި. ކުރިއެރުމެއް ލިބުނަސް ލިބޭނީ މިތަނުގައި ހުރެގެން ކަން އެނގޭތީ ރަށަށް ނުގޮސް މަޑުކޮށްލީ" ޝަހުދާން ބުންޏެވެ.\nއެހާ ހިސާބުން އޭނާގެ އަތުގައި ހިފީ މިޔުޒިކްގެ ދާއިރާގައި ރާއްޖޭގެ ނަން މަޝްހޫރު ފަންނާނެއް ކަމަށްވާ މޫޝާން އެވެ. މޫޝަންއާއެކީގައި މަސައްކަތް ކޮށް މޫޝާންގެ އެހީތެރިކަމާއެކު ރިސޯޓު މިޔުޒިކަށް އޭނާ ތައާރަފްވިއެވެ. އެއީ އަބަދުވެސް ދެކެމުން އައި ހުވަފެން ފުރިހަމަ ވާން ލިބުނު އުފާވެރި ފުރުސަތެއް ކަމަށް ޝަހުދާން ބުންޏެވެ.\n"މި ދާއިރާގައި މިހާ ހިސާބަށް އާދެވުނީ ގިނަ ބައެއްގެ އެހީތެރިކަމާއެކު. އެހުރިހާ ފަރާތްތަކަށް ވަރަށް ބޮޑަށް ޝުކުރުވެރިވަން. ވަކިން ޚާއްޞަކޮށް މުންމު (މޫޝާން) ގެ އެހީތެރިކަން އަބަދުވެސް ހަނދާންހުންނާނެ" ޝަހުދާން ބުންޏެވެ.\nރިސޯޓު މިޔުޒިކާއެކު ޝަހުދާން ދަނީ އިތުރު އެހެން މަސައްކަތް ތަކެއްވެސް މިދާއިރާގައި ކުރަމުންނެވެ. އެއީ ސަޕްރައިޒެއް ކަމަށް ބުނަމުން ޝަހުދާން ބުނީ އެއީ ޝަހުދާންގެ ލަވަތަކަށް ލޯބިކުރާ މީހުންނަށް ލިބިގެންދާނެ އުފާވެރި ޚަބަރަކަށެވެ.


vnews - Naughty 40 ge tharin zuvaanve, filmuge shooting fashaifi\n"ނޯޓީ 40"ގެ ތަރިން ޒުވާންވެ، ޝޫޓިން ފަށައިފި\n"ނޯޓީ 40"ގެ ޝޫޓިން ރޭ ވަނީ ފަށާފައި -- ފޮޓޯ: "ނޯޓީ 40" ޓީމް\nއެންވިޝަން އާއި ޔޫއްޕެ ޕްރޮޑަކްޝަން ގުޅިގެން އުފައްދާ ދެވަނަ ފިލްމު "ނޯޓީ 40"ގެ ޝޫޓިން އަލުން ފަށައިފި އެވެ.\nވީނިއުސްއަށް މައުލޫމާތު ދެއްވަމުން ފިލްމުގެ ޕްރޮޑަކްޝަން މެނޭޖަރު އަހުމަދު ސައީދު ވިދާޅުވީ ދުވަސްތަކެއްގެ މެދުކެނޑުމަކަށްފަހު "ނޯޓީ 40"ގެ ޝޫޓިން ރޭ ފަށާފައިވާ ކަމަށެވެ.\nރޭ ޝޫޓްކުރަން ފަށާފައިވަނީ ފިލްމުގައި ނަގަންޖެހޭ އެންމެ ފަހު މަންޒަރުތައް ކަމަށާ އެއީ މި ފިލްމުގައި ފެނިގެންދާ މުހިންމު ތަރިންގެ ޒުވާން ދުވަސްވަރުގެ މަންޒަރުތައް ކަމަށް ސައީދު ވިދާޅުވި އެވެ.\nސައީދު ވިދާޅުވީ ރޭ ޝޫޓްކުރަން ފަށާފައިވަނީ އޭނާގެ އިތުރަށް މަނިކު، ޔޫއްޕެ، ސީޒަން އަދި ނިއުމާގެ ޒުވާން ދުވަސްވަރުގެ މަންޒަރުތައް ކަމަށެވެ.\nމި ތަރިންގެ ފެނިލުން ޒުވާން ކުރުމަށްޓަކައި ވޭތިވެދިޔަ ދެ މަސް ދުވަހުގެ ތެރޭގައި ހަށިގަނޑަށް ބައެއް ބަދަލުތައް ވަނީ ގެނެސްފަ އެވެ. މީގެ އިތުރަށް މޭކަޕާއި އެ ނޫން ގޮތްގޮތަށްވެސް މިތަރިން ޒުވާންކޮށް ދެއްކުމަށް ގިނަ މަސައްކަތްތަކެއް ކުރާނެ އެވެ.\nސައީދު ވިދާޅުވީ ފިލްމުގައި ދެން ބާކީ ނަގަންޖެހެނީ މަދު މަންޒަރުތަކެއް ކަމަށާ އެ މަންޒަރުތައް އެއްކޮށް ޝޫޓްކޮށް ވަރަށް އަވަހަށް ނިންމާލެވޭނެ ކަމަށެވެ.\n"މި ފިލްމުގެ ޑަބިންގެ މަސައްކަތުގެ ބޮޑު ބައެއް މިހާރު ވަނީ ނިމިފައި. އަދި މިހާރު ތައްޔާރުވަމުން މިދަނީ ފިލްމުގެ ބެކް މިއުޒިކް އެޅުމަށް ތައްޔާރުވަމުން." ސައީދު ވިދާޅުވިއެވެ.\nމީގެ އިތުރަށް ފިލްމު އިޝްތިހާރުކުރުމުގެ މަސައްކަތް މިހާރުވެސް ފަށާފައިވާ ކަމަށާ އޮގަސްޓޯ މަހުގެ ދެވަނަ ދުވަހުގެ ރޭ ވަރަށް ފުރިހަމަ ފިލްމެއް ބެލުންތެރިންނާއި ހަމައަށް ގެނެސްދޭނެ ކަމުގެ ޔަގީންކަން އަރުވާ ކަމަށް ސައީދު ވިދާޅުވި އެވެ.\n"އަޅުގަނޑުމެން މުޅި ޓީމުން ޔަގީންކޮށްދޭން އިނގޭތޯ ވަރަށް ފުރިހަމަ ފިލްމެއް ބެލުންތެރިންނަށް ގެނެސްދޭނެކަން. އޮގަސްޓް މަހުގެ2ވަނަ ދުވަހު ފިލްމު ސްކްރީންކުރާނީ ވަރަށް ޕާފެކްޓް ފިލްމެއްގެ ގޮތުގައި." ސައީދު ވިދާޅުވިއެވެ.\nމިފިލްމުގެ މައިގަނޑު ރޯލްތަކުން ޖުމްލަ 18 ތަރިން ފެނިގެންދާނެ އެވެ. މީގެ އިތުރުން މުޅިން އަލަށް ފިލްމީ ދާއިރާ އަށް ތައާރަފްވެގެންދާ ގިނަ ތަރިންތަކެއް ފިލްމުން ފެނިގެންދާނެ އެވެ.


Vazeefaage furusathu - Hithadhoo Municipal Service Office\nވަޒީފާގެ ފުރުސަތު - ހިތަދޫ މުނިސިޕަލް ސާރވިސް އޮފީސް އޮފީސް\n13 ޑިސެމްބަރ 2018 1 year ago\nމުނިސިޕަލް ސަރވިސް އޮފީސް، ހިތަދޫ / އައްޑޫ\nސްޕެޝަލް ޑިއުޓީ އެލަވަންސް: މުސާރައިގެ 35%\nއައްޑޫސިޓީގެ އަވަށްތަކުގެ ސާރވޭ ކުރަންޖެހޭ ބިންތައް ސާރވޭ ކުރުމުގެ މަސައްކަތް ކުރުން.\nސިޓީގެ އަވަށްތަކުގެ ޗާޓުތައް އަޕްޑޭޓް ކުރުމުގައި އިދާރީ އަދި ޓެކްނިކަލް އެހީދިނުން.\nއިންވަކިކުރުމަށް ހުށަހެޅޭ ފޯމުތައް ބަލައި ޗެކްކޮށް އިންވަކިކުރުމުގައި އަމަލީގޮތުން ބައިވެރިވުން.\nސިޓީގެ ބިން ބޭނުންކުރާނެ ގޮތް ޕްލޭންކުރުމުގައި އެހީތެރިވުން.\nސިޓީގެ ތަރައްގީގެ ޕްލޭން ހެދުމުގައި އެހީތެރިވުން.\nމަގުމަތީގެ ދިއްލަންޖެހޭ ދިއްލުންތައް ދިއްލުމަށް ކުރަންޖެހޭ ޓެކްނިކަލް މަސައްކަތްތައް ކުރުން.\nއަންޑަރގްރައުންޑް އަދި މަތިންއަޅަންޖެހޭ ކޭބަލްތައް އެޅުމުގެ މަސައްކަތް ކުރުން.\nބައްތި ދަނޑިތަކުގައި ހަރުކުރަންޖެހޭ ޓިއުބްލައިޓުތަކާއި، ސޯޑިއަމް ލައިޓުތަކާއި ސޯލަރ ލައިޓުތައް ހަރުކުރުމާއި ދިއްލުމުގެ މަސައްކަތް ކުރުން.\nބައްތި ދަނޑިތަކުގައި ހަރުކުރަންޖެހޭ ފޮޓޯސެލްސުވިޗުތައް ހަރުކުރުމާއި ސްވިޗްތަކާއި ގުޅޭ ލައިޓުތައް ދިއްލުމުގެ މަސައްކަތް ކުރުން.\nއަލަށް ޖަހަންޖެހޭ ބައްތިތައް ޖެހުމަށް ކުރަންޖެހޭ އެންމެހައި ޓެކްނިކަލް މަސައްކަތް ކުރުމާއި ލައިޓުތަކަށް ކޭބަލްއަޅާ ކަރަންޓުދީ ދިއްލުމުގެ މަސައްކަތް ކުރުން.\nތާރު އަދި ގައު އަޅާފައިވާ މަގުތައް ފޮހެ ސާފުކުރުން.\nބޯޅަ ދަނޑުތަކާއި ކުޅިވަރު ކުޅޭ ބިންތަކާއި ޕާރކްފަދަ ތަންތަނުގެ ވިނަ ދިގުވިޔަނުދީ ކޮށާ ސާފުކުރުން.\nމަގަށް ދަތިވާގޮތަށް ވެއްޓޭ ރުއްގަސް ނެގުމާއި ސާފުކުރުން.\nޤުދުރަތީ ހާދިޡާއެއް މެދުވެރިވެގެން ދިމާވާ ކަންތައްތަކުގައި އޮފީހުން އަންގާ އެންގުންތަކަށް އިޖާބަދީ އެވަގުތު ކުރަންޖެހޭ ކަންކަން ކުރުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 23 ޑިސެންބަރު 2018 ވާ އާދިއްތަ ދުވަހު 14:00 ގެ ކުރިން، ހިތަދޫގެ މުނިސިޕަލް ސަރވިސް އޮފީހަށެވެ. އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދި ހުށަހަޅާ ސިޓީ ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 2018 ޑިސެންބަރު 30 އާއި 2019 ޖަނަވަރީ 30 އާ ދެމެދު، ހިތަދޫގެ މުނިސިޕަލް ސަރވިސް އޮފީހުގައެވެ. މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\n06 ރަބީޢުލްއާޙިރު 1440\nޕަބްލިޝް ކުރި ތާރީޚް: 13-12-2018


ކުށުގެ މަޤްސަދު ދެނެގަނެ ހާމަކުރުން! – Mahfooz Saeed\nމަޝްހޫރު ދީނީ ޢިލްމުވެރިޔާ އަދި އަޅުގަނޑުގެ އުސްތާޛް ޑޮކްޓަރ އަފްރާޝީމް ޢަލީގެ ވާހަކައިން ފަށަމާ ހިންގަވާށެވެ.2އޮކްޓޯބަރު 2013 ދުވަހުގެ ރޭ ޑޮކްޓަރ އަފްރާޝީމް ޢަލީ އަނިޔާވެރިކޮށް ޤަޠުލުކޮށްލެވުމުން، ފުލުހުންގެ އަވަސް ތަޙްޤީޤުން “ޤާޠިލު” ހޯދައިފިއެވެ. ޝަރީޢަތްކޮށް، އޭނާގެ މައްޗަށް ކުށް ސާބިތުވެ ޙުކުމްވެސް ކޮށްފިއެވެ. އެހެންނަމަވެސް، މާލޭގެ ގްރޫޕެއްގައި ހަރަކާތްތެރިވާ ކުޑަކުޑަ ކުއްޖަކު ޑޮކްޓަރ އަފްރާޝީމް ޢަލީއަށް ހަމަލާދީ މަރާލަންވީ އެ ޢަމަލުން ކޮން ކަމެއް ފައިދާވާތީތޯ ކުރެވޭ ސުވާލު އަދިވެސް އޮތީ ސުވާލެއްގެ ގޮތުގައެވެ. ނޫސްވެރިޔާ ރިޟްވާން ޢަބްދުﷲ ގަސްތުގައި ގެއްލުވާލީކަން މިހާތަނަށް ލިބިފައިހުރި ހެކިތަކުން އެބަ ސާބިތުވެެއެވެ. އެހެންނަމަވެސް އެކަން ބަޔަކު ކުރަންވީ ކީއްވެގެންތޯ އެއީ ޖަވާބު ނުލިބޭ ސުވާލެކެވެ.\nފާއިތުވެދިޔަ3އަހަރު ދުވަހުގެ ތެރޭގައި އެތައް މީހަކު މަރާފައިވާއިރު، އަދި އެތައް ބަޔަކަށް ހަމަލާ ދީފައިވާއިރު، އެއިން އެއްވެސް މަރެއްގެ ސަބަބެއް ފުލުހުންގެ ފަރާތުން ހާމަކޮށްފައެއް ނުވެއެވެ. އެއީ އަނިޔާ ލިބޭ މީހުންނަށް ލިބޭ އިތުރު ނަފްސާނީ އަނިޔާއެކެވެ. އަދި ހަމަލާތަކުގައި މަރުވާ މީހުންގެ ޢާއިލާތަކަށް ގަސްތުގައި ދޭ ހިތްދަތިކަމެކެވެ.\nޖިނާއީ ބޮޑެތި މައްސަލަތަކުގެ ތަޙްޤީޤްތަކުގައި އެ ކުށުގެ ޢަމަލުގެ ސަބަބަކީ ކޮބައިކަން ދެނެގަތުމަކީ ތަޙްޤީޤް އިދާރާތަކުން އިސްކަން ދޭ ކަމެކެވެ. އެހެނީ ކުށަކީ ސަބަބަކުން ނުކުންނަ ނަތީޖާ ކަމަށްވާތީ، ސަބަބު ނައްތާލެވިއްޖެނަމަ ނަތީޖާ އޭގެ ޒާތުގައިވެސް ނައްތާލެވުނީއެވެ. ޖިނާއީ ކުށެއްގެ ތަޙްޤީޤްކުރާ ފަރާތްތަކުން ކޮންމެ ސީރިއަސް މައްސަލައަކާ ގުޅިގެން އުފައްދާ ސުވާލުތަކެއް ހުރެއެވެ. މިގޮތުން ކުރެވޭ މުހިންމު އެއް ސުވާލަކީ Quid Pro Quo އެވެ. އެއީ “ފައިދާ އޮތީ ކާކަށްތޯ” ކުރެވޭ ސުވާލެވެ. އެ ސުވާލުގެ ޖަވާބު ލިބުމުން ތަޙްޤީޤާ ގުޅޭ ވަރަށް ގިނަ ސުވާލުތަކަށް ޖަވާބުލިބެއެވެ. އަދި މީހަކަށް ތުހުމަތު އަމާޒުކުރުމުގައިވެސް އޭނާއަށް އެކަން ކުރި ނުވަތަ ކޮށްފާނޭ މަޤްސަދު ނުވަތަ motive އަކީ ތަޙްޤީޤްތަކުގައި ބޮޑު އިސްކަމެއްދޭ ސުވާލެކެވެ.\nއެހެންނަމަވެސް ރާއްޖޭގައި ޖިނާއީ ތަޙްޤީޤްތައް ނިމިގެންދަނީ ކަންކުރި މީހާއާ ހިސާބުންނެވެ. އަޙްމަދު ގޮސް ޢަލީ ގަޔަށް ވަޅި ޖެހިތަން ދުށްކަމަށް ބުއްދި ސަލާމަތުންހުރި މީހަކު ބުނުމުން ތަޙްޤީޤްކުރާފަރާތަށް ފުދުނީއެވެ. ތަޙްޤީޤަށް ފެންނަ ގޮތުގެ ރިޕޯޓު އެކުލަވާލައި، ދަޢުވާކުރުމަށް ފޮނުވާލަންވީއެވެ. ޖިނާއީ ކުށް ކުރިމީހާ އެކަން ކުރި މީހާ އެކަން ކުރީ ކާކު ބުނެގެންތޯއާއި، އެކަމުގައި ފައިސާގެ މުޢާމަލާތެއް ހިންގާފައިވޭތޯއާއި، އެކަން ކުރުމަށް އަމުރުކުރި މީހާގެ ސަބަބުތަކަކީ ކޮބައިތޯ އެއީ ތަޙްޤީޤްގެ މިސްރާބު ހިނގާ ދިމާލެއް ނޫނެވެ.\nފަހުގެ ތާރީޚުގައި ރާއްޖޭގައި ބޮޑެތި ޖަރީމާތައް ހިންގާފައިވެއެވެ. ރާއްޖެ ޓީވީ އަންދާލުމާއި، ނޫސްވެރިޔާ އިބްރާހީމް ވަޙީދު (އަސްވާޑު) އަށް ހަމަލާ ދިނުމާއި، ޑރ.އަފްރަޝީމް ޤަތުލުކޮށްލުމާއި، ރިޟްވާން ގެއްލުވާލުމާއި، އަލްހާން ފަހުމީއަށް ހަމަލާ ދިނުމާއި، އޭގެ އިތުރުންވެސް އެތައް ބަޔަކު މަރާލައި، އެތައް ބަޔަކަށް އަނިޔާދީފައިވެއެވެ. އަދި އެތައް ބަޔަކު އަމިއްލައަށް މަރުވެފައިވެސް ވެއެވެ. އެއިން އެއްވެސް ކަމެއްގެ ފަހަތުގައި އޮތް ސަބަބެއް ހޯދައި ހާމަކޮށްފައިވާކަން އެނގޭކަށް ނެތެވެ.\nޖިނާއީ ކުށުގެ ޢަމަލު ހިންގީ ކީއްވެގެންތޯ ކުރެވޭ ސުވާލުގެ ޖަވާބު އަނިޔާ ލިބޭ ކޮންމެ މީހަކުވެސް ބޭނުންވާނެއެވެ. އިތުރު ނުރައްކަލެއް އޮތްތޯއާއި، ނުރައްކަލެއް އޮތްނަމަ އެކަމެއް ޙައްލުކުރާނީ ކިހިނެއްކަން ދެނެގަނެވޭނީ އޭރުންނެވެ. އަނިޔާއެއްގެ ޝިކާރައަކަށްވެ މަރުވުމަކީ އަނިޔާގެ ސަބަބު ނޭނގި ދިރިއުޅުމަށްވުރެ ފަސޭހަ މަގެއްކަމަށް އަޅުގަނޑަށް ފެނެއެވެ. މި ދެންނެވި ވާހަކައިގެ ތެދުކަން މި ލިޔުން ވިދާޅުވާ ބޭފުޅުންނަށް އިޙްސާސް ނުވުމަކީ އެކަށީގެންވާ ކަމެކެވެ. އެކަމާ ޝަކުވާއެއް ނެތެވެ. އެކަން އެނގޭނީ އެފަދަ ކަމެއް ދިމާވެފައިވާ މީހަކަށެވެ.\nޖިނާއީ ބޮޑެތި ކުށްތަކުގެ ސަބަބު ހޯދައި ހާމަކުރުމަކީ، އެ ފަދަ ކުށްތައް ތަކުރާރުވިޔަ ނުދިނުމަށްޓަކައި އަޅަންޖެހޭ ރައްކާތެރިކަމުގެ ފިޔަވަޅުތައް ދެނެގަތުމަށް ކޮންމެހެން މުހިންމު ކަމެކެވެ. އެއީ ކުށް މަދުކުރުމަށް ދައުލަތުގެ އިދާރާތަކުން ކުރާ މަސައްކަތްތަކަށްވެސް ލިބޭނޭ އެހީތެރިކަމެކެވެ. އަދި މުޅި މުޖުތަމަޢުއަށްވެސް ފައިދާ ކުރާނޭ ކަމެކެވެ.


Commission in balan mihaathanah balan ninmee 24 massala eh | Mihaaru\nމަރުގެ މައްސަލަތައް ބެލުމަށް ރައީސް އިބްރާހިމް މުހައްމަދު ސޯލިހް އުފެއްދިވި ކޮމިޓީގެ މެމްބަރުން ނޫސްވެރިންގެ ބައްދަލުވުމެއްގައި. -- ފޮޓޯ: މިހާރު\nކޮމިޝަނުން 24 މައްސަލައެއް ބަލަން ނިންމައި ބޭރުގެ އެހީ ހޯދަނީ\n30 ޑިސެމްބަރ 2018 - 14:37 30 comments\nމަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ތަހުގީގުކުރާ ކޮމިޝަނުން ބަލަން މިހާތަނަށް ނިންމާފައި ވަނީ 24 މައްސަލައެއް ކަމަށާއި އެ މައްސަލަތައް ބެލުމުގައި ބޭރުގެ ތަޖުރިބާކާރުންގެ އެހީ ހޯދަން ނިންމާފައިވާ ކަމަށް އެ ކޮމިޝަނުން މިއަދު ބުނެފި އެވެ.\nކޮމިޝަނުން ބަލަން މިހާތަނަށް ނިންމާފައިވާ މައްސަލަތަކުގެ ތެރޭގައި، ނޫސްވެރިޔާ އަހްމަދު ރިލްވާން ވަގަށް ނެގި މައްސަލަ އާއި ޑރ. އަފްރާޝީމް އަލީ އާއި ޔާމީން ރަޝީދުގެ މަރުގެ މައްސަލައިގެ އިތުރުން، ކުޑަކުދިންގެ ހިޔާގައި މަރުވި ކުއްޖަކާއި ހާއްސަ އެހީއަށް ބޭނުންވާ މީހުންގެ މަރުކަޒުން ގެއްލުނު މީހެއްގެ މައްސަލަ ވެސް ހިމެނެ އެވެ. އަދި ޖަލުގައި މަރުވެފައިވާ ބައެއް މީހުންނާއި މާރާމާރީތަކުގައި މަރާލާފައިވާ ބައެއް މީހުންގެ މައްސަލަތައް ވެސް ހިމެނެ އެވެ.\nރައީސް އޮފީހުގައި ބޭއްވި ނޫސްވެރިންގެ ބައްދަލުވުމެއްގައި ކޮމިޝަންގެ ރައީސް ހުސްނުއްސުއޫދު ވިދާޅުވީ މީގެ އިތުރުން ވެސް އާންމުންގެ ފަރާތުން ހުށަހަޅާ މައްސަލަތަކަށް ރިޔާއަތްކޮށް، އިތުރު މައްސަލަތައް ބަލަން ނިންމުން އެކަށީގެންވާ ކަމަށެވެ.\nސުއޫދު ވިދާޅުވި ގޮތުގައި ނޮވެމްބަރު 25 ގައި ކޮމިޝަންގެ މަސައްކަތް ފެށުމަށް ފަހު، ވަރަށް ހަލުވިކަމާ އެކު ދަނީ ކުރިއަށެވެ. އަދި ކުރިން ލަފާކުރި ވަރަށް ވުރެ އަވަހަށް މައްސަލަތައް ބެލެމުން އަންނަ ކަމަށް ވެސް ވިދާޅުވި އެވެ.\n"އިރާދަކުރެއްވިއްޔާ އަންނަ އަހަރުގެ އޭޕްރީލް މަހު ކޮމިޝަންގެ މަސައްކަތް ނިންމާލެވޭނެ،" ސުއޫދު ވިދާޅުވި އެވެ.\nއޭނާ ވިދާޅުވީ ތަހުގީގުތަކަށް ބޭރުގެ އެހީ ހޯދާނެ ކަމަށާއި އެގޮތުން އެފްބީއައިގެ ކޮންސަލްޓެންޓެއްގެ އެހީ ވަރަށް އަވަހަށް ލިބޭނެ ކަމަށް އުންމީދުކުރައްވާ ކަމަށެވެ. އެއީ ބޮޑެތި އަދި ދުވަސްވެފައި ހުރި މައްސަލަތައް ތަހުގީގު ކުރުމުގެ ތަޖުރިބާކާރެއް ކަމަށް ސުއޫދު ވިދާޅުވި އެވެ. މީގެ އިތުރުން އޮސްޓްރޭލިއާ އިން ވެސް މިފަދަ ތަޖުރިބާކާރެއްގެ އެހީ ދޭން ހުށަހަޅާފައިވާ ކަމަށް ވިދާޅުވި އެވެ.\nއޭނާ ވިދާޅުވި ގޮތުގައި އަމިއްލަ ޖަމާއަތަކުން އެހީ ދޭން ހުށަހެޅުމުން އެކަން ވެސް ކޮމިޝަނުން ވަނީ ގަބޫލުކޮށްފަ އެވެ. އަދި ރާއްޖޭގެ ޕްރޮފެސަރު ހަސަން އުގައިލް ވެސް އެހީތެރިކަން ދެއްވަން ނިންމަވައި ވަރަށް އަވަހަށް މަސައްކަތުގައި ބައިވެރިވެވަޑައިގަންނަވާނެ ކަމަށް ވެސް ސުއޫދު ވިދާޅުވި އެވެ.\nސުއޫދު ވިދާޅުވި ގޮތުގައި، ގޭންގުގެތަކުގެ ބާރު ގަދަވެ ކޯޓުތަކަށް ފަނޑިޔާރުން އައްޔަންކުރުމުގައި ގޭންގުތަކުން ބާރު ހިންގާފައި އެބަ ހުއްޓެވެ. ގޭންގުތަކުގެ ބާރު ބައެއް ފަނޑިޔާރުންގެ މައްޗަށް އެބަ އޮތް ކަމަށާއި އެހެންކަމުން މިހާރު ކްރިމިނަލް ކޯޓުގައި ތިއްބެވި ފަނޑިޔާރުންނާ އެކު އިންސާފު ލިބިދާނެ ކަމަށް ގަބޫލު ނުކުރައްވާ ކަމަށް ވިދާޅުވި އެވެ.\nކޮމިޝަނުން ބަލަން ނިންމި މައްސަލަތައް:\n1. މ. ޝައިނިން ސްޓާ، އަހްމަދު ރިލްވާން އަބްދުﷲ ގެއްލުނު މައްސަލަ\n2. އެމްއެމްއޭ ކައިރީގައި ތޫނު އެއްޗަކުން ހަމަލާދީ އިބްރާހިމް އާގިލް މަރާލި މައްސަލަ\n3. 2014 ވަނަ އަހަރު ހިނގާފައިވާ މަރުގެ މައްސަލައެއް\n4. ލ. ކަލައިދޫގައި ހިނގި އެކްސިޑެންޓެއްގައި ޒަހަމްވި އުމުރުން 14 އަހަރުގެ އަހްމަދު ވިޝާލް މަރުވި މައްސަލަ\n5. ރ. މީދޫ ފެންފިޔާޒުގޭ މުހައްމަދު އަނަސް މަރާލި މައްސަލަ\n6. ހ. ދޫހިމެރިގޭ ނަދާލް ރަޝީދުގެ މަރުގެ މައްސަލަ\n7. ހ. ފިލިކުރިގޭ މޫސާ ނައީމް ދޫނިދޫ ޖަލުގައި ބަންދުކޮށްފައި ވަނިކޮށް ކުއްލި ގޮތަކަށް މަރުވި މައްސަލަ\n8. ގ. ފެހިމާގޭ އަލީ އަބްދުﷲ ޖަލުގައި ހުކުމް ތަންފީޒުކުރަނިކޮށް މަރުވި މައްސަލަ\n9. ދ. ކުޑަހުވަދޫ އަބްދުﷲ މާހިލް ގެއްލިފައިވާ މައްސަލަ\n10. ރައުދާ އާތިފްގެ މަރުގެ މައްސަލަ\n11. ޖަލުގައި ހުކުމް ތަންފީޒުކުރަނިކޮށް ގ. ކީމާ އަބްދުﷲ ރަޝީދު މުހައްމަދު މަރުވި މައްސަލަ\n12. ޏ. ފުވައްމުލަކު އޮޅުތެރޭގެ މުހައްމަދު ޝަފީއު އިބްރާހިމް ގެއްލިފައިވާ މައްސަލަ\n13. ހއ. ތަކަންދޫ ޖަނަވަރީގޭ އަބްދުއްޝަކޫރު އަބްދުﷲ މަރުވި މައްސަލަ\n14. ރ. އުނގޫފާރު ގުލްފާމުގޭ ޑރ. އަފްރާޝީމް އަލީ މަރާލި މައްސަލަ\n15. ސ. ފޭދޫ ޗަނބޭލީގޭ ޔާމީން ރަޝީދު މަރާލި މައްސަލަ\n16. ހ. އޮގަސްޓާ އަހްމަދު ނަޒީފް ޝައުކަތު، އަޑު ޕާކުތެރޭ މަރުވެފައި އޮއްވައި ފެނުނު މައްސަލަ\n17. މ. މާކަރީ މުހައްމަދު ޝަހުދުގެ މަރުގެ މައްސަލަ\n18. މާލެ، ހާބަރު ޅިޔަނު ކެފޭ ތެރޭ ބަންގްލަދޭޝް މީހެއް ކަމަށްވާ ޝާހީން މިއާ މަރާލި މައްސަލަ\n19. ލ. މުންޑޫ ނޫވިލު، އަލީ ޒިޔަދަމް އަށް ހަމަލާދީ މަރާލި މައްސަލަ\n20. 2016 ވަނަ އަހަރު މާލޭގައި ހިނގާފައިވާ މަރުގެ ދެ މައްސަލަ\n21. ހ. ހަންޑްރެޑް ފްލާވާ އަހްމަދު ޖައިލަމް ޝާކިރު މަރާލި މައްސަލަ\n22. ފުވައްމުލަކު ދޫޑިގަމު ނާޝިދު މޫސާގެ މަރުގެ މައްސަލަ\n23. ހާއްސަ އެހީއަށް ބޭނުންވާ މީހުންގެ މަރުކަޒުގައި ފަރުވާ ހޯދަމުން ދިޔަ އަހްމަދު މިޝްފާގު ގެއްލިފައިވާ މައްސަލަ\n24. 2016 ވަނަ އަހަރުގެ ކުޑަކުދިންގެ ހިޔާގައި ފަސް މަހުގެ ކުއްޖަކު މަރުވި މައްސަލަ\nމަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ތަހުގީގުކުރާ ކޮމިޝަން ރައީސް އިބްރާހިމް މުހައްމަދު ސޯލިހް އުފެއްދެވީ މިދިޔަ މަހުގެ 17 ވަނަ ދުވަހު އެވެ. ތަހުގީގުކުރާ އިދާރާތަކަށް ލިބިގެންވާ ބާރުތައް ލިބޭ ގޮތަށް އުފައްދާފައިވާ މި ކޮމިޝަނާ ހަވާލުކޮށްފައި ވަނީ ޖެނުއަރީ 1، 2012 އިން ފެށިގެން ހިނގާފައިވާ އެފަދަ މައްސަލަތައް ބެލުމަށެވެ.\nއިތުރު ލިޔުންތައް ކުށްކުރުން މީހުން މެރުން ކިޑްނެޕްކުރުން ރިޔާސީ ކޮމިޝަން


vnews - Uhthama Fandiyaaru Abdulla Saeed criminal court ah haaziru kohfi\nއުއްތަމަ ފަނޑިޔާރު އަބްދުﷲ ސައީދު ކްރިމިނަލް ކޯޓަށް ހާޒިރުކޮށްފި\nއުއްތަމަ ފަނޑިޔާރު އަބްދުﷲ ސައީދުގެ މައްޗަށް ޖިނާއީ ދައުވާ އުފުލާ މިއަދަށް ތާވަލްކޮށްފައިވާ ޝަރީއަތުގެ އަޑުއެހުމަށް އުއްތަމަ ފަނޑިޔާރު ކްރިމިނަލް ކޯޓަށް ހާޒިރުކޮށްފި އެވެ.\nއުއްތަމަ ފަނޑިޔާރު މިއަދު ފުލުހުންގެ ވެހިކަލެއްގައި ކްރިމިނަލް ކޯޓަށް ހާޒިރުކޮށް ކޯޓަށް ވެއްދީ ސިޔާސީ ބޭފުޅުންނާއި އާންމުން ކްރިމިނަލް ކޯޓަށް ވަނުމަށް ބޭނުންކުރާ ރަސްމީ ގޭޓަކުން ނޫނެވެ. އޭގެ ބަދަލުގައި އުއްތަމަ ފަނޑިޔާރު ކްރިމިނަލް ކޯޓަށް ވެއްދީ އެތަނުގައި ބޭނުންކުރާ ވެހިކަލްތައް ވެއްދުމަށް ހާއްސަކޮށްފައިވާ ކްރިމިނަލް ކޯޓުގެ ނުރަސްމީ ގޭޓުންނެވެ.\nއުއްތަމަ ފަނޑިޔާރުންގެ މައްޗަށް މިމަހުގެ 13 ވަނަ ދުވަހު އުފުލާފައިވާ ޖިނާއީ ދައުވާގެ މައްސަލަ ފެށުމަށް ހަމަޖެހިފައިވަނީ މިއަދު މެންދުރުފަހު 3:00 ޖަހާއިރު އެވެ.\nއުއްތަމަ ފަނޑިޔާރުންގެ މައްޗަށް މިއަދު ޝަރީއަތް ފަށަން ހަމަޖައްސާފައިވަނީ ދައުލަތުގެ މަސައްކަތަށް ހުރަސްއެޅުމުގެ ދައުވާ އެވެ.\nމިމައްސަލަ ބަލައި ކްރިމިނަލް ކޯޓުގެ ސެކްޝަންގެ ގޮތުން މިމައްސަލަ ބައްލަވާނީ ކްރިމިނަލް ކޯޓަށް އެންމެ ފަހުން އައްޔަންކުރެވުނު ގާޒީ އަހްމަދު ހައިލަމް ކަމަށް ބެލެވެ އެވެ.\nކްރިމިނަލް ކޯޓުގެ ވެބްސައިޓްގައި އެ ކޯޓުގައި މިއަދު ކުރިއަށް ގެންދާ އަޑުއެހުންތަކުގެ ތާވަލް އާންމުކޮށްފައިވާއިރު ކޯޓުގެ ވެބްސައިޓްގައި އުއްތަމަ ފަނޑިޔާރު އަބްދުﷲ ސައީދުގެ އެޑްެރެސް ޖަހާފައި އޮތީ ނުބައިކޮށް ކަން ފާހަގަކުރެވެ އެވެ. އެގޮތުން ކްރިމިނަލް ކޯޓުގެ ވެބްސައިޓްގައި އުއްތަމަ ފަނޑިޔާރުގެ އެޑްރެސްގެ ގޮތުގައި ޖަހާފައިވަނީ ސ. މީދޫ އަޅިވިލާގެ އެވެ. ނަަމަވެސް އުއްތަމަ ފަނޑިޔާރުގެ އެޑްރެސް އަކީ ސ. މީދު އަލިވާގެ އެވެ.\nއުއްތަމަ ފަނޑިޔާރު އަބްދުﷲ ސައީދުގެ މައްޗަށް ހެކި ނައްތާލުމުގެ ދައުވާކުރުމަށް ވެސް ކްރިމިނަލް ކޯޓަށް ފޮނުވާފައިވާ ކަމަށް މައުލޫމާތު ލިބެ އެވެ. މިދައުވާ ކުރީގެ ރައީސް މައުމޫން އަބްދުލްގައްޔޫމާއި، ސުޕްރީމް ކޯޓުގެ ފަނޑިޔާރު އަލީ ހަމީދުގެ މައްޗަށް ވެސް ވަނީ އުފުލާފަ އެވެ.\nސުޕްރީމް ކޯޓުގެ ފަސް ފަނޑިޔާރުންގެ އިއްތިފާގުން ނިންމަވާ ފަސް ފަނޑިޔާރުން ސޮއި ކުރެއްވުމަށްފަހު މިދިޔަ ފެބްރުއަރީ މަހުގެ އެއްވަނަ ދުވަހު ނެރުއްވި ކޯޓު އަމުރު ތަންފީޒު ކުރުމަށް ސަރުކާރުން ދެކޮޅު ހެދުމަށްފަހު އުއްތަމަ ފަނޑިޔާރު އަބްދުﷲ ސައީދާއި، ސުޕްރީމް ކޯޓުގެ ފަނޑިޔާރު އަލީ ހަމީދު މިދިޔަ ފެބްރުއަރީ މަހުގެ ފަސްވަނަ ދުވަހު ހައްޔަރުކުރީ ކުއްލި ނުރައްކަލުގެ ހާލަތު އިއުލާންކޮށް ކުއްލި ނުރައްކަލުގެ ހާލަތުގެ ދަށުންނެވެ. އެހެންކަމުން އުއްތަމަ ފަނޑިޔާރުގެ ޝަރީއަތް މިއަދު މިފަށަނީ ބަންދުކުރި ދުވަހުން ފެށިގެން މިއަދާ ހަަމައަށް ފަނޑިޔާރެއްގެ ކުރިމައްޗަށް ހާޒިރުކުރުމެއް ނެތި ޖަލުގައި ބެހެއްޓުމަށްފަހު އެވެ.


"އޯމް" އަށްފަހު އަދިތްޔާގެ އަނެއްކާވެސް އަޙުމަދު ޚާނާއި އެކު "އޯމް" އަށްފަހު އަދިތްޔާގެ އަނެއްކާވެސް އަޙުމަދު ޚާނާއި އެކު\nމިއަހަރުގެ މެދުތެރޭގައި ރިލީޒްކުރުމަށް ތައްޔާރުވަމުން އަންނަ އަޙުމަދު ޚާން ޕްރޮޑިއުސް ކުރާ އެކްޝަން ތްރިލަރ ފިލްމު "އޯމް: ދަ ބެޓްލް ވިތް އިން" އަށް ފަހު އެކްޓަރ އަދިތްޔާ ރޯއީ އަނެއްކާވެސް އެކުގައި މަސައްކަތް ކުރަން ތައްޔާރުވެއްޖެއެވެ.\nމީ ކޮން ފިލްމެއްކަން އަދި ތިލަ ނުވިނަމަވެސް އަޙުމަދު ޚާން ޕްރޮޑިއުސް ކުރާ މި ފިލުމުގައިވެސް އަދިތްޔާ ރޯއީ ބޭނުންކުރުމަށް އެނާއާއި އަންނަނީ ވާހަކަދެކެވުމުންނެވެ. ދެމީހުންވެސް އެކުގައި މަސައްކަތް ކޮށްފައިހުރުމުން މަސައްކަތާއި މެދު ހިތްހަމަޖެހޭކަން ފާހަގަކޮށް މި ފިލްމުިގެ މަސައްކަތް ވަރަށް އަވަހަށް ފަށާނެކަމަށް ޕްރޮޑަކްޝަން ޓީމުން ބުނެއެވެ.\nކަޕިލް ވަރުމާ ޑައިރެކްޓްކުރާ ފިލްމު "އޯމް:ދަ ބެޓްލް ވިތް އިން" ގައި މީގެކުރިން އަދިތްޔާގެ ފަރާތުން ނުފެންނަ ވަރުގަދަ އެކްޝަން ސީންތަކެއް ފެންނާނެކަަމަށްވެއެވެ. އަދި ސީންތަކަށް ތައްޔާރުވުމުގެ ގޮތުން އަދިތްޔާ މިހާރު ޖިމް ޓެރެއިނިންތައް ފަށާފާފައިވާކަމަށްވެސް ވެއެވެ. އަދި މިދުވަސްކޮޅު އިންޑިއާ ފުރަބަންދުކޮށްފައިވާތީ އަދިތްޔާ ޖިމް ޖައްސަނީ އޭނާގެ އަމިއްލަ ގޭގައެވެ.\nކޯވިޑްގެ ބަލިމަޑުކަމާއި ހެދި މި ފިލްމުގެ މަސައްކަތްވެސް ވަނީ ހުއްޓިފައެވެ. އެހެންނަމަވެސް އެންމެ އަވަހަށް ދޭ ލުއިތަކާއި އެކު ފިލްމުގެ ނުނިމިހުރި މަންޒަރުތައް ނެގުމަށް ތުރުކީއަށް ފުރުމަށް ފިލްމުގެ ޓީމުން އަންނަނީ ތައްޔާރުވަމުންނެވެ.\nއަދިތްޔާ އާއެކު މިފިލްމުގެ ލީޑް ރޯލުން ފެނިގެންދާނީ 2017 ގައ ދެއްކި "ހިންދީ މީޑިއަމް" ގައި ސަޕޯޓިން ރޯލުން ފެނިގެންދިޔަ އަދި މިދިޔަ އަހަރު ދެއްކި "ދިލް ބޭޗާރާ" ގެ ބަޠަލާ ސަންޖަނާ ސަންގީ އެވެ.\n2013 ވަނަ އަހަރު ދެއްކި "އާޝިޤީ 2" ން މަޝްހޫރުވި އަދިތްޔާ ރޯއި ކަޕޫރުގެ އެންމެ ފުރަތަމަ ފިލްމީ މަސައްކަތަކީ 2009 ވަނަ އަހަރު ދެއްކި ކޮމެޑީ ޑްރާމާ "ލަންޑަން ޑްރީމްސް" އެވެ. "އެކްޝަން ރިޕްލޭ" "ގުޒާރިޝް" "ފިތޫރު" "ކަލަންކް" "މަލަންގް" އަދި "އޯކޭ ޖަނޫ" އިން އަދިތްޔާ ވަނީ ފެނިގެން ގޮސްފައެވެ. އަދިތްޔާ ރޯއި ކަޕޫރަކީ ޕްރޮޑިއުސަރ ސިދާރތް ރޯއީ ކަޕޫރު އަދި އެކްޓަރ ކުނާލު ރޯއި ކަޕޫރުގެ ކޮއްކޮއެވެ.


އިމްތިޙާން 47 – Esfiya\n“އަހަންނަށް ކިޔަނީ ފަހުދު..” ފަރުވާކުޑަ ގޮތަކަށް ނަން ބުނެލަމުން، ތައްޓެއް ކައިރި ކޮށްލަން ފަހުދު މަސައްކަތް ކުރިއެވެ.\n“ކޮއްކޯ! މިރޭ ދޮންބެއަށް ބަތް މޮޑެ ދޭންވާނީ މި ބޭބެއަށް ބަތް މޮޑެދީފަ. މެހެމާނުންނަށް ކަމޭހިތަންވާނެ. ބޭބޭ! އަހަރެންގެ ކޮއްކޮ ވަރަށް މީރުކޮށް ބަތްމޮޑޭނެ. އަދި ބުނަން.. ބޭބެގެ އެއްޗެއް ދޮންނަން ވިޔަސް އިސްތިރި ކުރަން ވިޔަސް އަހަންނާ ހަވާލުކުރޭ އިނގޭ.. މިގޭގަ އަހަރެން ދޮއެ އިސްތިރި ކުރަނީ މޫސަބެޔާ އަހަރެންގެ އަންނައުނު.. ތުގާ ކޮއްކޮއަށް އޮންނާނީ ސީމައްތަގެ އަންނައުނު ދޮއެ އަސްތިރި ކުރުން.. އިތުރު ކަމެއް ބޭނުންވިޔަސް އަހަރެން ކައިރި ބުނެލާ.. ފައިސާގެ ދަތިކަމެއް ދިމާވިޔަސް ބުނަން ނުކެރިފަ ނުހިންނާތި އިނގޭ.” ފަހުދުގެ ހަމަހިމޭންކަން އިޙްސާސްވުމުން ފާއިދު އެއްފަހަރާ އެތައް ވާހަކައެއް ދެއްކިއެވެ.\n“ތެދެއް.. އެހެން ހަދާ އިނގޭ.. ބޭބެ މަލޭ އައީ ކީއްކުރަންތަ؟ އެއްވެސް ރައްޓެއްސެއް ހުރޭތަ؟”\nފަހުދުގެ ބަތްތަށި އޭނާއާ ކައިރި ކޮށްލުމަށްފަހު ފާއިދުގެ ބަތްތަށި މޮޑެދެމުން ތުގާވެސް ވާހަކައިގައި ބައިވެރި ވިއެވެ.\n“އިތުބާރު ކުރެވޭ ރައްޓެއްސެއް ނުހުރެ.. ރައްޓެހިވީން ކައިވެނި ކުރުމުގެ ނިޔަތުގަ މާލޭ މީހަކާ އެކަމު ހަނގުރާމައެއްހެން އެކަން އޭރު ނިމިއްޖެ.. ދެން އެކަމާހެދި ވަރަށް ޒަމާން ތަކަކަށްފަހު މާލެ މިއައީ.. ކޮންމެހެން އަހަރެން މާލެ އައި ބޭނުން ތިކުދިންނަށް އިނގޭކަށްވެސް ނުޖެހޭ..” ފަހުދުގެ ވާހަކަ އަނެއްކާވެސް ކުރިޔަށް ގެންދިޔައެވެ.\n“ކަލޭމެން ވާހަކަ ދައްކާ ގޮތުން ހީވަނީ ކަލޭމެންގެ މައިންބަފައިންނެއް ނޫންހެން މިގޭގަ މި އުޅެނީ.. މިބުނީ މަންމަ ބައްޕަވެސް ނުކިޔާތީ؟؟ އެކަމަކު ކަލޭމެން އުޅޭގޮތުން ހީވަނީ ކަލޭމެންގެ މައިންބަފައިންހެން އެއީ.. ކީއްވެ؟؟ އަހަރެން ވަރަށް ހައިރާން ވެއްޖެ މިއަދު ތިކަހަލަ މަންޒަރުތަކެއް ފެންނާތީ.. ކީއްވެ އެހެން އެވަނީ؟؟”\nފަހުދާއެކު އެދެކުދިން ދައްކަމުން ދިޔަ ވާހަކަތައް ސީމާ ދިޔައީ ކަނުލާ އަޑުއަހަމުންނެވެ.\n“އާނ ތިބުނީ ރަނގަޅަށް. މިގޭގެ ވެރިންނަކީ އަހަރުމެންގެ މައިންބަފައިންނެއް ނޫން. އަދި އަހަރެންނާ ތިމައިގެ ކަމުގެ ގުޅުމެއްވެސް ހުރި ބައެއް ނޫން. އެކަމަކު ބުނެވިދާނެ މިހާރު އަހަންނަށް ނޭވާލާން އެންމެ ފަސޭހައީ މޫސަބެޔާ ސީމައްތަގެ އިތުރުން ކޮއްކޮވެސް ދުނިޔޭގަ ހުންނާތީއޭ.. ގައިމުވެސް ދެން އެއިން އެކަކު ނެތަސް އަހަރެންގެ ނޭވާ ހީވާނީ އުފުރިދާނެހެން.”\nފާއިދު ވަރަށް ކުރުކޮށް އެހެނަސް ފޮނި ޖަވާބެއް ދެމުން ތުގާއަށް ނިތްއަރުވާލިއެވެ. އެޔާއެކު ތުގާ ވާހަކަ ދައްކަން ފެށިއެވެ.\n“މިގޭގެ ވެރިންނަކީ އަހަރުމެންގެ މައިން ބަފައިންނެއް ނޫން. އެކަމަކު އަހަންނާ ވަރަށް ކައިރިން ތިމައިގެ ކަމުގެ ގުޅުން އެބަހުރި.. ދެން ބުނެވިދާނެ އަހަރެންގެ މުސްތަޤްބަލަށް އަހަންނަށް އަލިކޮށް ފެންނަނީ މޫސަބެޔާ ބޮޑުދައިތަގެ އިތުރުން ފާއިދު ދޮންބެ ދުނިޔޭގަ ހުންނާތީއޭ.. އެކަމަކު އެއިން އެކަކު ނެތަސް ދެން އަހަންނަށް ހީވެދާނެ މިދުނިޔޭގެ ހުރިހާ އުފަލެއް އަހަންނަށް ގެއްލުނިއްޔޭ.” ތުގާވެސް ފާއިދު ފަދައިން މޮޅު ވާހަކަތައް ރާވާލިއެވެ.\nހަފްތާއެއް ފަހެވެ. އަފީފާއޭނަގެ މަންމައާ ވާހަކަތައް ހިއްސާކުރަމުން ދިޔައެވެ. އަފީފާގެ ޙަޔާތުގައި ސަމީރާއެކު އުޅެންޖެހުނު އުފާވެރި ދިރިއުޅުމުގެވާހަކަތަކެވެ. އަދި އެޙަޔާތައް މާލިކްގެ ސަބަބުން ދޭތެރެ ދޭތެރެއިން ކުރިމަތިވި ތޫފާންތަކުގެ ވާހަކަތަކެވެ.\n“އަހަރެން މިރަށަށް އައިއިރު މަންމަ ނެތީމަ މިވާހަކަތައް ކިޔައި ނުދިނީ.. މަންމައަށް އެނގޭތަ އެއީ ވަރަށް ތަފާތު ކުއްޖެއް. އެރަށުގެ ދެމީހަކުވެގެން ވަރަށް ކުޑައިރުއްސުރެ އެސޮރުގެ ވިސްނުމާ ކުޅެލާފަހުރީ.. ސަމީރާ ވާހަކައެއް ނުދައްކާ، ސަމީރު ބަލިވިޔަސް އަޅާވެސް ނުލާނެ. ނުވިތާކަށް ސަމީރު އެއްޗެކޭ ބުންޏަސް ވަރަށް ހަޑިކޮށް އޭނަ ބުނާ އެއްޗެއް ބުނަނީވެސް..” އަފީފާގެ ވާހަކަތައް ރަނގަޅަށް އަޑު އަހަން އަފީފާގެ މަންމަ ހުއްޓެވެ.\n“އިނގޭތަ؟ އަހަރެން އަބަދުވެސް ކަނީ އެކުދިންނާ ސަމީރު ކައިފަ ބާކީ ހުންނަ އެއްޗެއް. އެކަމު އަހަރެން ނުކައި ހުއްޓަ އެތައް ދުވަހަކު ކައްކާފަ ހުންނަ ރިހަފޮދާ ގަރުދޮޔަ ފޮދަށްވެސް ހުންނާނީ ކޮންމެސް ވަރަކަށް ވެލި އަޅާފަ. އޭރު އެސޮރަށް ވާނީ އަށް އަހަރުވަރު.. ގައިމު ކޮންމެސް މީހަކު ބުނާތީނު އެކަހަލަ ކަންތައްތައް ކުރާނީ..” އަފީފާ އަނެއްކާވެސް ވާހަކަ ދައްކަމުންދިޔައެވެ.\n“އަދި އިނގޭތަ؟ އަހަންނަށް ގޮވާނީވެސް ދޮންމާއޭ ކިޔާފަ.. އަހަރެން ފެންވަރަން ވަންނަން ތައްޔާރުވާ އިރަށް ސައިބޯނި ގަނޑުވެސް ތެންމާފަ އެއްލާލާފަ ނިކިންނާނީ ގިފިލި ވެލިގަނޑަށް. އަހަރެން ކިތަންމެ ދުވަހަކު ހުންނަން ސައިބޯނި ނުލާވެސް. މާލިކް ހުއްޓަ ސަމީރު އެހެން އަހާލީމަ ބުނާނެ އެއީ މާލިކް އަތުން ވެއްޓިފައޭ.. އެހާވަރަށް އެސޮރު ސަމީރާ ވާހަކަވެސް ނުދައްކާތީ އެކަހަލަ ކިތަންމެ ވާހަކައެއް މާލިކް ބުނީމަ ސަމީރު ގަބޫލު ކުރާނެ. އޭނަގެ ކޮޅު މޮޅުވީމަ ދެން ސަމީރަށް ނުފެންނަގޮތަށް އަހަންނާ ދިމާލަށް ވައްތަރުވެސް ހަދާނެ.” އަފީފާ ކިޔައިދިނެވެ.\nއަވަސް ހިނގުމެއްގައި ސިޑިން ފައިބަމުން ޝާމް ގޮސް ތާނިޔާ ދިރިއުޅޭބައިގެ ދޮރުގައި ޓަކިޖަހަންފެށިއެވެ. އިރުކޮޅަކަށްފަހު ތާނިޔާ ދޮރު ހުޅުވާލުމާއެކު ހަލުވި މިނުގައި ޝާމް އެ ކޮޓަރި ތެރެއަށް ދެމިގަތެވެ.\n“ކުޑާ.. އަހަރެން މިހިރީ ވަރަށް ރުޅިއައިސްފަ މިހާރު. ކުޑާއަށް ހަމަ ރަނގަޅަށް އިނގޭނެ އަހަންނަކަށް މިކަމެއް ނުވާނެކަން. ބަލަ އަހަންނަކީ އަންހެނެއް ނޫނޭ.. މަންމަ ފެންވަރުވާ ރީތިކޮށް ހަދާކަށް. ކުޑާދޯ މަންމަގެ އެއްބަނޑަކަސް އެއްބަފަޔަކަސް ހަމަ އެކަނި ހުރި މީހަކީ.. ކީއްތަވާނީ މަންމަ އުޅޭ ހާލު ބަލާލަން އެތަނަށް ވަދެލަން. މަންމަ އެ އޮންނަތަނުން ނޯށްދަމާލަން ނުކެރެ. އަބަދު އެ އޮންނަނީ ނަޖިސް ލެވިފަ.. މިދިޔަ ހަފްތާގަ މަންމަ ބަލި އެނދުގަ އޮންނަން ޖެހުނީމަ ގޮސް ރީތި ކޮށްދިން ގޮތަށް ކުޑާ ތިއުޅެނީ.. އަހަރެންވެސް ހަމަ ފުރަން އޮތްދުހު މިކަމެއް ދެން މިވީ.. އެދުވަހު އަހަންނަށް ނުދެވުނަސް ނަޝް ކައިރި އަހަރެން ބުނިން ވަރަށް އަވަހަށް ކައިވެނި ކުރަން ދާނަމޭ. އެހެންވީމަ އަހަންނަކަށްވެސް ނެތޭ އެއް ގޮތަކައްވެސް މަންމަ ކައިރި ހުރެވޭކަށް.” ޝާމް އައިސްފައިވާ ރުޅީގައި ހިތަށް އައިހާ އެއްޗެއް ގޮވާލިއެވެ.\n“ކޮން ރުޅިއެއް އަންނާކަށްތަ؟ ޝާމްގެ މަންމަ ބަލަންޖެހޭނީ ޝާމްއޭ.. އަމިއްލައަށް ނުބެލެންޏާ ތި ކައިވެނި ކުރާ ކުއްޖާ ގެނެސް އެކަން ހަވާލުކޮށްބަލަ. ދޮންތަ އެއީ އެހެން ނޫނަސް އަބަދުވެސް އަމިއްލައަށް އުޅެން ބޭނުންވާ މީހެއް. ފެނެއެއްނު ވީގޮތް.. އޭނައަށް ވާބަލި ޖެހި ނުހިނގުނީމަ މިހާރު އަހަންނާ މިޖެހުނީ އަނެއްކާ.. ޕިސްޕިސް ދެން އެކަމުވެސް މަށަކަށް ނުވާނެ. ތިބުނާ ކައިވެނި ކޮށްގެން އަވަހަށް މަ ތިކަމުން ސަލާމަތްކުރެވޭތޯ ބަލާ..” ތާނިޔާ ހިތްހަމަ ނުޖެހިފައި ހުރިކަން ޝާމްއަށް ބަހާ އަމަލުން އަންގާލިއެވެ.\nމިހާރަކަށް އައިސް މާލިކް އޭނާގެ ގިނަވަގުތު ހޭދަކުރަނީ ގޭގައެވެ. ގިނަ ވަގުތުތަކުގައި ކޮންމެސް ކަމަކާ ފިކުރުކުރުން އެއީ މާލިކްގެ އާދައަކަށް ވާންފަށައިފިއެވެ. ބައެއްފަހަރު ގޯތި ތެރޭ ޖޯލީގައި އޮވެއެވެ. އަނެއްބައިފަހަރު ކޮޓަރި އެނދުގައި އޮވެއެވެ. ނޫނީ ބޭރަށް ނުކުމެލާ މަދު ފަހަރަކު ގޮނޑުދަށުން ރުއްބުޑެއްގައި އިނދެއެވެ. މާލިކްގެ މި ޚަރަކާތްތަކާ މަޑުމަޑުން ބަދަލުވަމުންދާ މިޒާޖު ނުހަނު ކައިރިން ސަމީރާ މަހޫއަށް ދިޔައީ ފާހަގަ ކުރެވެ މުންނެވެ.\nމާލިކްގެ ބަސްބުނުމާ ވާހަކަ ދެއްކުމުގައި ކުރިން އާރުލާގޮތް ހުރެއެވެ. ރުޅިގަދަ ބަސްތައް ބުނެލައެވެ. ޖެހިލުމެއްނެތި އެތައް އެއްޗެއް ބުނެލައެވެ. ފާޅުކަން ބޮޑު ގޮތެއްގައި މޫނުމަތިން ހިތްހަމަ ނުޖެހުމުގެ އެތައް ކުލަވަރެއް ދައްކައެވެ. ނަމަވެސް މިހާރު އެޔާ ޚިލާފެވެ. ސިނގިރޭޓް ބުއިން ކޮންމެސް ވަރަކަށް މަދުކޮށްލަން ފެށިއެވެ. ގޭތެރޭގެ ކަންކަމުގައި ސަމީރަށް އެހީވެއެވެ. މަހޫގެ މަސައްކަތްތަކުގާ ވަރުބަލި ވަންދެން ބައިވެރިވެއެވެ.\n“ބައްޕާ! އަހަރެން ވާހަކަ ދައްކާލަން ވަގުތުކޮޅެއް ދެވިދާނެތަ؟ މިއައީ ހަމަ ނުނިދިގެން.” ނިދަން ތައްޔާރުވެގެން އޮތް ސަމީރުގެ ކޮޓަރިއަށް ވަދެ ހޮޅިބުރި ދިއްލާލަމުން މާލިކް އަހާލިއެވެ.\n—– ނުނިމެ —-\nނާކާ (އެޕިސޯޑް 03)


ICOM ge nimmun thah HC in nubeleyne kamah kuri hukum SC ah | Mihaaru\nޚަބަރު / އިންފޮމޭޝަން ކޮމިޝަނަރު\nއައިިކޮމްގެ ނިންމުންތައް ހައި ކޯޓުން ނުބެލޭނެ ކަމަށް ކުރި ހުކުމް ސުޕްރީމް ކޯޓަށް\nއެޓާނީ ޖެނެރަލް ރިފްއަތު: އިންފޮމޭޝަން ކޮމިޝަނަރުގެ ނިންމުންތައް ހައި ކޯޓަށް ނުބެލޭނެ ކަމަށް ކުރި ހުކުމް ދައުލަތުން ވަނީ އިސްތިއުނާފް ކޮށްފައި --- ފޮޓޯ/މިހާރު\n08 އެޕްރީލް 2021 - 12:19\nއިންފޮމޭޝަން ކޮމިޝަނަރުގެ ނިންމުންތައް ހައި ކޯޓަށް ނުބެލޭނެ ކަމަށް އެ ކޯޓުން ކުރި ހުކުމް ދައުލަތުން ސުޕްރީމް ކޯޓުގައި އިސްތިއުނާފްކޮށްފި އެވެ.\nމައުލޫމާތު ހޯދައި ލިބިގަތުމުގެ ހައްގުގެ ގާނޫނު ބުނާގޮތުން އިންފޮމޭޝަން ކޮމިޝަނަރު ނިންމާ ނިންމުމަކާ މެދު ހިތްހަމަނުޖެހޭ ނަމަ އެ މައްސަލަ ހައި ކޯޓުގައި އިސްތިއުނާފް ކުރެވިދާނެ އެވެ. އެކަމަކު ދާދިފަހުން އެ ކޯޓުން ހުކުމްކުރީ ގާނޫނު އޮތްގޮތުން އެފަދަ މައްސަލަތައް ހައި ކޯޓަށް ނުބެލޭނެ ކަމަށެވެ.\nއެޓާނީ ޖެނެރަލްގެ އޮފީހުން ބުނީ ހައި ކޯޓުގެ އެ ނިންމުމަކީ ގާނޫނު އަސާސީން ލިބިދޭ އިސްތިއުނާފް ކުރުމުގެ ހައްގު ގެއްލޭ ނިންމުމެއް ކަމަށާއި އިންފޮމޭޝަން ކޮޮމިޝަނަރުގެ ނިންމުންތައް ހައި ކޯޓަށް ބެލޭނެ ކަމަށެވެ. އަދި ގާނޫނަކުން ހައި ކޯޓަށް އިހްތިސާސް ދޭ ނަމަ އެ މައްސަލަައެއް އެ ކޯޓަށް ބަލަން ޖެހޭނެ ކަމަށާއި މައުލޫމާތު ހޯދައި ލިބިގަތުމުގެ ހައްގުގެ ގާނޫނުގެ ދަށުން އެކަމުގައި އޮޅުމެއް ނެތް ކަމަށް އެޓާނީ ޖެނެރަލްގެ އޮފީހުން ބުންޏެވެ.\nއެހެންވެ، އެ މައްސަލަ ސުޕްރީމް ކޯޓުގައި މިހާރު އިސްތިއުނާފް ކޮށްފައިވާ ކަމަށް އެޓާނީ ޖެނެރަލްގެ އޮފީހުން ބުންޏެވެ.\nއޭޖީ އޮފީހުގެ ޓްވީޓް\nހައި ކޯޓުން ކުރި ހުކުމުގައިވަނީ މައުލޫމާތު ހޯދައި ލިބިގަތުމުގެ ހައްގުގެ ގާނޫނުގައި އޮތީ އިންފޮމޭޝަން ކޮމިޝަނަރުގެ ނިންމުން އިސްތިއުނާފް ކުރުމުގެ ވާހަކަ ކަމަށެވެ. އެކަމަކު އިންފޮމޭޝަން ކޮމިޝަނަރަކީ މުއައްސަސާއެއް ނޫން ކަމަށްވާތީ ކޮމިޝަނަރުގެ ނިންމުން އިސްތިއުނާފް ނުކުރެވޭނެ ކަމަށް އެ ހުކުމުގައިވެ އެވެ.\nހައި ކޯޓް އެޓާނީ ޖެނެރަލްގެ އޮފީސް މައުލޫމާތު ހޯދައި ލިބިގަތުން އިންފޮމޭޝަން ކޮމިޝަނަރު އިބްރާހިމް ރިފްއަތު، އެޓާނީ ޖެނެރަލް


Dhevana Quarter Ga Dhookuraa Housing Loan Thakah Huriha Rayyithunah Edheveyne: Aslam - Vaguthu\nދެ ވަނަ ކުއާޓަރުގައި ދޫކުރުމަށް ތައްޔާރުވަމުން އަންނަ ލޯނުތަކަށް ރާއްޖޭގެ ހުރިިހާ ރައްޔިތުންނަށް ކުރިމަތިލެވޭނެ ކަމަށް ޕްލޭނިން މިނިސްޓަރު މުހައްމަދު އަސްލަމް ވިދާޅުވެއްޖެއެވެ.\nރައީސް އޮފީހުގައި އިއްޔެ އޮތް ނޫސްވެރިންގެ ބައްދަލުވުމެއްގައި އަސްލަމް ވިދާޅުވީ މީގެ ކުރިން ހުޅުވާލިި ހައުސިން ލޯން ސްކީމްތަކަށް ކުރިމަތިލެވެނީ މާލޭގެ ރައްޔިތުންނާއިި އިތުރު 11 ރަށެއްގެ ރައްޔިތުންނަށް ކަމަށެވެ.\nނަމަވެސް މިހާރު ހުޅުވާލާ ލޯން ސްކީމަށް ރާއްޖޭގެ ހުރިހާ ރައްޔިތުންނަށްވެސް ކުރިމަތިލެވޭނެ ކަމަށް އަސްލަމް ވިދާޅުވިއެވެ.\n"އެ ޕްރޮގްރާމް ފެށިގެންދާ އިރު، އަޅުގަނޑުމެން މި މަސައްކަތް ކުރަނީ، ހައުސިން ލޯނުގެ ގޮތުގައި ރާއްޖޭގެ ހުރިހާ ސަރަހައްދެއްގެ ރައްޔިތުންނަށް ހުޅުވައިލާނަން،" އަސްލަމް ވިދާޅުވިއެވެ.\nއަސްލަމް ވިދާޅުވީ ރަށްރަށުގެ ރައްޔިތުންނަށް އަދި މާލޭގެ ރައްޔިތުންނަށްވެސް ހައުސިން ލޯނުތައް ދޫކުރާނީ ކެޓަގަރީތަކަކަށް ބަހާލައިގެން ކަމަށެވެ. އެގޮތުން ބަލާނީީ ބޯހިޔާވަހިކަން ބޭނުންވާ އާއިލާތަކާއި، ފަގީރު އާއިލާތަކާއި، މެދުފަންތީގެ އާއިލާތައް އަދި މުއްސަނދި އާއިލާތަކަށް ކަމަށް އޭނާ ވިދާޅުވިއެވެ.\nރައީސް އިބްރާހިމް މުހައްމަދު ސާލިހް ވެސް ވަނީ ދާދި ފަހުން ރަށްރަށުގެ ބޯހިޔާވަހިކަން އިތުރު ކުރަން 500 މިލިއަން ރުފިޔާގެ ލުއި ލޯން ދިނުމަށް ނިންމާފައިވާކަން ހާމަކޮށްފައެވެ.\nއެންމެ ފަހުން ރާއްޖޭގައި ހިންގުނު އެންމެ ބޮޑު ބޯހިޔާވަހިކަމުގެ މަޝްރޫއަކީ ކުރީގެ ރައީސް އަބްދުﷲ ޔާމީންގެ ސަރުކާރުގައި ހުޅުމާލޭގެ ދެވަނަ ފިޔަވަހި ހިއްކައި އެ ބިމުގައި އިމާރާތް ކުރި "ހިޔާ މަޝްރޫއު" ގެ 7،000 ފްލެޓްގެ މަސައްކަތެވެ.\nފެބުރުއަރީ 25, 2021 13:28\nމީ ބޮޑު އޮޅުޥާލިމެއް، ކާލި ފްލެޓްތައް ވާހަކަ އޮއްބާލަން އެއުޅެނީ\nފެބުރުއަރީ 25, 2021 13:32\nމާލޭގެ ހުރިޙާ ރައްޔިތުންނަށްތޯ.\nފެބުރުއަރީ 25, 2021 13:43\nރޯހޮޅި. ބަލަންތިބޭތި ވާނުވާ\nފެބުރުއަރީ 25, 2021 13:58\nފެބުރުއަރީ 25, 2021 14:43\nދެވަނަ ކްއާޓަރ އެއީ އަނެއްކާ މިއަންނަ އަހަރުގެ މިއަދު ތޯ! ކޮބާ ތޯ ތިޔަ ވިދާޅުވާ ކްއާޓާރއަކީ ! ތާރީޚް ވިދާޅުދެއްވާ! ހަމަ މުޅިންވެސް އޮޅޭގޮތަށް ހުރިހާ ބަސްފުޅެއްވެސް ، އަދި ކަމެއްވެސް ތިޔަ ގެންގުޅުއްވަނީ! ކޮން ކްއާރޓާއެއް، ތާރީޚް ވިދާޅުވޭ!\nހަދާފަހުރި ނިމިފަ ހުރި ތަންތަން ނުދެވިގެން އުޅޭ ބަޔަކަށް ކޮން ލޯނެއް ދެވޭނީ...\nކާލި ވަރު ބޮޑުކަމުން ގުޑައި ނުލެވިފަ ސަރުކާރުގެ މަތީ ފަންގިފިލާ އެތިބީ..\nރައްޔިތުންނަށް ދޭނެ މުކޮސްވެސް ނޯންނާނެ..\nފެބުރުއަރީ 25, 2021 16:16\nދެން ފަރެސްމާތޮޑާގެ އެއާޕޯޓު އިނަޓަނޭޝަނަލް ކޮއްފަ ކާޑެއްދޫ އެއާޕޯޓު އު ވާލާނީ އޭރުން ހަވަވަ ވަރު ތިނަދޫ މީހުންނަށް ހުންނާނީ ރާކަނިމަސް ކެ ވިފަ އިގިއްޖޭ.\nފެބުރުއަރީ 25, 2021 16:18\nވޯޓު ކައިރި ވަނީ ދެން ވ ވައުދުތަށް ގިނަ ވޭ. ގުނބޯ ހެދޭމީހުން ވެސް ގިނަ ވޭ. ހާއްސަކޮން ހަ ވަރު ތިނަދޫ މީހުން\nރާއްޖެތެރެމީހުން ގެނެސް މާލެ އަދި ހުޅުމާލެ ތޮއްޖައްސަންނޫޅެބަލަ. 👹👹👹👹\nފެބުރުއަރީ 25, 2021 18:41\nދޮގުހެދުމާއި ޅޮސްއުނދޯއްޔަށް ރައްޔިތުން އެރުވުމާއި ސަޅިބައިސާއިން ޕީއެޗްޑީއެއް ހައްދަވާ ބޭފުޅެއް.\nފެބުރުއަރީ 25, 2021 18:59\nވަރަށް ބޮޑު ތެދުފުޅެއް ލޯން ދޭވާހަކަ އެއްނޫން ލޯނަށް ހުޅުވާލާ ވާހަކަ..\nދެން ރައިޔަތުމީހާ މިޖެހެނީ ފައިސާދީގެން ޕްރޮޕޯޒަލް ހަދައި ކިއުގައި ހުރެ މުޅި ދުވަސް ދުއްވާލައިގެން ލޯނު އެޕްލިކޭޝަން ލާން.\nއެޕްލިކޭޝަން ލާތާ6މަސް ފަހުން އެގޭނީ ޝަރުޡުފުރިހަމަނުވާކަން.. އެއީ އަލުން ޝަރުޘުކަނޑައަޅާތީވެ..\nމީ އާންމުކޮށް ކަންހިގާގޮތް.. ދޭންބޭނުންވާ މީހުން މިހާރުވެސް ވާނީ ލިސްޓުކުރެވި އެމީހުންނަށް އެކަން އެގޭނެ..\nމަށަކީ އޭރުގަވެސް މިހާރުވެސް، އަދި ހީއެއް ނުވޭ މާދަމާވެސް އެއްވެސް ލިސްޓަކަށް އަރާނެ މީހެއް ހެން.\nސަބަބަކީ ޕާރޓީގެ ނަމުގައި ހަޅޭއްޖަހައި ބޮޑުން (ޔަޢުނީ ދޮގުހަދާ މީހުން)ގެ ފަހަތުން އުޅޭ މީހަކަށް ނުވާތީވެ.\nލޯނަށް އެންމެނަށް އެދެވޭނެ ލިބޭނީ އެވެރިން ބޭނުން މީހާޔަށް އެކަނި\nފެބުރުއަރީ 25, 2021 19:05\nޤައުމުތަކުގެ ފަޤީރުންނަށް ދޫކުރާ ލޯނުތަކުގެ ބޮޑު ބަޔެއް ދަނީ ޤައުމުތަކުގެ ބޮޑުން ސުވިސް ބޭނކުގައި ހުޅުވާފަ ހުންނަ ވަގު އެކައުންޓުތަކަށް، ވޯލްޑް ބޭންކުދިރާސާ\nފެބުރުއަރީ 25, 2021 21:49\nކަލޯގަޔާ ފައްކާ ކެމްޕެއިން އުކުޅެއް


SunOnline: Diving ah dhiya China ge Tourist hoadhaa thaa3dhuvas\nޑައިވީނަށް ދިޔަ ޗައިނާގެ ޓޫރިސްޓް ހޯދާތާ ތިން ދުވަސް\nމުއާވިޔަތު އަންވަރު 20 Aug 2019, 11:08\nމިދިޔަ އާދިއްތަ ދުވަހު ޑައިވް ކުރަން ފޭބި ފަހުން ހަބަރެއް ނުވެ ގެއްލިގެން އުޅޭ ފަތުރުވެރިޔާ ހޯދުމުގެ މަސައްކަތް އެމްއެންޑީއެފުގެ ޑައިވަރުން އަންނަނީ އަންނަނީ ކުރަމުން --- ފޮޓޯ: އެމްއެންޑީއެފް\nމިދިޔަ އާދިއްތަ ދުވަހު ޑައިވިންއަށް ފޭބުމަށްފަހު ހަބަރެއް ނުވެގެން ހޯދަމުން އަންނަނީ ޗައިނާގެ 41 އަހަރުގެ ފަތުރުވެރިއެކެވެ. އަދިވެސް އޭނާ ފެނިފައި ނުވާ ކަމަށް އެމްއެންޑީއެފުން ވަނީ ބުނެފަ އެވެ.\nއެމްއެންޑީއެފުން ބުނީ، 'އޯސީއޭ އެމް ސެވަން އެސް' ނަމަކަށް ކިޔާ ސަފާރީ އަކުން ކަނޑުމާ ތިލައަށް ޑައިވިނަށް ފޭބި 22 ފަތުރުވެރިންގެ ތެރެއިން އަންހެން ފަތުރުވެރިއެއްގް ހަބަރު ނުވެގެން ރިޕޯޓް ކޮށްފައިވަނީ އާދިއްތަ ދުވަހުގެ މެންދުރު 1:09 ގައި ކަމަށެވެ.\nޑައިވިނަށް ފޭބި ފަތުރުވެރިޔާ ހޯދުމުގެ މަސައްކަތް ކުރަމުން އަންނަނީ އެމްއެންޑީއެފްގެ މާލޭ އޭރިއާގެ ކޯސްޓް ގާޑް ސްކޮޑަރުންގެ ޑައިވަރުންނެވެ. އަދި އެ މަސައްކަތުގައި އެމްއެންޑީއެފް ކޯސްޓް ގާޑް ޝިޕް ޝަހީދު އަލީ ވެސް އަންނަނީ ހަރަކާތްތެރިވަމުންނެވެ.\nފަތުރުވެރިޔާ އެންމެ ފަހުން ލައިގެން ހުރީ ހުދުކުލައިގެ ރޭޝްގާޑް ސޫޓެކެވެ. އަދި ހުދު ކުލައިގެ ފިންސަކަށް އަރާފައިވާއިރު، ކަޅުކުލައިގެ ބޯޔަންސީ ކޮންޓްރޯލް ޑިވައިސް (ބީސީޑީ) އެއް އޭނާ އަޅައިގެންހުރި ކަމަށް އެމްއެންޑީއެފް އިން ވަނީ ބުނެފަ އެވެ.\nރާއްޖޭގެ ރީތިކަން ދެކިލަން އަންނަ ފަތުރުވެރިންނަށް މަދުން ނަމަވެސް ކަނޑުމަތީގެ ހިތާމެވެރި ހާދިސާތަކާއި ދިމާވެ އެވެ. އޭގެ ތެރޭގައި ފެތިގެން މަރުވުމާއި، ޑައިވިނަށް ފައިބާ ފަތުރުވެރިން ވީ ނުވީއެއް ނޭންގި ގެއްލުން ވެސް ހިމެނެ އެވެ.\nކޮވިޑް-19އާއެކުވެސް ޓޫރިސްޓް މާކެޓުގެ އެއްވަނަ ޗައިނާއަށް!\nހުޅުމާލޭގައި ވަޅިޖެހުން:7ވަނަ މީހަކު ހައްޔަރުކޮށްފި


Granada balikoh united semi ah.\nޔުއެފާ ޔޫރޮޕާ ލީގުގައި ގްރަނާޑާ ކޮޅަށް ލަނޑު ޖެހުމަށްފަހު ޔުނައިޓެޑް ކުޅުންތެރިން އުފާފާޅުކުރަނީ\nޔުއެފާ ޔޫރޮޕާ ލީގުގެ ކުއާޓާ ފައިނަލުގެ ދެވަނަ ލެގުގައި ސްޕެއިނުގެ ގްރަނާޑާ 0-2 އިން ބަލިކޮށް މުބާރާތުގެ ސެމީ ފައިނަލަށް އިނގިރޭސިވިލާތުގެ މެންޗެސްޓަރ ޔުނައިޓެޑް ދަތުރުކޮށްފިއެވެ.\nމި މުބާރާތުގެ ކުއާޓާ ފައިނަލުގެ ފުރަތަމަ ލެގުގައި ގްރަނާޑާގެ ދަނޑުގައި ކުޅުނު މެޗުވެސް ޔުނައިޓެޑުން ކާމިޔާބުކުރީ 0-2 ގެ ނަތީޖާއަކުންނެވެ. އެހެންކަމުން ޔުނައިޓެޑް ސެމީ ފައިނަލުން ޖާގަ ހޯދާފައި މިވަނީ 0-4 ގެ އެގްރިގޭޓް ނަތީޖާއަކުންނެވެ.\nޔުނައިޓެޑްގެ އަމިއްލަ ދަނޑުގައި ކުޅުނު މި މެޗުގައި ފުރަތަމަ ލެގުގައި ދެއްކި ކާޑުތަކުގެ ސަބަބުން މެގުއާ އާއި ޝޯ އަދި މެކްޓޮމިނޭ ކުޅެފައެއް ނުވެއެވެ. ފުރަތަމަ ލެގުގެ މެޗުގައި ޔުނައިޓެޑްގެ ފަސް ކުޅުންތެރިއަކަށް ރީނދޫ ކާޑު ދައްކާފައިވާތީ ޔުއެފާއިން ވަނީ ޔުނައިޓެޑް ޖޫރިމަނާވެސް ކޮށްފައެވެ. ފަސް ރީނދޫ ކާޑު ދެއްކުމާ އެކު ޔުއެފާގެ ކޮންޓްރޯލް، އެތިކްސް އެންޑް ޑިސިޕްލިނަރީ ބޯޑުން ޔުނައިޓެޑް ޖޫރިމަނާ ކުރީ 7000 ޔޫރޯ އިންނެވެ.\nޔުނައިޓެޑާއި ގްރަނާޑާ ބައްދަލުކުރި މެޗު ފަށައިގެން މާގިނައިރުތަކެއް ނުވަނީސް ޔުނައިޓެޑުން ވަނީ ލަނޑެއް ޖަހާ ލީޑު ނަގާފައެވެ. މި ލަނޑު މެޗުގެ6ވަނަ މިނެޓުގައި ޕޮގްބާގެ އެހީތެރިކަމާއެކު އެޓީމަށް ކާމިޔާބުކޮށްދިނީ އެޑިންސަން ކަވާނީއެވެ. ޔުނައިޓެޑްގެ ދެވަނަ ލަނޑަކީ މެޗުގެ ފުރިހަމަ ވަގުތު ހަމަވެގެން ދެއްކި އިތުރު ވަގުތުގެ ތެރޭގައި ގްރަނާޑާ ކުޅުންތެެރިއެއް އަތުން ބައިކޮޅަށް ވަތް ލަނޑެކެވެ.\nޔުއެފާ ޔޫރޮޕާ ލީގުގެ ސެމީ ފައިނަލުގައި މެންޗެސްޓަރ ޔުނައިޓެޑް ވާދަކުރަން ޖެހޭނީ އަޔެކްސް ބަލިކޮށް ސެމީން ޖާގަ ހޯދި ރޯމާ އާ ދެކޮޅަށެވެ.


Idhikolhu iththihaadhun minister Muizzah faadu kiyaifi | Mihaaru\nހައުސިން މިނިސްޓަރު ޑރ.މުއިއްޒު ނޫސްވެރިންނާ ވާހަކަ ދައްކަވަނީ. ޣައިރު ގާނޫނީ ބައްދަލުވުންތައް ބާއްވަން ރާއްޖޭގެ ބިމުން އެންމެ އިންޗިއެއް ވެސް ނުދޭނެ ކަމަށް އޭނާ ވިދާޅުވި. - ފޮޓޯ: މުހައްމަދު ޝަރުހާން/މިހާރު\nއިދިކޮޅު އިއްތިހާދުން މިނިސްޓަރު މުއިއްޒަށް ފާޑު ކިޔައިފި\n15 ޖުލައި 2016 - 23:477comments\nހައުސިން މިނިސްޓްރީގައި އިއްޔެ ބޭއްވި ނޫސްވެރިންގެ ބައްދަލުވުމުގައި އިދިކޮޅު އިއްތިހާދަށް އިޝާރާތް ކުރައްވައި މުއިއްޒު ވިދާޅުވީ އެ އިއްތިހާދަކީ ޣައިރު ގާނޫނީ ޖަމާއަތެއް ކަމަށާއި ޣައިރު ގާނޫނީ ކަންކަމަށް ހިތްވަރު ލިބޭ ބައްދަލުވުންތައް ބާއްވަން ރާއްޖޭގެ ބިމުން އެންމެ އިންޗިއެއް ވެސް ނުދޭނެ ކަމަށެވެ.\nއެމްޑީޕީ އޮފީހުގައި ނޫސްވެރިންނާ ވާހަކަ ދައްކަވަމުން އިއްތިހާދުގެ ތަރުޖަމާނު އަހުމަދު މަހްލޫފް މިރޭ ވިދާޅުވި ގޮތުގައި އޭނާ އަށް ވުރެ މުއިއްޒު ބައިވެރިވެވަޑައިގެންނެވި ކޯލިޝަންތައް މާ ގިނަ ވާނެ އެވެ.\nއެގޮތުން ވަތަން އެދޭ ގޮތަށް ނަމުގައި އުފެއްދި ކޯލިޝަނާއި 23 ޑިސެމްބަރު އިއްތިހާދާއި ބޮޑުފަޅި ނަމުގައި ޕީޕީއެމުން ވެރިކަމަށް އައުމަށް އުފެއްދި ކޯލިޝަންގައި އަމަލީ ގޮތުން މުއިއްޒު ބައިވެރިވެވަޑައިގެންނެވި ކަމަށް މަހްލޫފް ވިދާޅުވި އެވެ.\nމޯލްޑިވްސް ޔުނައިޓެޑް އޮޕޮޒިޝަން (އެމްޔޫއޯ) ނުވަތަ އިދިކޮޅު އިއްތިހާދަކީ ޣައިރު ގާނޫނީ ބައެއް ކަމަށް މިނިސްޓަރު ވިދާޅުވާ ސަބަބު އެނގިވަޑައިނުގަންނަވާ ކަމަށް ވެސް މަހްލޫފް ވިދާޅުވި އެވެ.\n"ސިޔާސީ ޕާޓީތަކާއި ސިޔާސީ ބޭފުޅުން ކޯލިޝަނެއް ހެދުމަކީ ޣައިރު ގާނޫނީ ކަމަކަށް ވާ ނަމަ، މިހާރު އޮތް ސަރުކާރަކީ ވެސް ޣައިރު ގާނޫނީ ސަރުކާރެއް." ގަލޮޅު ދެކުނު ދާއިރާގެ މެމްބަރު މަހްލޫފް ވިދާޅުވި އެވެ.\nބޭރުގެ އެކި ގައުމުތަކުގެ އިސް ބޭފުޅުން އިދިކޮޅު އިއްތިހާދު ބަލައިގެންފައިވާ ކަމަށާއި އެހެންވެ ކަމުގެ ހަގީގަތް އޮޅޭ ގޮތަށް މިނިސްޓަރު ވާހަކަ ދެއްކުވުމުން ކަންބޮޑުވެވަޑައިގަންނަވާ ކަމަށް އޭނާ ވިދާޅުވި އެވެ.\nމިނިސްޓަރު މުއިއްޒު އިއްޔެ ވިދާޅުވީ ކާނިވާ ސަރަހައްދުގައި ޖަލްސާ ބޭއްވުމަށް އެމްޑީޕީ އަށް ދިން ހުއްދަ ބާތިލް ކުރީ ސުލްހަވެރިކަން ގެއްލޭ ގޮތަށް ކަންކަން ކުރަން އިއުލާން ކުރީމަ ކަމަށެވެ.\nޖަލްސާ ބާއްވަން ހުއްދަ ދިން ސިޓީގައި، ހުއްދަ ދިން ފަރާތް ނޫން އެހެން ބައެއްގެ ހަރަކާތަކަށް ތަން ބޭނުންކުރާ ނަމަ ހުއްދަ ބާތިލްކުރާނެ ކަމަށް ބުނެފައި ވާނެ ކަމަށް ވެސް މިނިސްޓަރު ވިދާޅުވި އެވެ. ރޭ ބާއްވަން އުޅުނު އިއްތިހާދުގެ ޖަލްސާ، މޫސުން ގޯސްވުމުގެ ސަބަބުން ފަސްކުރުމަށް ފަހު އަންނަ ހުކުރު ވިލޭރޭ ބާއްވާނެ ކަން މިރޭ ވަނީ އިއުލާންކޮށްފަ އެވެ. އަދި ޖަލްސާ ބޭއްވުމަށް ނަގަން ޖެހޭ ހުއްދަތައް ނެގުމަށް މަސައްކަތް ކުރާނެ ކަމަށް ވެސް އެ އިއްތިހާދުން ވަނީ ބުނެފަ އެވެ.\nއިތުރު ލިޔުންތައް އިދިކޮޅު ފަރާތްތައް އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު ހައުސިން މިނިސްޓްރީ އިދިކޮޅު އިއްތިހާދު ކުރީގެ މިނިސްޓަރު ޑރ. މުހައްމަދު މުއިއްޒު މޯލްޑިވްސް ޔުނައިޓެޑް އޮޕޮޒިޝަން


ގުރައިދޫ ފަޅުތެރެއަށް ވެއްޓި މީހަކު ނިޔާވެއްޖެ | Sandhaanu\nގުރައިދޫ ފަޅުތެރެއަށް ވެއްޓި މީހަކު ނިޔާވެއްޖެ\nތ. ގުރައިދޫ ފަޅުތެރެއަށް ވެއްޓި އުމުރުން ދުވަސްވީ މީހަކު ރޭ ނިޔާވެއްޖެއެވެ.\nފުލުހުން ވިދާޅުވީ އެރަށުފަޅުތެރެއަށް ވެއްޓިގެން ނިޔާވެފައިވަނީ އުމުރުން 84 އަހަރުގެ ދިވެހި ފިރިހެނެއްކަމަށެވެ.\nއޭނާ ވެއްޓިފައިވާނީ އެރަށު ޖެޓީއާއި ދިމާލުން ފަޅުތެރެއަށް ރޭ 20:45 ހާއިރު އެވެ. އޭނާ ނިޔާވެފައި ވަނީ އެރަށު ހެލްތުސެންޓަރަށް ގެންގޮސް ފަރުވާދެމުންދަނިކޮށް ކަމަށް ފުލުހުން މައުލޫމާތު ދެއްވައެވެ.\nއޭނާ ބަނދަރަށް ވެއްޓުނީ ކޮންއިރަކުކަމެއް އަދި ސާފެއް ނުވެއެވެ. ބަދަރު ސަރައްދު މޫދުން އެމީހާ ނަގާފައިވަނީ ޑިންގީއެއްގެ ތިބި ބަޔެކެވެ.\nމި މައްސަލަ އާއި ގުޅިގެން ބަލަންޖެހޭ ކަންތައްތައް ބަލަމުންދާކަމަށް ފުލހުން މައުލޫމާތު ދެއްވައެވެ.


Ronaldi ah rest dhevumun Sarri hiyyhama jehey\nޔުވެންޓަސްގެ ކޯޗް ސާރީ\nކްރިސްޓިއާނޯ ރޮނާލްޑޯއަށް ރެސްޓް ދެވުމުން ހިތްހަމަޖެހޭ ކަމަށް ޔުވެންޓަސްގެ ކޯޗް މައުރީޒިއޯ ސާރީ ބުނެފި އެވެ.\nއިންޓަނޭޝަނަލް ބުރޭކުގެ ކުރިން ކުޅުނު ދެ މެޗުގައި ވެސް ރޮނާލްޑޯ ވަނީ ބަދަލު ކުޅުންތެރިޔެއްގެ ގޮތުގައި ދަނޑުން ބާލާފަ އެވެ. އޭސީ މިލާން އާ ދެކޮޅަށް ކުޅުނު މެޗުގައި ރޮނާލްޑޯ ބަދަލު ކުރުމުން އޭނާ ވަނީ މެޗު ނުނިމެނީސް ސްޓޭޑިއަމުން ނުކުމެގެން ގޮސްފަ އެވެ.\nރޭ އެޓަލާންޓާ އާ ދެކޮޅަށް ކުޅުނު މެޗުގައި ރޮނާލްޑޯއަށް މެޗުގެ ސްކޮޑުން ފުރުސަތު ވެސް ނުދެ އެވެ. ނަމަވެސް އިންޓަނޭޝަނަލް ބުރޭކުގައި ޕޯޗުގަލްގެ ގައުމީ ޓީމުގައި ހަތަރު ގޯލް ޖެހި އެވެ. އޭރުވެސް ރޮނާލްޑޯ ބުނީ އޭނާ ކުޅެމުން ދަނީ މުޅިން ފިޓްކޮށް ނޫން ކަމަށެވެ.\nރޭގެ މެޗަށް ފަހު ވާހަކަ ދައްކަމުން ސާރީ ބުނީ ރޮނާލްޑޯގެ ކަކުލަށް ލިބިފައިވާ އަނިޔާއާ ގުޅިގެން އޭނާއަށް ބަރާބަރަށް ޕްރެކްޓިސް ކުރުމުގައި އުނދަގޫ ކުރިމަތި ވެފައިވާ ކަމަށެވެ.\n"އެ ތަދު އަބަދުހެން ހުންނަންޏާ ކުޅުން މެދުކަނޑާލަން ޖެހޭނެ،" ސާރީ ބުންޏެވެ. "އަހަރެން އުފާވޭ އޭނާއަށް ރެސްޓް ދެވުނީމާ، އަހަރެން ދެކޭ ގޮތުގައި އެންމެ ފުރަތަމަ ކަމަކަށް އަރާމު ކުރުން ވެސް މުހިންމު، ދެ ވަނަ ކަމަކަށް އޭނާގެ ޓްރެއިނިން މެތަޑްްތައް އަހަރެމެން އެނަލައިޒް ކުރާނަން."\nއެޓަލާންޓާ އަތުން ލިބުނު މޮޅު ސާރި ފާހަގަ ކުރީ އުނދަގުލުން ލިބުނު ނަސީބު މޯލެއްގެ ގޮތުގައެވެ. އެޓަލާންޓާއިން ލިޑް ނަގާފައި ވަނިކޮށް ޔުވެންޓަސް މޮޅު ކޮށްދިން ތިން ލަނޑުގެ ތެރެއިން ދެ ލަނޑު ކާމިޔާބު ކުރީ ގޮންޒާލޯ ހިގުއައިންއެވެ. އަނެއް ލަނޑު ކާމިޔާބު ކުރީ ޕައުލޯ ޑިބާލާ އެވެ.\nއިންޓަ މިލާން ވެސް ވަނީ ޓޮރިނޯގެ މައްޗަށް ކާމިޔާބު ހޯދައި ރެކޯޑާ ދިމާލަށް މިސްރާބު ޖަހާފަ އެވެ. އެއީ އިންޓަގެ ހަޔާތުގައި އެންމެ ރަނގަޅަށް ފެށި ސީޒަންގެ ރެކޯޑާ ދިމާލަށެވެ.


ސިޔަރަތު ފިލާވަޅު2– DhiSalafiyyah\nސިޔަރަތު ފިލާވަޅު 2\n18/10/2011 محمد ﷺ ގެ ސިޔަރަތު, ފިލާވަޅު, ސިޔަރަތާއި ތާރީޚްއައްޝައިޚް އަޙްމަދު މިޙްސަން މުޙައްމަދު\nރަސޫލުﷲ صلى الله عليه و سلم ދުނިޔޭގެއަލިކަން ދެކެވަޑައިގަތުން:\nއެކަލޭގެފާނު ދުނިޔޭގެ އަލިކަން ދެކެވަޑައިގަތީ މައްކާގައެވެ. އެއަހަރަކީ ޢާމުލް ފީލްއެވެ. ޙަބުޝްކަރައިގެ އަބުރަހާ ނަމަކަށްކިޔުނު ވެރިޔަކު މާއްކާގައިވާ ގެފުޅު ތަޅާލަން އައި އަހަރެވެ. އެކަލޭގެފާނު ދުނިޔޭގެ އަލިކަންދެކެވަޑައިގަތީ ރަބީޢުލް އައްވަލްމަހެއެއްގެ ހޯމަ ދުވަހެއްގައެވެ. އެއީ ރަބީޢުލް އައްވަލްމަހުގެ2ވަނަ ދުވަސްކަމުގައި ބުނެވެއެވެ. އަދި 8 ވަނަ ދުވަސަކަމުގައިވެއް ބުނެވެއެވެ. އަދި 10 ވަނަ ދުވަސްކަމުގައިވެސް ބުނެވެއެވެ. އަދި 12 ވަނަ ދުވަސްކަމުގައިވެސް ބުނެވެއެވެ. އިލްމުވެރިން ވަނީ ދުވަސްކަނޑައެޅުމުގައި ޚިލާފުވެވަޑައިގެންފައެވެ. އެކަލޭގެފާނު އުފަންވެވަޑައިގެންނެވި ދުވަސް ސީދާ އެނގޭކަށްނެތެވެ. އަދި އެދުވަހާއި ދިމާވަނީ މީލާދީ ގޮތުން571 ވަނަ އަހަރުގެ އެޕްރީލް 20 ނުވަތަ 22 ވަނަ ދުވަހެވެ. އެކަލޭގެފާނު ދުނިޔޭގެ އަލިކަންދެކެވަޑައިގަތުމުން ދުނިޔޭގެ ތަންތާނގައި ބޮޑެތި ކަންތައްތަކެއް ހިނގާފައިވެއެވެ.\nއިމާމް އަޙްމަދާއި އެހެނިހެން ބޭކަލުން ޢިރްބާޟު ބިން ސާރިޔާގެ ރަޟިޔަﷲ ޢަންހު ގެ އަރިހުން ރިވާކުރައްވާފައިވެއެވެ. އެކަލޭގެފާނު ވިދާޅުވިއެވެ. ރަސޫލުﷲ ޞައްލަﷲ ޢަލއިހި ވަސައްލަމް ޙަދީޘްކުރައްވަނިކޮށް ތިމަންކަލޭގެފާނު އަޑުއެއްސެވީމެވެ. (( إِنِّي عَبْدُ اللَّهِ فِي أُمِّ الْكِتَابِ لَخَاتَمُ النَّبِيِّينَ ، وَإِنَّ آدَمَ لَمُنْجَدِلٌ فِي طِينَتِهِ ، وَسَأُنَبِّئُكُمْ بِتَأْوِيلِ ذَلِكَ ، دَعْوَةُ أَبِي إِبْرَاهِيمَ ، وَبِشَارَةُ عِيسَى قَوْمَهُ ، وَرُؤْيَا أُمِّي ، ألَّتِيْ رَأَتْ أَنَّهَ خرج منها نُورًا أَضَاءَتْ لَهُ قُصُورُ الشَّامِ وَ كَذَالِكَ تَرَى أُمَّهَاةُ النَّبِيِّيْنَ صَلَوَاةُ اللهِ عَلَيْهِمْ )) މާނައީ: ” (އާދަމްގެފާނު ޚަލްޤުކުރެއްވުމުގެ ކުރިން) ބިމުގައިވާ މަށިކަމުގައި އާދަމްގެފާނު ވީއިރުވެސް ﷲ ގެ ހަޟުރަތުގައި ނަބީކަން ޚަތިމްކުރައްވާ ﷲ ގެ އަޅާކަމުގައި ތިމަންކަލޭގެފާނު ލިޔެވިގެންވެއެވެ. އަދި ތިމަންކަލޭގެފާނު ތިޔަބޭކަލުންނަށް ޚަބަރުދެއްވަމެވެ. ތިމަންކަލޭގެފާނަކީ ތިމަންކަލޭގެފާނުގެ ބައްޕާފުޅު އިބްރާހީމްގެފާނުގެ ދުޢާއެވެ. (އެބަހީ: ދުޢާގެ ނަތީޖާއެވެ.) އަދި ޢީސާގެފާނު އެކަލޭގެފާނުގެ ޤައުމަށް ދެއްވި އުފާވެރިކަމުގެ ޚަބަރެވެ. އަދި ތިމަންކަލޭގެފާނުގެ މަންމައަށް، ތިމަންކަލޭގެފަނު އުފަންވެވަޑައިގެންނެވި ވަގުތު ޝާމްގެ ގަނޑުވަރުތަކަށް ވިދުންގެނުވި އަލިގަދަ ނޫރެއް އެކަމަނާގެ ހަށިކޮޅުން ނުކުމެގެންދާތީ ހުވަފެނުގައި ފެނުނެވެ. މިގޮތަށް މާތްﷲ ޞަލަވާތްލެއްވި ހުރިހާ ނަބީބޭކަލުންގެ މަންމާފުޅުންނަށްވެސް ފެނިވަޑައިގަންނަވައެވެ.” މިޙާދީޘްގައިވާ އިބްރާހީމްގެފާނު ކުރެއްވި ދުޢާ ސޫރަތުލް ބަޤަރާގެ 129 ވަނަ އާޔަތުގައި ﷲ ތަޢާލާ ވަޙީކުރައްވާފައިވެއެވެ. ( رَبَّنَا وَابْعَثْ فِيهِمْ رَسُولا مِنْهُمْ ) މާނައީ: ” އޭ އަޅަމެންގެވެރި ރައްބެވެ! އެބައިމީހުންގެ ތެރެއިން އެބައިމީހުންގެ ގާތަށް ރަސޫލަކު ފޮނުއްވާނދޭވެ. “ އަދި ޢީސާގެފާނު އެކަލޭގެފާނުގެ ޤައުމުގެ މީހުންނަށް ދެއްވި އުފާވެރިކަމުގެ ޚަބަރު ކީރިތި ޤުރްއާނުގައި ﷲ ތަޢާލާ ބަޔާންކުރައްވާފައިވެއެވެ. އެއިލާހު ވަޙީކުރައްވާފައިވެއެވެ. ( وَمُبَشِّرًا بِرَسُولٍ يَأْتِي مِنْ بَعْدِي اسْمُهُ أَحْمَدُ ) الصف6މާނައީ: ” އަދި ތިމަންކަލޭގެފާނަށްފަހު އަޙްމަދު އެވެ ނަމަކަށް ކިއުނު ރަސޫލަކު ވަޑައިގަންނަވާނޭކަމުގެ އުފާވެރި ޚަބަރު ދެއްވާ ބޭކަލަކު ކަމުގައެވެ. “\nއަދި ﷲ ބަރަކާތްލައްވާފައިވާ އެ މާތް ދަރިކަލުން ލޮބުވެތި ނަބިއްޔާ މުޙައްމަދު صلى الله عليه و سلم އެކަލޭގެފާނުގެ މަންމާފުޅުގެ ބެލުމުގެދަށުގައި ލޯތްބާއި އަޅާލުމުގައި މަދުދުވަސްކޮޅަކު އޮންނެވިއެވެ. އަދި އެކަމަނާ މަދުދުވަސްކޮޅަކަށް އެކަލޭގެފާނަށް ކިރުފޮދުއެރުއްވިއެވެ. އެއަށްފަހު ޠާއިފްގެ ބޭކަނބަލެއްކަމުގައިވާ ޙަލީމަތު ބިންތި ސަޢުދަށް އެކަލޭގެފާނަށް ކިރުފޮދުއެރުވުން ޙަވާލުކުރެވުނެވެ. ޤުރައިޝުންގެ އާދަކާދައިގެ މަތިންނެވެ. އެމީހުން އެމީހުންގެ ދަރިން ކިރުމައިންނާއިއެކީ ރަށްފުށު ހިސާބަށް ފޮނުވާލައެވެ. މިގޮތުން ލޮބުވެތި ނަބިއްޔާ صلى الله عليه و سلم ގެންދެވުނީ ބާދިޔަތު ބަނީ ސަޢުދަށެވެ. ރަށްފުށު ހިސާބުތަކަށް މިގޮތަށް ފޮނުވުމުގެ ބޭނުންތައް ވަރަށްގިނައެވެ. ރަށުގައި އޮންނަ ބަލިމަޑުކަމުން ކުދިން ސަލާމަތްކުރުމާއި ކުދިންގެ ހެދިބޮޑުވުމުގައި ހަށިގަނޑު ވަރުދަގަވުމާއި އެކުދިންނަށް ޢަރަބި ބަސް ރަނގަޅަށް ދަސްކޮށްދިނުމަށްޓަކައެވެ. ރަށްފުށުމީހުން ނުވަތަ ބާދިޔާގެ އަލުހުވެރިންގެ ބަސްމަގަށް އަޖްނަބީ ބަސްތައްވަދެ ބަސް ފަސާދަވެފައި ނުހުރެއެވެ.\nރަސޫލުﷲ صلى الله عليه و سلمގެ ކިރުމައިކަނބަލުންނާއި ޅައުމުރުފުރާގައި ބެލެހެއްޓެވި ބޭކަނބަލުން:\nރަސޫލުﷲ صلى الله عليه و سلم ގެ ޅަދުވަސްވަރުގައި އެކަލޭގެފާނުގެ މަންމާފުޅުގެ އިތުރުން2ބޭކަނބަލަކު އެކަލޭގެފާނަށް ކިރުފޮދުއެރުއްވިއެވެ. އެ ދެ ބޭކަނބަލުންނަކީ އަބޫ ލަހަބުގެ އަޅު ޘުވައިބަތުގެފާނާއި، ޙަލީމަތުއް ސަޢްދިއްޔާ އެވެ.\nއެކަލޭގެފާނު ޅައުމުރުފުރާގައި ބެލެހެއްޓެވި ބޭކަނބަލުންގެ ތެރޭގައި އެކަލޭގެފާނުގެ އަސްލު މަންމާފުޅު އާމިނަތުގެފާނާއި، ކިރުމައިކަމަނާ ޘުވައިބަތުގެފާނާއި ކިރުމައިކަމަނާ ޙަލީމަތުއް ސަޢްދިއްޔާއާއި އެކަމަނާގެ ދަރިކަނބަލުން އައްޝައިމާގެފާނުވެސް ހިމެނިވަޑައިގަންނަވައެވެ.\nއަދި ޙަބަޝާގެ ބޭކަނބަލެއްކަމުގައިވާ އުއްމު އައިމަން ވެސް އެކަލޭގެފާނު ޅައުމުރުފުރާގައި ބެލެހެއްޓެވި ބޭކަނބަލުންގެ ތެރޭގައިހިމެނެއެވެ. އުއްމު އައިމަން އަކީ އެކަލޭގެފާނުގެ ބައްޕާފުޅު އަބްދުﷲގެފާނުގެ އަޅުބޭކަނބަލެކެވެ. އެކަމަނާ ރަސޫލުﷲ ޞައްލަﷲ ޢަލައިހިވަސައްލަމްއަށް އަމިލްލަފުޅު ދަރިއެއްގެ ލޯބިދެއްވިއެވެ. އަދި އެގޮތަށް ޢަމަލުފުޅު ބެހެއްޓެވިއެވެ. އަދި ރަސޫލުﷲ ޞައްލަﷲ ޢަލައިހި ވަސައްލަމްވެސް އެކަމަނާ އާއިމެދު މަންމައެއްގެ މުޢާމަލާތުން މުޢާމަލާތްކުރެއްވިއެވެ. އެކަމަނާއަށް ހެޔޮކޮށްހިއްތެވިއެވެ. އަދި އެކަމަނާއަށް އޯގާތެރިވެވަޑައިގެންނެވިއެވެ. އަދި އެކަމަނާއަށް ލޯބިދެއްވިއެވެ.\n1- ރަސޫލުﷲ ޞައްލަﷲ ޢަލައިހި ވަސައްލަމް އުފަންވެވަޑައިގެންނެވި ދުވަހެއް ސީދާ އެނގެން އެބައޮތްތޯއެވެ؟\n2- ރަސޫލުﷲ ޞައްލަﷲ ޢަލައިހި ވަސައްލަމްގެ ކިރުމައިކަނބަލުންގެ ޢަދަދު ކިހާވަރެއްތޯއެވެ. އަދި އެ ބޭކަނަބަލުންގެ ނަންތަކަކީ ކޮބާ؟\n3- ރަސޫލުﷲ ޞައްލަﷲ ޢަލައިހި ވަސައްލަމް ޅައުމުރުފުރާގައި ބެލެހެއްޓެވީ ކިތައް ބޭކަނބަލުންތޯއެވެ. އަދި އެ ބޭބޭކަނބަލުންގެ ނަންތަކަކީ ކޮބާ؟\n4- ޤުރައިޝުން އެމީހުންގެ ދަރިންގެ ޅައުމުރުފުރާގައި ރަށްފުށު ހިސާބުގައި ދިރިއުޅުން ހޭދަކުރުމަށް ފޮނުވާ ސަބަބުތައް ބަޔާންކުރޭ!\n5- އުއްމު އައިމަން އަކީ ކޮންބޭކަނބަލެއް؟


ފަނޑިޔާރު ޑީޑީ މަގާމުން ވަކިކޮށްދޭން އެދިއްޖެ – Haftha\nWed, 8 July, 2020, 3:39 am\nފަނޑިޔާރު ޑީޑީ މަގާމުން ވަކިކޮށްދޭން އެދިއްޖެ\nސުޕްރީމް ކޯޓުގެ ފަނޑިޔާރު އަބްދުﷲ ދީދީ ފަނޑިޔާރު ކަމުން ވަކިކުރަން ރައްޔިތުންގެ މަޖިލީހަށް ހުށަހެޅުމަށް، އޭނާގެ މައްސަލަ ބައްލަވާ ތަހުގީގު ކޮމިޓީއިން ޖުޑިޝަލް ސާވިސް ކޮމިޝަން (ޖޭއެސްސީ) ގައި އެދިއްޖެ އެވެ.\nމިއަދު ބޭއްވި ޖޭއެސްސީ ބައްދަލުވުމުގައި ވަނީ ފަނޑިޔާރު ދީދީގެ މައްސަލަ ތަހުގީގު ކުރުމަށްފަހު ކޮމެޓީއިން ހުށަހެޅި ރިޕޯޓް ބަލައިގަތުމަށް ނިންމައިފަ އެވެ. އަދި ފަނޑިޔާރު ދީދީގެ މައްސަލަ ބެލުމަށްފަހު ތައްޔާރުކޮށްފައިވާ ރިޕޯޓްގައި ބުނެފައިވަނީ ފަނޑިޔާރު ދީދީ ވަކި ކުރަން މަޖިލީހަށް ހުށަހެޅުމަށެވެ.\nއެ ރިޕޯޓަށް ޖަވާބުދާރީވުމަށް ފަނޑިޔާރު ދީދީއަށް 30 ދުވަހުގެ މުއްދަތެއް ދިނުމަށް މިއަދު ބައްދަލުވުމުގައި ޖޭއެސްސީއިން ވަނީ ނިންމާފަ އެވެ.\nފަނޑިޔާރަކު ވަކި ކުރަން ރައްޔިތުންގެ މަޖިލީހަށް ހުށަހެޅޭނީ އެކަމާ ގުޅޭ ގޮތުން ޖޭއެސްސީގެ ބައްދަލުވުމެއްގައި ގޮތެއް ނިންމުމުންނެވެ.\nފަނޑިޔާރު އަބްދުﷲ ދީދީއާ ގުޅޭގޮތުން ގިނަ މައްސަލަތަކެއް ޖޭއެސްސީ އަށް ވަނީ ހުށަހެޅިފައިވެއެވެ. އޭގެތެރެއިން މިހާރު އެ ކޮމިޝަނުން ތަހުގީގު ކުރަމުންދަނީ ފުލުހުން ތަހުގީގު ކުރަމުން އަންނަ މައްސަލައެއްގައި އޭނާއާ ގުޅޭގޮތުން ފާހަގަވެފައިވާ ކަމަކާ ގުޅިގެން ބަލާ ސުލޫކީ މައްސަލައެކެވެ.


vnews - Passport ranking ge emme kureegai Asia ge qaumu thah\nދުނިޔޭގެ އެންމެ ބާރުގަދަ ޕާސްޕޯޓް ރޭންކިންގެ އެންމެ ކުރި އޭޝިޔާގެ ގައުމުތައް ހޯދައިފި\nދުނިޔޭގެ ބައެއް ގައުމުތަކުގެ ޕާސްޕޯޓްތައް:\nދުނިޔޭގެ އެންމެ ބާރުގަދަ ޕާސްޕޯޓް ރޭންކިންގެ އެންމެ ކުރި އޭޝިޔާގެ ގައުމުތައް ހޯދައިފިއެވެ.\nދުނިޔޭގެ ގައުމުތަކުގެ ޕާސްޕޯޓްތައް ރޭންކްކުރާ ހެންލީ ޕާސްޕޯޓް އިންޑެކްސް މިއަދު ހާމަކުރިއިރު، ލިސްޓްގެ އެންމެ ކުރި ހޯދާފައިވަނީ ޖަޕާނެވެ.\nމިއީ، މިފެށުނު 2019 ވަނަ އަހަރު ދުނިޔޭގެ އެންމެ ބާރުގަދަ ޕާސްޕޯޓްތައް ކަނޑައަޅައި ހާމަކޮށްފައިވާ އިންޑެކްސްއެކެވެ.\nމިލިސްޓުން ޖަޕާނަށް އެންމެ ކުރި ލިބުނީ، ޖަޕާނުގެ ރައްޔިތުންނަށް ދުނިޔޭގެ 190 ގައުމަކަށް ދަތުރު ކުރުމުގައި ވިސާ ނަގަން ނުޖެހުމާއި ނުވަތަ އޮން އެރައިވަލް ވިސާ ލިބޭތީއެވެ. މިއީ، ޖަޕާނު ޕާސްޕޯޓް އޮންނަ އެގައުމުގެ ރައްޔިތުންނަށް ލިބޭ، އަދި ދުނިޔޭގެ އެހެން އެއްވެސް ގައުމެއްގެ ރައްޔިތުންނަށް ނުލިބޭ އިސްތިސްނާއެކެވެ.\nލިސްޓުގެ ދެވަނަ ދެގައުމަކަށް ލިބިފައި ވެއެވެ. އެއީ ސިންގަޕޫރާއި، ދެކުނު ކޮރެއާއެވެ. އެދެ ގައުމުގެ ޕާސްޕޯޓް އޮންނަ ރައްޔިތުންނަށް 189 ގައުމަކަށް ވިސާއާއި ނުލައި ނުވަތަ އޮން އެރައިވަލް ވިސާ ލިބެއެވެ.\nޕާސްޕޯޓް ރޭންކިންގެ ތިންވަނައަށް ގޮސްފައިވަނީ ޔޫރަޕްގެ ދެގައުމެވެ އެއީ، ފަރަންސޭސިވިލާތާއި، ޖަރުމަނުވިލާތެވެ.\nޖުމްލަކޮށް ބަލާއިރު، ޕާސްޕޯޓް ރޭންކިންގ ލިސްޓް މިއަހަރު ޑޮމިނޭޓް ކޮށްފައިވަނީ އޭޝިޔާގެ ގައުމުތަކުންނެވެ. މިއީ އޭޝިޔާ ބައްރުގެ ހަރަކާތްތައް ފުޅާވެ، ސަރަހައްދު ދުނިޔެއަށް ހުޅުވާލެވެމުންދާކަން ހާމަވާ ނިޝާނެއް ކަމަށް ހެންލީ އިންޑެކްސް އުފެއްދި ކްރިސްޓިއަން ކައެލިން ވިދާޅުވެފައި ވެއެވެ.\nމިއަހަރުގެ އިންޑެކްސްގައި އެންމެބޮޑު ކުރިއެރުމެއް ހޯދި ގައުމުތަކުގެ ތެރޭގައި ދެކުނު ކޮރެއާ ހިމެނެއެވެ. އެއީ ދެވަނައަށް އެރުމެވެ.\nއެމެރިކާއާއި އިނގިރޭސިވިލާތް އޮތީ ޕާސްޕޯޓް ރޭންކިން ލިސްޓުގެ ހަވަނައިގައެވެ. އެކަމަކު، މިދެގައުމަކީ 2015 ވަނަ އަހަރުގެ ޕާސްޕޯޓް ރޭންކިންގ ލިސްޓުން އެންމެކުރި ހޯދި ދެގައުމެވެ.\nއެމެރިކާއާއި އިނގިރޭސިވިލާތުގެ އިތުރުން، މިއަހަރުގެ ލިސްޓުގެ ހަވަނައިގައި އިތުރު ފަސްގައުމެއް ލިސްޓްކޮށްފައި ވެއެވެ.\nޕާސްޕޯޓް ރޭންކިންގ ލިސްޓްގައި ދުނިޔޭގެ 185 ގައުމު ހިމެނެއެވެ. ޕާސްޕޯޓްތައް ލިސްޓް ކުރުމުގައި މައުލޫމާތުގެ އަސްލަކަށް ބަލަނީ އިންޓަރނޭޝަނަލް އެއަރ ޓްރާންސްޕޯޓް އޮތޯރިޓީގެ ތަފާސްހިސާބުތަކެވެ.\nޕާސްޕޯޓް ރޭންކިންގެ 2019 ވަނަ އަހަރުގެ ލިސްޓުގެ އެންމެ ކުރިން 10 ވަނަ ހޯދާފައިވާ ގައުމުތައް ތިރީގައި މި ބަޔާން ކުރަނީއެވެ.\n2.\tދެކުނު ކޮރެއާ، ސިންގަޕޫރު\n3.\tފަރަންސޭސިވިލާތް، ޖަރުމަނުވިލާތް\n4.\tޑެންމާކް، ފިންލޭންޑް، އިޓަލީ، ސްވިޑަން\n5.\tސްޕެއިން، ލަގްޒަންބާރގް\n6.\tއޮސްޓްރިއާ، ނެދަރލޭންޑްސް، ނޯރވޭ، ޕޯޗުގަލް، ސްވިޓްޒަރލޭންޑް، އެމެރިކާ، އިނގިރޭސިވިލާތް\n7.\tބެލްޖިއަމް، ކެނެޑާ، ގްރީސް، އަޔަރލޭންޑް\n8.\tޗެކް ރިޕަބްލިކް\nމިލިސްޓުގެ އެންމެ ފުލުން ހަތްވަނަ މަގާމުގައި އޮތް 10 ގައުމަކީ އަފްޣާނިސްތާން، އިރާގު، ސޯމާލިއާ، ސޫރިޔާ، ޕާކިސްތާން، ޔަމަން، އެރިޓްރިއާ، ޕަލަސްތީން، ސޫދާން އަދި ނޭޕާލެވެ.\nއަފްޣާނިސްތާނާއި އިރާގުގެ ރައްޔިތުންނަށް ވިސާއާ ނުލައި ދެވޭ ނުވަތަ އޮން އެރައިވަލް ވިސާލިބޭ އެންމެ 30 ގައުމު އޮންނައިރު، ސޯމާލިއާ އަދި ސޫރިޔާގެ ރައްޔިތުންނަށް ދެވެނީ 32 ގައުމަށެވެ. ޕާކިސްތާނު ރައްޔިތުންނަށް 33 ގައުމުން އެ ފުރުސަތު އޮންނައިރު، ޔަމަނުގެ ރައްޔިތުންނަށް ވިސާއާއި ނުލައި ނުވަތަ އޮން އެރައިވަލް ވިސާ ލިބެނީ ދުނިޔޭގެ 37 ގައުމުންނެވެ.\nއެރިޓްރިއާގެ ރައްޔިތުންނަށް 38 ގައުމުން އެ އިނާޔަތް ލިބޭއިރު، ފަލަސްތީނާއި ސޫދާނު ރައްޔިތުންނަށް އެ ފުރުސަތު އޮްނނަނީ 39 ގައުމުންނެވެ. ނޭޕާލްގެ ރައްޔިތުންނަށް ވިސާއާއި ނުލައި ނުވަތަ އޮން އެރައިވަލް ވިސާ ލިބެނީ ދުނިޔޭގެ 40 ގައުމުންނެވެ.


Ajay Devgn aai Akshay Kumar ah Sunil Shetty ge salute | Mihaaru\nއަޖޭ ދޭވްގަން އާއި އަކްޝޭ ކުމާރަށް ސުނިލް ޝެޓީގެ ސެލިއުޓް\n18 މެއި 2019 - 08:34 1 comment\nފިލްމު ކުޅެން ފެށި ގޮތަށް އެއްވާނެއްގައި ހިފަހައްޓާލައި އަދިވެސް ބޮލީވުޑްގެ އެންމެ ކާމިޔާބު އަދި އެންމެ ޑިމާންޑް ބޮޑު އެކްޓަރުންގެ ގޮތުގައި ސާބިތުކަން ދައްކަމުން އަންނާތީ އަޖޭ ދޭވްގަން އާއި އަކްޝޭ ކުމާރަށް ސެލިއުޓް ހައްގުވާ ކަމަށް ސުނީލް ޝެޓީ ބުނެފި އެވެ.\nއެ ދެ ތަރިންނާ އެކު އެކީގައިހެން ބޮލީވުޑަށް ނުކުތް ސުނީލް ބުނި ގޮތުގައި އަކްޝޭ އާއި އަޖޭއަކީ ނަމޫނާއަކަށް ބަލަން ވެސް ރަނގަޅު މިސާލުތަކެއް ކަމަށެވެ.\n"އަހަރެން ވެސް ހިތަށް އަރާ އެ މީހުން ހޯދި ކަހަލަ ކެރިއާއެއް ލިބުނު މީހަކަށްވި ނަމައޭ. އަހަރެން އުފާ ކުރަން އަދި ފަހުރުވެރި ވެސް ވަން އަޖޭ އާއި އަކްޝޭ ކުރަމުން އަންނަ މަސައްކަތްތަކަށް،" ފިލްމު "ބަލްވާން" އިން 1992 ގައި ބޮލީވުޑަށް ނުކުތް 57 އަހަރު އެކްޓަރު ބުންޏެވެ. "އެ މީހުން ހޯދި ކަހަލަ ކެރިއާއެއް ލިބޭނީ ނަސީބު ވެސް ގަދަ ބަޔަކަށް. އެކަމަކާ އަހަރެން ހަސަދަވެރިއެއް ނުވަން. އެކަމަކު އަބަދު ވެސް ހިތަށް އަރާ އެ މީހުންނަށް ލިބުނު ކަހަލަ ކެރިއާއެއް ލިބުނު ނަމައޭ. އަހަރެން ސެލިއުޓް ކުރަން އަޖޭ އާއި އަކްޝޭ އަށް."\nސުނީލްގެ އަލަތު ފިލްމު "ބަލްވާން" ގެ ލަވައެއް.\nއަކްޝޭ އާއި އަޖޭއާ އެކު ފިލްމުތަކެއް ވެސް ކުޅެފައިވާ ސުނީލް ބުނި ގޮތުގައި އޭނާގެ ކެރިއަރު އެހާ އަވަހަށް ގުޑާލީ ހެދުނު ބައެއް ގޯސްތަކުގެ ސަބަބުންނެވެ.\n"އެއް ކަމަކީ އަހަރެން ކާމިޔާބީ އާއި ނާކާމިޔާބީ އެހާ ސީރިއަސްކޮށް ނުނެގުން. އަނެއް ކަމަކީ ފިލްމުތަކަށް ފޯކަސް ދެެވުނުލެއް ކުޑަވެ، ރަނގަޅު ނޫން ޗޮއިސްތަކެއް އިހުތިޔާރު ކުރެވުން،" މިހާތަނަށް 100 އަށް ވުރެ ގިނަ ފިލްމު ކުޅެފައިވާ ސުނީލް ބުންޏެވެ.\nއޭނާ ބުނި ގޮތުގައި ކެރިއަރު އަޑިއަޅާލި ސަބަބުތަކުގެ ތެރޭގައި ޕްލޭނެއް ނެތި ކުރިއަށް ދިއުން ވެސް ހިމެނެ އެވެ.\n"އަހަންނަކީ ވަރަށް އިމޯޝަނަލް މީހެއް. އެ ވަގުތަކު ހިތަށް އެރި ގޮތަކަށް ނިންމުންތައް ނިންމިފައި ހުރީ، އެއީ ގިނަ ފަހަރަށް އެހާ ސީރިއަސްކޮށް ވިސްނައިލުމެއް ނެތި،" ސުނީލް ބުންޏެވެ.\n"މޮހްރާ" ގެ ލަވައެއް.\nބޮލީވުޑަށް ނުކުމެ އެކްޝަން ހީރޯއެއްގެ ގޮތުގައި ބެލުންތެރިންގެ ލޯބި ހޯދި ނަމަވެސް، އޭނާގެ ކެރިއަރުގެ އެންމެ ފާހަގަކޮށްލެވޭ އަދި ބެލުންތެރިން އެ ފިލްމެއްގެ މަތިން އެންމެ ހަނދާން ހުންނަ ފިލްމަކީ 2000 ގައި ރިލީޒް ކުރި އަސަރު ގަދަ ލޯބީގެ ފިލްމު "ދަޅުކަން" އެވެ. އެ ފިލްމުގައި ސުނީލް ކުޅުނު ދޭވްގެ ކެރެކްޓާއަކީ ބެލުންތެރިން ވަރަށް ބޮޑަށް ބަލައިގަތް ރޯލެކެވެ.\nސުނީލް ކުޅެފައިވާ ފާހަގަކޮށްލެވޭ އިތުރު ފިލްމުތަކުގެ ތެރޭގައި "ދިލްވާލޭ"، "މޮހްރާ"، "ބޯޑާ" އަދި "ހީރާ ޕޭރީ" ހިމެނެ އެވެ. ފިލްމުތަކުން މި ފަހުން އެއްވެސް ވަރަކަށް ލީޑް ރޯލް ކުޅެން އޭނާ އަށް ނުލިބޭ އިރު، ސްކްރީނުން ފެންނަނީ ވެސް ހާލަކުން ފަހަރަކު، ކުދިކުދި ސަޕޯޓިން ރޯލްތަކުންނެވެ.\nސުނިލްގެ އެންމެ ކާމިޔާބު ފިލްމު "ދަޅުކަން" ގެ ލަވައެއް.\nސުނިލްގެ ކުރިއަށް ހުރި ފިލްމުތަކުގެ ތެރެއިން އެންމެ ފާހަގަކޮށްލެވޭ އެއް ފިލްމަކީ އަޖޭއާ އެކު ކުޅޭ ތާރީހީ ފިލްމު "ތާނަޖީ: ދި އަންސަންގް ވޮރިއާ" އެވެ. އެއީ އަންނަ އަހަރުގެ ޖެނުއަރީ 10 ގައި ރިލީޒް ކުރާ ފިލްމެކެވެ.\nސުނިީލްގެ ކެރިއަރު އެހާ އުޖާލާ ނުވިޔަސް، އޭނާގެ ދަރިން ވެސް މިހާރު ވަނީ ފިލްމު ކުޅެން ފަށައިފަ އެވެ. ދޮށީ އަންހެން ދަރިފުޅު އާތިޔާ 2015 ގައި ބޮލީވުޑަށް ނުކުތް އިރު، ފިރިހެން ދަރިފުޅު އަހާން ޝެޓީއަކީ އަންނަ އަހަރު ތައާރަފު ވާނެ އެކްޓަރެކެވެ.\nއަޖޭ އާއި އަކްޝޭ އަށް ސުނީލް ތައުރީފު ކުރި އިރު، އެ ދެ އެކްޓަރުން ފާހަގަ ކުރެވެނީ އެއް ފަހަރާ ގިނަ ފިލްމުތަކެއްގައި ކޮންމެ އަހަރަކު ވެސް މަސައްކަތް ކުރާ އަދި ކުޅޭ ކޮންމެ ފިލްމެއް ބޮޑު ހިޓަކަށް ހަދައިދޭ އެކްޓަރުންގެ ގޮތުގަ އެވެ.


އެމްޑީޕީ ކެންޑިޑޭޓަކަށް އިބުރާހިމް މުޙާއްމަދު ސޯލިޙުމިކަލް ނޫސް\nއެމްޑީޕީގެ އިސް މެންބަރުން ޖަލްސާއެއްގައި. މެދުގައި އިބްރާހިމް މުހައްމަދު ސޯލިޙު. ފޮޓޯ؛ރާއްޖެ އެމްވީ\nއެމްޑީޕީ ކެންޑިޑޭޓަކަށް އިބުރާހިމް މުޙާއްމަދު ސޯލިޙު\n29 ޖޫޏް 2018, 14:50 |\nއެންމެ ބޮޑު އިދިކޮޅު ޕާޓީ އެމްޑީޕީގެ ރިއާސީ ކެންޑިޑޭޓަކަށް އެޕާޓީގެ ޕާލާމެންޓާރީ ގްރޫޕްގެ ލީޑަރު އިބްރަހިމް މުޙައްމަދު ސޯލިހަށް ދޭން އުޅެކަމަުގެ އަޑުތައް އިވެން ފަށައިފިއެވެ. އެމްޑީޕީގެ ރިއާސީ ކެންޑިޑޭޓްގެ ގޮތުގައި ޕްރައިމަރީން ހޮވިވަގޑައިގަތް ކުރީގެ ރައީސު މުޙައްމަދު ނަޝީދު، ރިޔާސީ އިންތިޚާބުގައި ވާދަނުކުރެއްވުމަށް ނިންމެވިކަން މިއަދު ހެނދުނު ވަނީ އިދިކޮޅު އިއްތިހާދަށް އަންގަވާފައެވެ.\nއިދިކޮޅު އިއްތިހާދަށް ރައީސް ނަޝީދު ފޮނުވި މެސެޖެއްގައި ވިދާޅުވެފައި ވަނީ މިއަހަރުގެ ރިޔާސީ އިންތިޚާބުގައި ވާދަކުރެއްވުމުގެ ފުރުސަތު ނެތުމާއެކު އިދިކޮޅު ކެންޑިޑޭޓެއްގެ ގޮތުގައި އެމްޑީޕީގެ އިސް މެންބަރު އިބްރާހިމް މުޙައްމަދު ސޯލިހަށް ތާއިދު ކޮށް ދިނުމަށެވެ.\nމިކަން ރަސްމީކޮށް މާދަމާ ބޭއްވޭ އެމްޑީޕީ ގެ ޚާއްސަ ކޮންގްރެސްގައި އިއުލާން ކުރެވިގެން ދާނެއެވެ. ގިނަ ފަރާތްތަކުން ގަބޫލު ކުރާގޮތުގައި ކުރީގެ ރައީސްގެ މި ނިންމުމާއެކު އިދިކޮޅު އިއްތިހާދުން އެއް ކެންޑިޑޭޓަކު ނެރުމަށް ކުރަމުން އައި އުއްމީދު އާވެގެން ދާނެއެވެ.\nމިކަލް ނޫހަށް މައުލޫމާތު ލިބުނުގޮތުގައި އިބްރާހިމް މުޙައްމަދު ސޯލިޙުގެ ރަންނިންމެޓަކަށް ޖުމްހޫރީ ޕާޓީގެ ކެންޑިޑޭޓަކަށް ފުރުސަތު ދޭގޮތަށް ވިސްނަމުން އަންނަކަމަށް ވެއެވެ.\nރައީސް ނަޝީދުގެ މެސެޖުގައި ވާގޮތުން އެމަނިކުފާނު މިގޮތަށް ނިންމީ ރިޔާސީ އިންތިޚާބުގެ ގާނޫނަށް އިހަށް ދުވަހު މަޖުލީހު ގެނައި ބަދަލާއި ގުޅިގެންނެވެ. އެ ބަދަލުގައި ވާގޮތުން ރާއްޖެއިން ބޭރު ގައުމެއްގެ ހިމާޔަތް ހޯދާފައިވާ ފަރާތަކަށް ރިޔާސީ އިންތިޚާބުގައި ވާދަކުރެވޭނީ އެއިގެ 10 އަހަރު ފަހުންނެވެ. ވުމާއިއެކު އެ މަނިކުފާނަށް މިފަހަރުގެ ރިޔާސީ އިންތިޚާބުގައި ވާދަކުރުމުގައި ގެއްލިފައިވާ ކަމަށެވެ.\nކުރީގެ ރައީސް މުހައްމަދު ނަޝީދުގެ މިނިންމުމަށް ޖުމްހޫރި ޕާޓީއާއި އަދާލަތު ޕާޓީ އަދި ޕީޕީއެމް މައުމޫނު ފެކްޝަނުން އަދި ގިނަބައެއްގެ ލޯބި ހޯދާފައިވާ ޕާލަމެންޓް މެންބަރު މަޚުލޫފު ވެސް ވަނީ ވަރަށް ބޮޑަށް ތައުރީފުކޮށް މަރުޙަބާ ކިޔާފައެވެ.\nމިކަންކަން ރަސްމީކޮށް އިއުޅާން ވެގެންދާނެ ކަމަށް ބެލެވެނީ މާދަމާ އ.އ އުކުޅަހުގައި ބާއްވާ އެމްޑީޕީގެ ކޮންގްރެސްގައެވެ.\nކުރިގެ ރައިސް ނަޝިދުގެ މިނިންމުމާއެކު ރައީސް ޔާމީނުގެ ސަރުކާރާއި ދެކޮޅު ގިނަބަޔަކު އުއްމީދުކުރަމުން އައި އިދިކޮޅު އެއްކެންޑިޑޭޓަކު ނެރުމުގެ ފުރުސަތު ފަހި ވެފައިވާކަމަށް ގަބޫލުކުރެވެއެވެ.


"އައިކާލީ"ގެ ތަރި އެކްޓިން ދޫކޮށްލައިފި - DhiDaily\nޑިޒްނީގެ ކުރީގެ މަގުބޫލު ޝޯއެއް ކަމަށްވާ ”އައިކާލީ“ އިން މަގުބޫލުކަން ހޯދާފައިވާ ތަރި ޖެނެޓް މެކާޑީ އެކްޓިން ދާއިރާ ދޫކޮށްލައިފި އެވެ.\nއިތުރު ތަރިއެއް ކަމަށްވާ އާނާ ފާރިސް އާއެކު ޝޯއެއްގައި ވާހަކަ ދައްކަމުން ދެމީހުންވެސް ހާމަކޮށްފައިވަނީ ޅަ އުމުރުގައި ހޮލީވުޑް އިންޑަސްޓްރީއަށް ވަތް ކަމަށެވެ. އެހެންނަމަވެސް އެއީ އާއިލާގެ ފަރާތުން ކުރި ކަމެއް ކަމަށް ޖެނެޓް ބުނެއެވެ.\n”ޓީވީ އާއި އެ ނޫންވެސް އެއްޗެހީގައި އެކްޓު ކުރަން އަހަރެންގެ މަންމަ އަހަރެން ފޮނުވަން ފަށައިފި އުމުރުން ހަ އަހަރުގައި. ދެން 10 ނޫނީ 11 އަހަރުވިއިރު ގެއަށް އާމްދަނީގެ ބޮޑު ބައެއް ލިބެނީ އަހަރެންގެ ފަރާތުން،“ ޖެނެޓް ކިޔައިދިނެވެ.\nޖެނެޓް ބުނީ އޭރު އޭގެ ސަބަބުން ވަރަށް ބޮޑު ޕްރެޝަރެއް ކުރިމަތިވި ކަމަށެވެ. ސަބަބަކީ އެ އާއިލާއަކީ ފައިސާ ނުލިބޭ އާއިލާއަކަށްވުމުން ވަޒީފާގެ ބިރު އޮންނަ ކަމަށް އޭނާ ފާހަގަކުރިއެވެ.\nޖެނެޓް ބުނީ އެއް އިރެއްގައިވެސް އެކްޓު ކުރާހިތް ނުވާ ކަމަށެވެ. އަދި އެކްޓު ކުރަން ވަރަށް އުނދަގޫ ކަމަށާއި ފިލްމުތަކުން މިހާރު ނުފެންނައިރު އެކްޓުކުރުން ހުއްޓާލައިފި ކަމަށް އޭނާ ބުންޏެވެ. އަދި އެއަށްފަހު ބޭނުންވީ ލިޔަން ނުވަތަ ޑައިރެކްޓު ކުރަން ކަމަށް އޭނާ ބުންޏެވެ.\n”އަހަރެންގެ މަންމަ މަރުވިފަހުން އެންމެ ފަހުން އެކްޓިން ދޫކޮށްލީ. ސަބަބަކީ އެކްޓިންގެ ގިނަ އުއްމީދުތަކަކީ މަންމަގެ ފަރާތުން އައި އުއްމީދުތައް. ދެން އެންމެފަހުން ހުއްޓާލަން ނިންމީ،“ ޖެނެޓް ބުންޏެވެ.


Covid-19: Dhevvadhoo In Ithuru Bayaku Fassive Jumla Adhadhu 33 Ah Araifi - Vaguthu\nކޮވިޑް-19: ދެއްވަދޫން އިތުރު ބަޔަކު ފައްސިވެ، ޖުމްލަ އަދަދު 33 އަށް އަރައިފި\nގއ. ދެއްވަދޫން އިތުރު ނުވަ މީހަކު ކޮވިޑް-19 އަށް ފައްސިވެ އެރަށުން ފައްސިވި މީހުންގެ ޖުމްލަ އަދަދު 33 އަށް އަރައިފިއެވެ.\nއިއްޔެ ހެނދުނު އެރަށުން މައުލޫމާތު ދީފައިވާ ގޮތުގައި އިއްޔެ އާއި ހަމައަށް 24 މީހަކު ވަނީ ކޮވިޑް-19 އަށް ފައްސިވެފައެވެ. ރޭ މެންދަމު 00:00 އާއި ހަމައަށް ލިބުނު ނަތީޖާތަކަށް ބަލާއިރު މިހާރު ރަށުގައި ކޮވިޑް-19 އަށް ފައްސި 33 މީހުން އެބަތިއްބެވެ.\nއެންމެ ފަހުން އެރަށުން ކޮވިޑް-19 އަށް ފައްސިވެފައި ވަނީ ވަކި ތަރުތީބެއް ނެތި ނަގަމުން ގެންދާ ސުންކު (ސާމްޕަލް) އާއި ކުރިން ފައްސިވި މީހުންނާއި ގާތުން އެއްތާވި (ޑައިރެކްޓް ކޮންޓެކްޓްވި) މީހުންގެ ސުންކު އެވެ.\nދެއްވަދޫން 10 މީހަކު ކޮވިޑް-19 އަށް ފައްސިވުމުން ރަށް މޮނިޓަރިންގެ ހާލަތަށް ގެނައީ މިދިޔަ ބުރާސްފަތި ދުވަހެވެ.\nދެއްވަދޫ އިހަލާއި (ކްލަސްޓާ) ގުޅިފައިވާ ވޭދަނަތައް ލ.އަތޮޅު ފޮނަދޫންނާއި ހުޅުމާލެ އިން ވެސް ފެނިފައި ވެއެވެ. ދެއްވަދޫން ފޮނަދުއަށް ދިޔަ ބަޔަކު ކޮވިޑް-19 އަށް ފައްސިވުމުން ފޮނަދު އާއި ގަން އަދިވެސް އޮތީ މޮނިޓަރިންގެ ހާލަތުގައެވެ. ނަމަވެސް ދެރަށުން އިތުރު މީހަކު އަދި ކޮވިޑް-19 އަށް ފައްސިވެފައެއް ނުވެއެވެ.\nކޮވިޑްގައި ޖެހިގެން މީހަކު ނިޔާވެއްޖެ